text:
- hereafterdesign
-02-發掘文青風攝影師kirtsnap
登登!第一間要同大家介紹既周年慶$4888合作公司! (詳情於9月1日詳細公佈) 如果有留意開我哋IG嘅客人
應該都會發現我成日都Post一間攝影公司Kirtsnap既作品
(其實最搞笑嘅係我哋識咗成年到而家都未見過面😫但又好似好fd咁)
諗返起都唔係好記得當初我哋點解會合作
只記得初期當我Instagram仲未有好多人follow嘅時候
kit inbox我話好鍾意我嘅相簿
甚至乎佢係第一間要求將我本相簿直接包落去佢package嘅攝影師
而佢嘅作品同我相簿嘅風格亦都係非常之不謀而合
(簡單啲講鍾意我相簿嘅客人,應該都鍾意佢啲相
而鍾意佢啲相嘅客人,都應該鍾意我嘅相簿haha)
好多謝佢當初留意到我嘅作品
自己開公司同埋打工最大嘅分別
係所有嘢我都可以自己話事
包括合作嘅單位
所以 其實唔啱傾或者覺得風格唔啱嘅攝影師我自己係唔會合作🤣
我自己覺得阿kit嘅相片風格好令人舒服
最重要嘅係影到一對新人自然流露嘅甜蜜感覺
最適合一啲唔係好識擺pose
望鏡頭又會覺得有啲尷尬嘅新人
而呀kit比我嘅感覺
係藝術家多過生意人
因為即使佢決定要包我哋本相簿
其實個package定位依然係同市價差不多
甚至偏優惠
只係一句因為佢鍾意我相簿嘅風格
佢寧願成本高啲
都將更好嘅做比客人👍🏻 我自己揀合作單位 最希望既係對方有一齊努力既心
過去嘅一年好多謝佢嘅關照🤪
如果你哋都比較喜歡自然,年輕,文青既情侶相風格
都可以follow @kirtsnap睇多d😊
(最近阿kit仲醉心於影寵物相 各位奴才都可以向佢查詢☺)


c: text/html

text:
放假入到我細個住過嘅大埔租單車踩,今日呢度已經面目全非.但係有啲嘢,都仲保留到:好似人嘅生活習慣咁,呢度同市區最唔同嘅就係有幾完善嘅單車徑,好多人出入都踩單車,只要有欄杆嘅地方,都鎖到一街都係單車.
睇見成街單車,就勾起我絲絲嘅童年回憶:記得細個仲喺度住嗰時,老竇仲係走喺時代尖端嘅青年,買咗部「耷頭車」(即係公路車).車頭鐵搵「包頭布」包到靚一靚,車身又鬼死咁高,仲高過我呢個人仔.佢裝咗張BB凳喺車架上面,掅起我先坐到上去,到我再大少少就換咗有夾嗰種尾架畀我坐後面;呀哥大我幾歲,佢就有部細架少少嘅單車仔,張凳好長,我哋兩個籮柚都坐唔晒.車身有個假油缸,成部電單車咁樣,嗰時呢種單車叫「街車」或者「子彈仔」.
呢啲童年回憶,喺現實社會已經消失得七七八八,已經唔再興耷頭同街車,買少見少.記憶中屋企兩架單車分別因為有個無恥嘅所謂親戚嚟拜年借咗去踩,到今日都冇還過返嚟;呀哥就賣咗部車加少少錢嚟買Gameboy玩,相繼消失晒.取而代之嘅係一街爬山車,慳位嘅摺車同埋呢兩年數目多到好似無性繁殖咁增長嘅所謂共享單車.
偏偏今日,喺條街度,畀我撞返呢一千零一部,又再一次勾起我對街車嘅記憶:
八十年代,我仲讀緊幼稚園,每當老竇老母夜晚帶我出街,總會見到有好多大光燈光瞪瞪,錄音機聲大大喺度揈(/fang4/)機播譚校長同太極之類快歌嘅飛仔三五成群踩街車.啲哥哥好多都擔住口煙,有啲仲係有紋身嘅「公仔佬」,同埋講啲我唔識聽嘅話(似係鶴佬話,水上話).好多時睇佢哋飛車玩花式睇咗冇幾耐就會畀老竇老母夾走:「班公仔佬唔慌好人,走!」,最後返到屋企望住呀哥部車.
望住屋企部街車同隔離屋班大哥哥嗰啲比真係蚊比同牛比!佢哋平時死慳死抵,一有錢就改裝自己部戰車,務求整到成部電單車咁型棍:初初就喺車頭位置加個擋風「龍頭」,大射燈同座位後面鑲隻「鳳尾」,玩玩吓車架又包「拉花」,凳底裝「側板」或者扮有幾行引擎散熱線嘅「鯊魚板」,車轆嘅軨線就整「軨冚」遮住晒.而呢啲鐵皮,塑膠或者後期有纖維做嘅裝飾物,就將原本一部「骨車」慢慢圍到一架正宗街車嘅電單車形態.
街車界最豪華嘅「機車」,就係成副汽車HiFi音響安晒上部車度,一對大喇叭音箱一左一右夾實車尾,張凳下面就有一大嚿汽車「水電」供電畀音響,甚至後期直頭裝晒全車嘅閃燈;車頭就放收音機同錄音帶機.後來又話部機要換頭聽金屬帶,真係好鬼痴線!
更癲嘅係,人類對街車嘅追求,由外型,物質,再推上一個層次──去到多方面嘅單車技術,甚至可以話係雜耍!「抽頭」齋用尾轆行一段只係碎料,見過內功深厚嘅可以連人帶車起跳上壆;為咗高速飛車時仍然可以轉到急彎,索性嚟個瞓身「劈彎」,有人喺腳踏裝條五金舖買返嚟嘅角鐵,劈彎時「呱」一聲刮地劈出火花,簡直就有如漆黑中嘅螢火蟲咁鮮明,咁凸出!又有啲學BMX裝「腳雞」或者靚少少馬蹄形嘅「馬踏」載人玩雙騎.唔要龍頭,畀個姐仔直接坐喺車頭上高都仲得!呢種張凳又高又長嘅單車,結合咗電單車,HiFi,飛車呢幾種嘢,就成為咗我哋新界獨有,好睇,好聽,好玩,聲色藝全嘅街車文化.
今日返嚟呢度,街車文化已經式微,好難得見返一部仍然健在嘅街車泊街.可能係車架鋼水好,銀色車身上面幾笪薄薄哋嘅鏽漬同好實淨嘅前後鏈餅好似講緊畀我知佢曾經瀟洒過.雖然佢一身武裝,龍頭鳳尾,油缸,拉花,腳雞全部拆晒變返骨車,仲要「從良」喺車頭裝個鈴鈴,又掛咗大大個買餸籃畀人揼垃圾揼到瀉!相信都放咗喺度一段日子.但係兩側黃色英文本田字樣黑身白尾嘅長凳,反「几」字牛角型嘅車頭,喺一拃單車堆入面零零舍舍散發出一陣街車味.我冇可能認唔出係一部街車!
忽然間,我好想知呢架應該風靡過唔少大埔少女嘅街車車主,會唔會係我曾經喺樓下表演過嘅大哥哥?我亦諗起好耐冇見過嘅老竇同呀哥,好想知佢哋依家點樣?
雖然就夠鐘還車,但我決定匿埋一角喺度等,好希望見到佢現身……
(待續)
(文章為港語學第三屆廣東話徵文比賽參賽作品)

robotstxt: allowed

filter: keep


text:
我今年大學 year 3,一直都有keep住周圍試做Facial,後來上網見到好多女仔都有去reenex試做,而且試完reenex效果好明顯,咁我八卦打去問下reenex價錢~原來新客有得免費試做reenex,試做完~學生可以用優惠55折價錢join!聽上去好似唔錯,又within budget,所以就book左去reenex試做…
我D FD成日都話我:「咁後生就要做Facial?」「老多幾年先做啦!」「你傻架!」etc,我就話你地先傻呀~知唔知女人好唔襟老,要喺後生時打好個底呀!
而家日日係Lecture room吹冷氣,皮膚乾到爆,又成日係hall玩通頂捱夜,黑眼圈果啲都算,不過皮膚暗啞,毛孔粗大,仲有黑頭粉刺呢啲真係清極都有…殘到用咩都搞唔掂呀!如果係以前嘅我,玩通頂之後訓個覺,皮膚唔化妝都可以見得下人…邊估到中學畢業過左2年,踏入2字頭後,我既皮膚就已經差左咁多…如果依家仲唔打好個底,再過多2年出黎社會做野咪不得了?
總有啲FD話「殘咪用下護膚品保養囉~」,我初頭都係咁諗,但問題係,一支護膚品幾百蚊仲要唔一定岩用,日搽夜搽都未必有效,咁不如去一個月做一次Facial,relax舷黎效果仲好D.今次我就去左reenex試做佢地個膠原自生Facial,試做完再睇下reenex效果同價錢點先再決定join唔join reenex.
而家疫情期間,其實本身都有少少驚,但去到Reenex見到佢哋職員都戴哂口罩,又會幫啲客探熱同有哂消毒洗手液,佢哋每個鐘都會消毒每間房,走廊同唔同地方,所以見到都安心哂!
次次去美容院其實好驚會hard sell,所以通常都會叫多個FD一齊去(有個FD俾我講講下都驚變老XD),等緊既時候,都有其他好似細過我既女仔都黎reenex試做,所以話女仔要保養係要趁早!
終於到我入房試做reenex啦,啲Staff一D都唔hard sell仲好nice,知我黎免費試做reenex都唔會是是但但咁,仲提我試做完睇埋效果好唔好.本來以為laser facial會痛,其實一D都唔痛!成個過程都好舒服,我仲做埋升級版reenex HydraFacial,係reenex效果最Top既其中一個皇牌Facial!
今次reenex試做幫我吸哂啲汙糟野,治療師首先幫我用真空導管吸哂啲黑頭粉刺同汙糟野,可以改善皮膚粗糙,之後就導入複合生長因數精華,幫膠原製造一個抗氧化同乾淨既環境,令佢地生多3倍膠原咁多!
見到支又黃又黑既汙糟水,我就知今次無黎錯啦~而佢導入精華滲透完係即時見效,塊面即時變得好水潤同有彈性,睇落去都無咁暗沉,我一出返去,個FD即刻「哇~」咁,效果超明顯,搞到佢都話想試 XD,我都無諗過reenex效果會咁好!
完成試做之後啲 staff 提一提我有學生價錢優惠,學生join reenex價錢係正價既55折~同我一開始打去問reenex價錢係一樣,冇海鮮價呢個問題~
其實reenex試做效果咁好,我已經超心郁,仲見到reenex價錢咁抵,銀包都拎埋出黎了~~但我個FD係理智到爆既人黎(所以我先帶佢去)
佢喺隔離係咁叫我不如返去諗清楚先啦,話驚我一時衝動喎!搞左一大輪,最尾我都勁唔好意思,對個Staff話想返去諗下先,佢講多2句就冇再講啦,仲叫我慢慢諗,唔洗急,嗚嗚,比我想像中好人好多!
之後約fd 食飯見到我除口罩都超驚訝,係咁篤我塊面,話真係靚左有彈性左,毛孔都收細左好多,俾人讚真係超開心!最後我決定返去join reenex既package上到去,都係果個好好人既Staff XD,即刻提我有學生優惠,而reenex價錢都係一樣!真係好好~唔信?去試下囉~
趁後生,即刻幫自己打好個底!
reenex學生免費試做:https://bit.ly/student_free


text:
澳門航空去首爾嘅航班時間真係麻麻,去程冇得訓已經好慘,回程要晨早起身仲慘.由首爾至澳門嘅航班朝早8:00起飛,6:00要到機場check-in,所以一定要坐第一班由首爾市區開出嘅機場巴士到機場. » 閱讀全文
同尋日一樣今日又係訓到好晏,十一點先離開酒店.今日嘅行程係去位於首爾江南嘅鷺梁津水產市場食海鮮. » 閱讀全文
南山係位於明洞南面嘅一座山,而首爾塔就係座落於山上.上南山一般會坐纜車上去,以前由明洞去纜車站需要行一段10幾分鐘嘅斜路,而家起左一條南山傾斜電梯,可以坐上去纜車站,舒服好多. » 閱讀全文
遊覽完古蹟,下午嘅行程又返回現代都市行街shopping啦.首先搭地鐵去會賢站,一出黎就係南大門市場,係賣各式平價雜貨嘅地方,真係乜都有得賣,可惜睇唔啱,一樣嘢都冇買到. » 閱讀全文
今次旅行唔打算去太多地方,所以跟住呢兩日冇set定幾點起身,一於訓到夠為止.就係咁,今日差唔多十一點先至出門口.今日主要係去參觀景福宮,下午就留係明洞一帶行街shopping,夜晚會上南山首爾塔睇夜景. » 閱讀全文
今日係南怡島消磨左成日,返到仁寺洞已經係六點,落車之後決定去東大門行下,順便去食豬腳,因為中午冇正式食過嘢,好肚餓. » 閱讀全文
今日主要係去南怡島,聽講係一處因為拍攝韓劇《冬季戀曲》而出名嘅地方.按照旅遊書介紹,由首爾去南怡島主要有兩種方法,一種係由首爾坐火車去加平,再轉坐的士去,另一種就係直接係仁寺洞坐巴士去,不過每日只得一班車.為免交通麻煩,我地前一日已經去左買定飛. » 閱讀全文
食完野周圍行下,行到兩點幾終於可以去酒店check-in啦.入到房第一時間做D乜?當然係上床訓覺啦.坐夜機真係好辛苦,試過上次去北海道同埋今次去首爾之後,以後都要盡量避免坐夜機.可能年紀大左,成晚冇訓第二日真係會完全冇晒精神. » 閱讀全文
一向以來都好少會係聖誕新年呢D大時大節嘅日子去旅行,因為好怕人多同人迫嘅環境,而且呢D日子去旅行,機票,酒店都會貴好多,唔化算.但係今年聖誕節,竟然忘記左呢條戒律. » 閱讀全文


text:
如果想由年頭開心到年尾,梗係要講多啲好嘢,同睇多啲好嘢啦!既然係咁,今次一於同大家講吓喺情色俚語,美國四仔同日本AV中,有乜嘢詞語及作品係同Happy有關,讓大家日日都咁開開心心!
想要開心,我哋大家都要「Happy Juice」!乜嘢叫做「Happy Juice」呢?各位男士唔好以為係解做可以令人開心嘅果汁,其實佢嘅意思係指男士喺曳曳時,高潮一刻所發射出嚟嘅精華素,故此呢種另類果汁係唔會飲嘅,不過喺四仔中,大家就會經常見到男優請脫星飲勝!另外,英文俚語中好鍾意用Happy嚟暱稱生殖部位,好似「Happy Sack」咁就唔係解做快樂嘅袋子,而係解作裝兩粒波子嘅「布袋」.此外,又有「Happy Hunting Grounds」,按字面直譯係快樂的狩獵場,但其實係指女性嘅水簾洞咁解.
香港有個地方叫做Happy Valley,即係跑馬地馬場快活谷是也,只係呢度所講嘅「Happy Valley」,則同馬場一啲關係都冇.佢有兩個意思,一個係指臀部,皆因股罅之間好似個峽谷;另一個則係指一種性愛玩法,就係男士用兵器游走喺女伴嘅股間,透過不斷摩擦直至發射升空.由於呢種玩法同乳交漆差不多,故此稱之為「Happy Valley」.講到呢個咁誘人嘅美股,令人腦海中浮現出性感迷人嘅T-back,大家又知唔知佢嘅來源呢?T-back又稱為G-string,中文叫丁字褲.據講G-string呢個詞語嚟自19世紀,當時嘅印第安人稱用嚟綁住腰布嗰條繩做「Geestring」,後嚟就引伸到今時今日嘅名稱.不過語言學家Robert Hendrickson就認為「G」代表股溝(Groin).縱然唔知邊個來源係啱,但可以肯定嘅係T-back最早係男士嘅衣着一部分.
AV女優喺床上都鍾意「(口依)(口依)呀呀」咁叫,而引退多年嘅林繪里香,當年演出時除咗會大叫,仲識得笑,因而令AV迷留下深刻印象,更獲得開心少女嘅稱號.喺1981年11月15日出生於日本神奈川縣嘅林繪里香,喺2000年11月以日本AV片商宇宙企劃嘅專屬女優身份出道,並且推出同佢性格一樣嘅處女作《HAPPY》.雖然佢身高只得4呎9吋多啲啲,但憑住一對34C嘅美乳,以及與別不同嘅床上演出,令佢火速上位.唔少AV迷睇過佢開心嘅床戰片後,都會畀佢嘅快樂性愛,以及投入感所感染,而變得血脈沸騰.不過隨住佢嘅狀態下滑,喺2003年9月推出同另一位AV女優月神琴合演嘅作品《龍縛監禁凌辱 3》後就引退,再冇喺AV界中見到佢嘅身影.
四仔迷見到呢部《This Ain't Happy Days XXX》,就知道佢係由美國四仔大廠Hustler所出品嘅人氣四仔系列《This Ain't》之一.呢部喺2009年推出嘅作品,不但惡搞美國70年代經典電視劇《Happy Days》,更搵嚟重量級四仔導演Axel Braun執導,由Penny Flame,Tori Black,Riley Evans等多位炙手可熱嘅脫星演出.咪以為呢套四仔只係普通嘅惡搞作品,佢不但劇情抄到十足十,甚至連劇中嘅角色名同性格亦一模一樣,難怪喺2010年第27屆AVN頒獎禮中,獲得最佳導演,最佳惡搞作品,最佳男配角,最佳鏡頭演出,最佳非性愛演出及最佳原創歌曲等多項提名.故事講述男主角Richie同朋友識咗個長髮索女,但係佢哋唔知點溝對方,於是搵損友Fonzie幫手傳授溝女秘訣.
撰文:魂


text:
荔枝角道
荔枝角道(英文:Lai Chi Kok Road)係香港新九龍一條馬路.路綫大柢同長沙灣道,由旺角,經大角嘴,貫通深水埗,長沙灣到荔枝角為止.佢東南駁彌敦道,西北駁葵涌道,全長約莫3.6千米.當中西九龍走廊長沙灣尾落橋位,去到葵涌道天橋一小段,係5號幹線一部份.
史改
最初只荔枝角道分兩段.第一段由望角(今日旺角)上海街,伸到去黃竹街,入最舊深水埗市區,到欽州街止到海邊.其後,由上海街伸長到彌敦道同水渠街交界,弼街街口.之後填海起深水埗營盤,深水埗一段稍稍伸到九江街為止,到營盤為止.
而另一段係荔枝角嗰度,最初係荔枝角對出軍用填地.呢段即係家陣荔枝角消防局經美孚新邨萬事達廣場到荔灣道止.1960年呢兩段因為長沙灣填海,先至駁通.跟住荔枝角交匯處同葵涌道天橋起好.1970年代,美荔道起好,條街由美荔道同荔灣道一段,變成美孚新邨露天嘅萬事達廣場,唔畀車行,美荔道替咗佢個位.
各段改
荔枝角道係雙程路,每邊有兩到三綫,由旺角伸到去荔枝角.
旺角同大角嘴段改
荔枝角道係最早期一條馬路,畀車深水埗市區駁去九龍半島其他地方.呢段東南起自旺角彌敦道,弼街,水渠街大路口.去到旺角北便,深水埗同大角嘴交界嘅界限街同黃竹街路口.中間主要路口有上海街,廣東道同塘尾道.
呢段喺1920年代起,初時望角(家下旺角)重係村地.而當時九龍至旺嘅街係上海街,所以亦以佢為起點[1].靠近塘尾,家下大角嘴重係山來.過咗塘尾邊黃竹街,就入深水埗市區.
荔枝角呢段主要係住宅,唐樓同洋樓都有.旺角路口,對住始創中心,而路口三角地,叫旺角康民角,有環境保護署路邊監測站.砵蘭街同太子道西之間一段,有旺角維景酒店.去到塘尾道口,有古蹟雷生春大廈.
深水埗段改
荔枝角道深水埗段,貫穿深水埗最舊市區,由今日黃竹街同界限街交界個位,到欽州街口,當時欽州街經已係海皮[2].呢段有幾個路口,有界限街,黃竹街口,有南昌街口,重有北河街,桂林街,到欽州街.呢段荔枝角道,設計時比其他街闊落.
呢處主要都係唐樓同洋樓,標誌有南昌街明渠,不過經已冚密.近桂林街口有香港能仁書院.
長沙灣段改
由欽州街到甘泉街呢段,全段都喺長沙灣嘅填地之上.條路係曲尺形,喺長沙灣徑屈咗一屈.過長沙灣警署屈向蝴蝶谷.
條路起法係跟填海,當時係由荔枝角同深水埗各有各填,而荔枝角道就各有各伸長,最後先至駁埋.最先填嘅係欽州街到東沙島街打出一段,為咗起深水埗營盤而起.但因為營盤都幾大,荔枝角道只伸到去九江街.
呢段荔枝角道主要係公共設施為主,視野好闊,去到近荔枝角嗰邊,有工廠大廈同私人屋邨.欽州街口有深水埗警署,側邊有麗閣邨,去到東京街口.另一邊有深水埗公園同深水埗泳池.東京街到發祥街,一邊有哥爾夫球場,另一邊有廢屠房,同埋蔬菜批發市場.發祥街到興華街,有香港專業敎育學院黃克競分校.興華街有長沙灣臨時家禽批發市場同深水埗運動場.過通州街口宇晴軒,昇悅居同泓景臺三個私人屋邨.長茂街有長沙灣警署.
荔枝角段改
荔枝角一段,只係單程入美孚.由同蝴蝶谷道同葵涌道口開始,貼住葵涌道天橋,到美荔道為止.
呢段路1920年代就有,只不過當時未有名.最初佢駁住青山道,位置喺家下荔枝角消防局開始伸到家荔灣道,當時係填海邊,對住荔枝角灣.1920年代軍地[3],之後有煤倉同油倉.後尾油倉變成美孚新邨.當時荔枝角道尾嘅荔灣道,叫荔枝角沙灘道,可以入去荔枝角灣嘅泳棚.1960年代尾到1970年代初,荔枝角交匯處同葵涌道天橋起好,變成家咁樣.之後美荔道起好.美荔道到荔灣道一段,變成美孚新邨露天嘅萬事達廣場,唔畀車行.自此,去灣嘅路由美荔道替咗佢個位,而荔枝角道縮短少少到美荔道為止.
葵涌道天橋底可以轉入長沙灣道,掉頭出九龍市區.而荔枝角道尾直行係荔枝角大橋上橋位,直入葵涌道.葵涌道橋底,亦有美孚巴士總站.入巴士站嘅巴士全部經呢段荔枝角度入,經另一邊長沙灣道出.
呢段路主要有九龍巴士總部,美孚新邨,美孚巴士總站同荔枝角消防局.


text:
講起北海道,不得不提嘅係小樽.唔係好多人認識小樽依個地方,不過其實去小樽嘅交通係好方便,佢鄰近札幌,搭車30-45分鐘就去到啦.自從1999年開始,小樽每年係嚴寒嘅冬天都會舉行一個為期10日嘅盛典,就係小樽雪燈──非常適合情侶一齊造訪依條雪燈小路.就連當地嘅居民每年都好期待呢個夢幻活動,就好似進入一個白雪紛飛嘅童話世界.
原來係第一次舉辦雪燈之路,目的係為左清除積雪,亦都加上蠟燭令小樽變得更整齊又靚,竟然吸引了15萬人黎參加.小樽嘅雪燈全部都係由參賽者同當地居民合力完成小路嘅佈置,而當地每年都會動用到15萬支蠟蠋,為依個城市增添浪漫色彩.
如果搭JR快速列車嘅話,札榥站去小樽站都係32分鐘就到.見到小樽運河上有好多蠟蠋漂浮,岸邊小屋同道路上都有好多蠟蠋燈光作品,好靚好和諧,係寒冷嘅天氣下,成個城市瀰漫著溫暖氣息,真係令人忍唔住拎起相機出黎影相呢!
每年小樽嘅作品都好驚為天人,參賽者同居民都絞盡腦汁,務求為小樽雪燈之路出一分力,令依個城市更加嫵媚動人,受惠嘅一定係可以沐浴係浪漫嘅蠋光之中嘅當地居民同旅客啦.
要留意嘅係,2月北海道嘅冬天係非常寒冷,亦都係一年之中最凍嘅時期,所以一定要做好準備先去呀.佬小編建議一定要著足夠嘅保暖衫,外套,頸巾,冷帽,仲有要帶暖包,總之由頭到腳包實自己,做好防寒措施!


text:
「打機」
以前經常性聽到話有啲人打機會將成副身家咁拎去買一啲好虛擬嘅嘢.老實講其實點解啲人可以用幾千蚊甚至乎幾萬蚊咁玩一隻遊戲呢?我真係諗都諗唔明.就算我去買一隻遊戲最多都係幾百蚊,仲可以玩好耐.都係果句,玩遊戲啫,唔駛咁誇張呀?不如留返啲錢食咗落肚,或者做其他嘢好過啦.如果有日隻遊戲關門大吉,到時真係化為烏有!
「安全」
其實打機唔係問題,但係打機打到傾家蕩產,連自己條命都唔要咁就真係過份咗啲.當然除咗近排好多人講嗰隻遊戲之外,好多網上遊戲同手機遊戲都係一樣.打機有時係可以放鬆自己,但係當啲人太沉迷而出事嘅時候,啲人就會賴啲遊戲開發商!講真關啲遊戲開發商咩嘢事?無人叫玩嗰啲人唔顧自己嘅人生安全去玩,所以千祈唔好沉迷係啲虛擬世界入面.
「課金」
身邊其實有幾位朋友都係從事手機遊戲嘅工作,每次聽到佢哋講啲人有幾咁瘋狂咁課金真係諗唔明.依家係手機課金真係好簡單,幾蚊幾蚊咁,真係玩玩下唔覺唔覺就一百幾十.而點解咁多人會課金?好簡單,真係要快人一步.當然好多遊戲唔一定要課金先至玩得,只不過所需要嘅時間會比起唔課金慢.其實有少少似以前打機,只要有銀彈就可以有無限生命去打爆機!
Also published on Medium.


text:
《 可不可以,你也剛好喜歡我 》睇完預告少女心大爆發,要入場滿足一吓
《 可不可以,你也剛好喜歡我 》故事講田筱湘一直鍾意青梅竹馬嘅李助豪,點知埋門一腳表白嗰陣,李助豪竟搶先一步向好友宋依靜表白!身為KOL嘅依靜開出交往條件(真係屎忽鬼),要求助豪要先完成任務:撮合三對絕緣嘅男女,之後先可以同佢喺埋一齊(What a bitch).助豪向好友筱湘求援,筱湘自覺收皮之餘,半推半就同意幫手,到底最後能唔能夠有好結果呢?
電影改編自暢銷散文,其中一個弊病就係因為電影篇幅所限,中間一啲可能散文中好睇嘅情節會帶過得好快.所謂「撮合絕緣男女」呢個聽落好難嘅任務,喺戲入面就變得好易解決,唔知散文係咪都係咁易啦orz.同埋三對男女,同本身故仔嘅三角關係扣得唔夠實,除咗「御姐」嘅故仔之外,其他人物出現彷彿可有可無,甚至抽起一對男女,換過pair入去,其實也無不可.
另外就係,我覺得本身男女主角唔能夠喺埋一齊嘅理由同設定有少少夾硬,作為衝勁十足嘅白羊座有點不能理解.但戲入面兩個人作為好友而一齊周圍去嘅場口係幾sweet,幾適合情侶去睇.呢種友達以上嘅感情,可能會換來唔少觀眾有共鳴,內心大嗌一聲「唉呀~點解唔喺埋一齊呢索性~」
入得場睇呢啲戲,請準備好你個少女心.橋唔怕舊,最緊要受,從來呢類戲都有市場.我唔算叫大推《可不可以》,但同行朋友就反而幾受落.
文:sowhatmovie


text:
《關於道德》
由細到大,華人教小朋友「尊重」嘅概念,大概都係圍繞尊敬長輩,師長,換言之,姐係服從權威,遵從已訂下嘅規則.我敢講,香港嗰套教育,係絕少會教人「尊重其他人的選擇」,「尊重其他人的權利」嘅.反而,華人好鍾意攞自己嘅仔女同人地比較,睇下邊個更符合社會嘅規範(例如做到醫生律師),而唔係邊個更有個性,活得更開心自在.
呢種充斥整個社會嘅無形壓逼,令我地不知不覺變到同倒模無異,即使想行一條唔同嘅路,都礙於要顧及社會規範,而被逼折翼,最後按社會嘅方式生存,工作,死去,麻木地做一個安份守己嘅奴隸,一個「正常」又平庸嘅人.無錯,有群體嘅地方,就會有規矩,明文法律好,文化潛規則也好.呢d規矩可以好有用,例如確保社會有一定嘅穩定性.
但依家嘅問題係,好多人只係internalize完呢d道德規範,但從來無思考過,究竟呢d規範係咪已經不合時宜,甚至會害到人.
以關愛座為例,本來係想令社會更有愛,更有互助精神.但當道德規範以紅底黃字嘅「關愛哈哈笑」浮上水面,反而令大家更容易喺未瞭解情況下,成為道德判官,名正言順批鬥唔讓座嘅年輕人.如果佢扭親腳呢?如果佢已經翻左12個鐘shift呢?如果佢M痛到就暈呢?唔重要的,總之佢唔讓座就係唔岩,放佢上網公審吧.
當有人仗住「道德」變得如此囂張跋扈,得到嘅效果正正係相反:由體諒他人嘅需要變成武斷,甚至失去本來應有嘅同理心.
又以女性身體自主為例.現代香港女性,已經唔再係男人嘅附屬品,我地受過教育,具備經濟能力,法律,政治上都(叫做)有平等嘅權利.以法律為例,強姦案例已將法律條文中,暗示女人為男人財物嘅字眼無效化,所以,依家男人唔可以以「佢係我老婆」為理由強姦女人(以前結左婚就乜都得),意味住,即使係已婚,女人都係一個掌握自己身體使用權嘅獨立個體,唔屬於任何人.
可惜,就算法律行到呢步,就算我地解放到女人嘅勞動力,利用到女人推高gdp,卻無解放到女人嘅思想同身體.每當一個女人越過道德規範,好多人就會大驚小怪,喺我個case,甚至係群起攻之,恨不得將我欺凌至死.遵守道德,並無令佢地更有同理心,或思考到更加多道理,反而,佢地變成一班充滿仇恨,酸臭怨毒嘅人.
佢地會認為,女人一定要以某種保守曖昧嘅方式表達自己,一旦越界,就係唔道德,就係做雞,就係搏上位,就抵俾人公審.其實,真係唔洗以己度人的,人地嘅選擇,你可以尊重嗎?女人以非傳統嘅方式表達自己,甚至真係去做雞,去吊狗公,去濫交,可以有好多原因,唔只一個分析面向的,表達自己好,討好他人好,只要無影響到你,出少句聲真係會啞咩?膚淺咁滿足完自己人身攻擊人嘅快感,最後得到左d咩呢?更何況,你好瞭解一個陌生人咩,你又係完美架咩?Who on earth are you to judge?
你咁樣對得人,係鞏固緊一個審判嘅風氣,他日你同樣有可能自己受翻.
各花入各眼,我唔係一個好靚嘅人,更加唔係咩女神,唔需捧高我然後引一班人黎踩.不過重要嘅係,如果唔靚唔完美就唔可以露肉,唔可以露樣,無衣著嘅自由,咁不如立法規定人人都要通過美麗測試,否則要用黑布由頭包到腳先出街?活在一個壓抑封閉嘅社會,人人都要一式一樣,只會越來越無inspiration,越來越唔開心,難道呢個就係我地嘅烏托邦?
道德,可以係自己嘅引路明燈,一旦利用道德黎攻擊他人,規範他人,只會令自己嘅視野變得越來越狹隘.例如我,係一個認為家庭好重要,同埋身體只可以交託比愛人嘅人.所以,有d道德底線我會要求自己守,例如我會努力抽時間陪家人,亦無興趣一夜情,搵SP.不過,我絕對唔會要求其他人同我嘅價值觀一樣.有人唔孝順,可能係因為父母傷害過佢,無比愛佢.有人隨便同人發生關係,可能因為寂寞,可能貪玩,可能唔相信愛情,可能純粹性格唔同,或者成長背景導致價值觀唔同.無問題的,呢個係佢地嘅人生,我唔會因為自己有一套道德價值觀,就要求其他人跟隨,或者走去批鬥人,who am I to judge?待人以寬,律己以嚴.可惜,現實中好多人往往係本末倒置,自己唔完美,但對他人卻異常嚴苛怨毒,真係好可悲.
所以,次次有人大規模批鬥我,都係我繼續堅持講呢d野,post埋d踩界野嘅動力,根本唔可以退.我知我改變唔到呢個世界,大部分人都係睇完圖鬧我豬西,欺凌我,人身攻擊我就算,但總有一兩個人會搵到共鳴同安慰,總有一兩個人會比我影響到,開始放低自己把尺,學識尊重人.異想天開咁諗,或者可以將我呢套想法人傳人傳開去,慢慢帶黎一d改變呢.其實咁樣就足夠了.
最後,雖然網絡上d陌生人對我莫名其妙地差,不過我無乜野的,離開左網絡,我有好多值得我自豪嘅野,例如對我好好嘅家人同摯友,我知道自己有咩才能同長處,亦樂於發掘自己嘅缺點並且不斷嘗試改善,我有我嘅目標,有我想宣揚嘅理念,雖然有時好辛苦或者有d迷失,但總括而言我活得好滿足好開心,亦知道自己做緊乜的.


text:
(香港正宗片皮鴨)孝敬爸媽之選 金公館抵食傳統京川滬風味
- Irene
- |
- 2020-12-07
- |
- 520
- |
- 生活情報
片皮鴨可以話係我同屋企人最鍾意嘅中菜,但係喺香港想搵正宗片皮鴨其實都唔係咁容易㗎,工作太忙好耐都無食過了,難得放幾日假抖抖,疫情期間又真係好少出去食飯,就諗住請爸媽去食吓好嘢,老人家都真係要孝敬吓㗎!
話說原本想book位請佢哋食西餐,但係諗起兩老可能唔太習慣,所以都係搵返中菜啦,阿爸鍾意食川菜,爬過吓文,見到網上好多人介紹一間將軍澳嘅中菜館 - 金公館,見佢網上評價都幾多like,特色係由正宗四川師傅主理,仲要有我哋一家大愛嘅片皮鴨添,香港要搵正宗而且性價比高嘅片皮鴨都唔易㗎,於是就去試試啦!
今次揀去調景嶺彩明商場裡面嘅金公館分店,就喺地鐵站附近,超易搵啊!門口位置已經見到好多片皮鴨宣傳,睇黎真係黎到必點嘅菜式!餐廳環境光猛而且都乾淨企理,阿媽最怕碗碟唔乾淨,佢要求咁高,都話幾好啊!
今次由阿媽話事,決定叫個4人餐,裡面有泡椒鳳爪,豬肺湯,片皮鴨,酸菜魚,口水雞,擔擔麵一共6道菜,再加支紅酒就perfect喇!
泡椒鳳爪
我本身鍾意食微辣,呢個泡椒鳳爪酸酸辣辣非常開胃,而且鳳爪唔會太硬,脆口得黎好入味,like!
青城山杏汁白肺湯
阿媽至欣賞杏汁白肺湯,一見到就即刻話要叫,因為清理豬肺步驟好多,屋企整太麻煩,所以有就一定要飲喇!呢個湯每盅都非常足料,奶白色湯水一打開已經聞到超濃郁,豬肺乾淨,而且瘦肉同雞腳煲嘅湯底好夠肉香味,加埋肥厚白菜,非常清潤!
片皮鴨
期待已久,終於黎到主角片皮鴨喇!香港嘅片皮鴨雖然多選擇,但係要食到味道正宗嘅就唔係間間有,試過之後,呢度嘅片皮鴨喺香港真係數一數二啊,個人覺得回頭率超高!!
片皮鴨新鮮出爐熱辣辣,擺法整齊,而且見到啲皮色好紅潤油亮,師傅原來仲會好細心咁片走中間層脂肪,食落就唔會滿口油脂,食多幾舊都唔怕喇!以前食過一啲片皮鴨片到好薄無肉食,呢款一層皮一層肉咁係我至愛啊!饃饃皮新鮮蒸好又熱又軟,加埋口感酥脆嘅鴨皮同嫩滑鵝肉,真心正!香港都有好食片皮鴨喇!
酸菜魚
份量十足超大盆嘅酸菜魚,用四川老壇酸菜煮開,加埋滑溜魚肉,味道好香濃又唔會太辣太嗆!裡面仲有萵筍同水晶粉,集合好多不同口感!
招牌口水雞
呢個真係有驚喜!雞肉熟得恰到好處,唔會太硬,皮肉都非常嫩滑.紅油唔算太辣,加埋蔥花,芝麻同花生碎,非常醒胃!
四川擔擔麵
食到呢度其實我已經好飽,不過呢個擔擔麵都好唔錯,麵條順滑,吸收咗好多湯汁,但唔會糊口,加上花生香味,正!飲埋個紅酒真係飲飽食醉喇!
整體黎講,今次全家都一致好評啊!睇過介紹,呢間嘅京川滬菜由當地師傅主理,所以味道好正宗,可以再戰!
(來稿)#片皮鴨香港#片皮鴨


text:
上圖展示嘅三樣產品都係犀利牌推出嘅防霉中性玻璃膠,都係要嚟用喺潮濕地方,例如係廚房,浴室嘅水龍頭,鋅盤等等配件周圍密封而設計.防霉中性玻璃膠嘅好處多不勝數,除咗黏性強,持久密封,乾後不收縮之外,仲具有防霉,防油,防蒸氣等等優點.咁既然三樣產品一模一樣,咁點解會有唔同包裝呢 ? 一齊去文睇吓啦 !
膠槍版
市面上最容易搵到嘅版本一定非膠槍版莫屬,呢種玻璃膠需要配合膠槍先可以使用,使用彈性唔高,但係因為膠槍嘅協助下,就能夠輕鬆地打出一條又直,又平均嘅玻璃膠喇 ! 而且佢300克容量,足以應付一個浴缸封邊工序,因此膠槍版玻璃膠最深得裝修師傅歡迎喇 !
手動版
呢款手動版玻璃膠係一種比較新型嘅玻璃膠,佢容量比膠槍版少,同時體積亦都較細,容易收藏,最適合就係家居用戶作小範圍維修之用喇 ! 不過使用時需要留意番,使用手動版玻璃膠時,最好就係配合除包裝附送嘅「T」字棒一齊使用,咁就能夠控制到出膠份量喇 ~
氣動版
氣動版玻璃膠,顧名思義,就係以壓縮氣體推出玻璃膠,使用過程中係無需要用到膠槍或者「T」字棒幫手,只要調較上方扭環就能夠精準地控制出膠份量,絕對適合DIY初學者使用o架 ! 不過佢唯一不足就係香港冇得賣…而且價錢都唔平呢 !
裝修佬總結
唔同版本嘅玻璃膠無論喺用途上,功能上都係一樣,佢哋嘅最大分別就係使用上嘅差異喇,所以當大家有需要用到玻璃膠又唔知揀邊個版本嘅時候,就要記得以上嘅要點喇 !
本文章內容及圖片均由本專欄作者提供及上載,並不代表本公司立場,如有任何版權問題,請與本公司聯絡.


text:
開始踏入30週,個人有啲怯,無論係日本既280日嘅BB app,定係健康院嘅姑娘,一係就叫你帶定產檢手冊(日本限定)以應付突如其來發生嘅事,一係就叫你執定走佬袋.非常淆底加緊張.好彩我係一初唔算太緊張嘅時候,已經整定project august 嘅google sheet XD所以可以跟着照單執藥.
仲需要列出埋,邊啲係消耗品,最方便嘅就係加晒落去HKTVmall嘅我的清單,到時BB出左世,揦手唔成勢,都可以咁幾個制就會送到屋企.
繼續閱讀…
其實頭三個月因為荷爾蒙,身體天翻地覆嘅改變,真係冇咁多時間心力去做好我應做嘅嘢,所以我大部份嘢都係三個幾月先至開始做,包括左開Excel表(?!係呀,我開咗個project august 嘅google sheet XD),買前中期嘅嘢,準備中後期,同埋出世之後嘅事宜.
繼續閱讀…
高階開源方法取決於學歷,進修,機會,運氣⋯⋯全部都要靠累積努力先至可以達成,最主要嘅係投入既時間成本.雖然追唔番過去既時間,但今時今日仍然可以靠每月嘅勞力去賺取工作以外嘅額外收入⋯⋯詳見「出糧戶口篇」.
開源咁煩架,咁我做相對簡單啲嘅節流先啦.但可能你係:呀,點解我每個月都有出糧,但每個月都使突左既.呀,明明做野咁辛苦,買樣玩具(電子用品,手袋)獎勵下自己啦,明明我份糧出成兩萬蚊,實負擔到啦.
要節流呢,首先就要知道自己嘅每月強制支出同生活使費. 繼續閱讀…


text:
我同小小豬都好鐘意食小籠包,見返興趣班附近開左間新上海食店(又或者可能我,所以就入去食個靚午餐啦~
2017年8月14日星期一
(小籠包控出動)滿足的南小館
9 AUGUST 2017(WED)
我同小小豬都好鐘意食小籠包,見返興趣班附近開左間新上海食店(又或者可能我,所以就入去食個靚午餐啦~
新店環境都唔錯,好在我地早一步到咁就唔洗等位,估唔到未到午餐時間都已經好多人啦~
我同小小豬都好鐘意食小籠包,見返興趣班附近開左間新上海食店(又或者可能我,所以就入去食個靚午餐啦~
小小豬話要自己揀下食乜先~
藍莓乳酪就最啱小小豬口味~
我就簡簡單單嚟一杯豆漿啦~
四式拼盤係自己組合嘅,小小豬就話最鐘意食糖醋排骨,酸酸地又夠入味.我就比較鐘意那個花鵰醉雞,雞肉都幾嫩滑,而且帶有少少酒香添~
小籠包控就當然要食小籠包,我地豪豪地叫左一份黑松露小籠包~
認真我都覺得幾好食,粉皮唔算太厚粉,入面嘅肉又帶有黑松露香味,而且內裡仲保持雞湯肉汁,所以唔覺唔覺小小豬都密密食,我都只係食左一粒~
我只係食一粒就緊係唔夠,所以就叫左小館五福拼滿足下自己~
一籠一件又幾得意,啱晒我依啲想食多花款但又怕食唔晒嘅人呀~
其實五款都好好食,不過我個人就比較鐘意蟹粉小籠包同埋鮮肉帶子小籠包多啲~
最後嚟一個雪菜黃魚麵,依個就一定要俾個LIKE店員哥哥,佢見有小朋友同場,佢就主動提意我將魚肉分開上,因為怕魚仍然有未清得晒啲,如果到時混埋麵一齊,擔心小朋友會易食到骨,估唔到又幾細心哦~
食完正餐就當然唔少得甜品,所以我就南小館甜甜拼,兩款奶凍拼兩款甜點都幾抵食~
小小豬嘅係杏仁奶凍,佢話好好食,轉眼就食晒~
我就食芒果布丁奶凍,估唔到入面有勁多芒果肉呀~
甜點我仲揀左南瓜餅同紅棗糕,兩款都OK,不過小小豬就最鐘意南瓜餅,緊係啦...成個小南瓜咁賣相又靚又好味,我地一人一粒唔洗爭~
開開心心食飽飽,小小豬話下次帶埋DADDY再嚟食過,到時一人一籠小籠包!(係就好呀...我今日真係食唔晒喉,俾隻為食豬食晒呀)
訂閱: 發佈留言 (Atom)


text:
好多時候去旅行最難諗行程就係回程嗰日,而喺高雄呢個相對慢活嘅城市,店鋪好多都晏晝先開門,究竟可以點樣好好用盡行程最後一日嘅時間呢?如果你一樣係買咗下午嘅機票番香港,咁下面介紹嘅相信會幫到好大忙,即刻睇吓高雄台南自由行5日4夜最後一日嘅行程先:
民宿:時.間. -> 早餐: 食憇時代 -> 火星糖 -> 大魯閣 -> 高雄小港機場 ->回港
高雄台南自由行5日4夜 Day 1嘅行程 請到 ?這裡
高雄台南自由行5日4夜 Day 2嘅行程 請到 ?這裡
高雄台南自由行5日4夜 Day 3嘅行程 請到 ?這裡
高雄台南自由行5日4夜 Day 4嘅行程 請到 ?這裡
高雄台南自由行5日4夜 Day 5嘅行程 請到 ?這裡
高雄平民早餐店推介 ? 食憇時代
今次同大家介紹嘅早餐店「食憇時代」附近就有一間「光南大批發」,好適合大家食完早餐就去血拼!呢度食嘅係比較傳統嘅台式早餐,蛋餅都煙煙靭靭,味道都唔錯!唯一要彈嘅係蘿蔔糕唔算好好,都係普通粉粉哋嘅口感.
高雄特色又好味嘅手信 ? 火星糖
今次嘅行程唔知點解好似表現到高雄市相對台北同台中都唔易搵到食得嘅手信,喺網上面查咗好耐之後,發現原來高雄有間獨特手信叫「火星糖」.火星糖同鳥結糖有咩分別呢?火星糖自己都有出到個簡介畀大家睇,例如:火星糖只有一種口味,但係有各式各樣嘅包裝.火星糖煮法亦好唔同,食落唔會硬,同埋只此一家,當然都有分店同寄賣點嘅.
高雄機場旁嘅棒球擊球場 ? 大魯閣
高雄國際機場前一個站就係捷運草衙站,就係一個超大型娛樂場所「大魯閣」.入面除咗有購物同飲食嘅地方,最吸引嘅係佢有賽車場「鈴鹿賽道樂園」同「大魯閣棒壘球打擊場 草衙館」.因為距離機場距離相當近,好容易就時間,大家可以喺大魯閣自由選擇點消磨時間.上面相片入面有 棒壘球打擊場 收費,每個設施都係用代幣,可以唱最少金額嘅簡單試吓啱唔啱自己玩.
最後,2019年初夏嘅高雄台南5日4夜行程就分享晒,希望可以幫到大家計劃屬於自己嘅行程.


text:
相信大家都知道,TVB嘅人工向來偏低,以致于近年嚟唔少藝人離巢北上,雖然人才買少見少,但仍有一班不愿離開嘅藝人留守,默默耕耘!
其中就包括入行已經17年嘅蕭徽勇,佢肥嘟嘟身形,絕對令人過目不忘!
講起蕭徽勇,原本喺澳洲讀書嘅佢,一直都喺當地電臺做DJ,不過由于發展空間越嚟越窄,佢就決定返香港發展.
正巧當時商臺招募訓練班,蕭徽勇就即刻報咗名,都系呢段時間里面,佢識咗之后嘅TVB高層陳志云.然而訓練班畢業之后,擁有雄心壯志嘅蕭徽勇并未能完成心愿繼續做DJ,反而喺機緣巧合下開始接觸舞臺劇!再加識咗歐錦棠嘅太太萬斯敏,所以佢又學識咗配音呢項技能.
不過轉行之初,蕭徽勇都有啲彷徨,始終DJ畀佢滿足感要大好多,而且為咗同屋企人有交代.
思慮再三之后,蕭徽勇又報考咗TVB嘅藝員訓練班,同期嘅學員仲有余文樂!
系人都知道,訓練班嘅學員經常有機會客串做龍套或者喺綜藝節目中露臉,蕭徽勇都唔例外,當年唔論死尸還系士兵,佢都做過,但系一味靠龍套角色都好難令觀眾記得.直到2006年蕭徽勇喺《東方之珠》中飾演“阿旺”一角,先獲得咗唔少曝光.
有咗一啲人氣之后,TVB就安排蕭徽勇前去主持兒童節目,雖然不如拍劇嗰般易上位,但起碼收入穩定,唔使為生活閉翳!
2008年之后,隨著六嬸大權在握,各種削減開支,蕭徽勇因為之前經歷,又畀調入配音組幫手,好多人以為配音好易,但其實要成為一個好嘅配音員,某程度上唔單止要代入自己嘅情感,仲要有一定嘅表演功底.
喺TVB這些年,蕭徽勇都喺唔少部門做過,喺一開始嘅拍劇到兒童臺主持,再畀調去配音組,有媒體曾問過佢系咪不斷尋找方法生存?
蕭徽勇笑言好多機會都系人給予嘅,但確實有因此而灰心,話曬成日畀人噉調嚟調去,唔知下一步系咪會去做清潔!
當然佢都明白,觀眾始終中意睇型男索女拍戲,嗰啲“醜角”始終系一個笑料而已.因為外形嘅緣故,次次有肥胖人士嘅角色,劇組先醒起我,好似我唯有做呢類角色一樣,不過相對而言身形瘦嘅藝人演出機會確實比較多!
Like MisshkNews Facebook!不出门也能知天下事~


text:
俾鬼附身又盲又啞嘅人係《聖經》記載耶穌趕鬼嘅神蹟之一,喺《馬太福音》,《馬可福音》同《路加福音》都有記載.
聖經譯文[編輯]
群眾睇見耶穌所行嘅神蹟,係超出人能力嘅範圍.因為佢醫好一個俾鬼附身,又盲又啞嘅人,四圍睇見嘅人都覺得驚訝噉話:「呢個唔係大衛嘅子孫咩?」意思即係能夠醫好呢個病症,只有彌賽亞救世主先有噉嘅大能.耶穌醫好呢個病人,卻引起法利賽人嘅惡意評擊.佢哋故意眨低耶穌嘅能力,硬指耶穌係靠鬼王嘅力量趕鬼,耶穌反駁佢哋話:「如果我係靠鬼王趕鬼,噉樣喺鬼嘅世界裏面唔通要自相毀壞?真係荒謬嘅論調.其次,假如我係靠鬼王嚟趕鬼,噉樣你哋嘅子弟趕鬼唔通更係靠鬼王趕鬼咩?」法利賽人嘅誣告,可以話係無理取鬧.繼而用武士嘅比喻嚟表達;人若果要搶奪武士屋企嘅財產,就一定要先要制服嗰個武士.又若果要趕逐鬼所纏身嘅人,一定要靠上帝嚟捆綁魔鬼.其實,法利賽人一早已經知道耶穌係靠著上帝嘅靈趕鬼,但係因為心裏面存有惡念,諗住借題陷害耶穌.法利賽人嘅行為係明知故犯,佢哋頂撞,譭謗,固執,正係犯咗唔可以赦免褻瀆聖靈嘅罪.呢種罪通常出自內心嘅惡念,正所謂「一生嘅果效由心發出」.善人從所積聚嘅善就發出善,惡人從所積聚嘅惡就發出惡.所謂「有諸於內形於外」,因此要保守我哋嘅心勝過保守一切[1].


text:
喺運動場開放咗短短兩星期,依家又要同運動場 say goodbye,上星期講咗一啲外出跑步要留意既嘢,今次會講吓喺冇運動場情況下,仲可以點跑.
地點同時間係兩大重點.先講時間,天氣開始唔涼,盡量唔好練「烈陽神功」.為咗減少影響到其他人,可以喺返工前或下午6點前跑.你可以想像下,早上 8 至 9 點返工時間有好多人行嚟行去,佢哋見到你冇帶口罩跑來跑去其實都幾驚.另外,夜跑 7 至 9 點係返工人士跑步嘅黃金時間,所以要避.當然 weekend 更多人,更加要避.對於返工人士嚟講,早啲起身跑完步,沖個涼食個早餐再返工就 very good,可能你會講咁早起唔到身喎,咁樣樣……可能要試吓喺屋企跑,用返你平時嘅心跳錶,開跑步機嘅 mode 就會計到距離.
地點係一個重要既因素,無咗運動場仲可以有咩 choice 呢?早幾年好興街跑,喺鬧市中穿插,依家唔好咁做,因為你會為其他人製造不安,同時你感染既風險亦會高咗.亦唔好去一啲出名嘅路線,你見到 weekend 行山熱點就會知道有幾危險.
講到咁,有冇咩建議先?啟德,科學園,金督馳馬徑同大美督水壩都係唔錯嘅選擇.佢哋有幾個共通點,附近唔多居民散步,交通唔方便同冇地方做 bag drop.以上共通嘅優點就係 weekday 唔多人,weekend 嘅話不如留喺屋企做其他運動(下集再講).
如果你去跑嘅話,最方便就係揸車.冇車點bag drop呢?答案就係唔好 bag drop……what!Make it simple,搵條有褲袋跑褲或者好細嘅跑步腰包,袋電話+cash+百達通+身份證+口罩袋,其他嘢就唔好袋.跑完就返屋企,做一陣鹹魚,返到屋企先沖涼.
上述嘅路線可以跑 interval or fartlek or tempo or long run.有啲路線就真心唔建議,例如馬鞍山海濱或者中西區海濱長廊,因為多人散步同埋高風險.大家可以先去睇睇邊度多隔離人士嘅大廈,再研究吓咩路線比較安全.
咁麻煩呀……冇錯都真係幾麻煩,所以要搵其他嘢去取代,下集再講有咩好做.
撰文:劉德龍
(鐘意跑步但唔叻)
Q:Actually……who are you?
Ans:Google me


text:
比 男仔食左一次lemon,佢就無再約我,係唔係等於佢都唔係好認真對我
-
lemon last edited by
-
orange last edited by
你對佢有無FEEL先
-
banana last edited by
睇下佢係咩性格既男仔啦
如果本身都係怕羞仔,細膽,被動
咁可能佢只係唔敢,怕你覺得佢煩,而唔係唔認真
如果你對人有意思,咪做返次主動囉
-
apple last edited by
你講一句就問, 識答你既都係老作啦.
你講多少少啦. 亞檸檬!
-
umbrella last edited by
一陣又話個男既無誠意, 一陣又話個男既唔知醜趕極都唔走, 一時一樣
-
十分同意 last edited by
一陣又話個男既無誠意, 一陣又話個男既唔知醜趕極都唔走, 一時一樣
----十分同意
-
iRenEma last edited by
肯定佢都唔係好中意你
-
ka last edited by
想釣高黎賣....有時機會只得一次~
-
edison last edited by
你比lemon人食,係唔係等於你都唔係好認真
-
阿龍 last edited by
妳又唔係對人認真
又比埋檸檬人地食
人地係咪認真關妳鬼事咩....
-
大檸 last edited by
我試過比幾次lemon人地食.佢都好比耐性約我.結果我都同佢date一次.不過最後都冇一齊.佢好好人,之後好快揾到女朋友都好為佢開心.


text:
富豪雪糕讀者投稿
2020/12/20 — 16:56
(文:王君豪 BorisWong)
「DoDoMiSoSo⋯⋯」大家有冇聽過藍色多瑙河,會唔會覺得個旋律好熟悉,或者係邊度聽過呢,作為香港人嘅你一定聽過甚至唔陌生,冇錯就係富豪雪糕車嘅音樂,富豪雪糕係香港人嘅集體回憶亦都好受香港人歡迎,軟雪糕,蓮花杯,珍寶橙杯......
富豪雪糕車,作為一個香港人你應該有見過,一架紅白藍色嘅雪糕車,車身標明美味雪糕每日新鮮為你製造,車上所買嘅嘢咁多年都冇改過 — 除咗價錢,呢個亦都係富豪雪糕車咁多年來嘅獨特之處.不過聽屋企人講,原來以前富豪雪糕車係有雪糕小姐㗎,真係略有所聞....
假日總會係一啲鬧市地方見到佢,想起小時候,同屋企人去街,當喺附近聽到呢個旋律嘅音樂就整個人不自覺地去尋找雪糕車,點都會叫屋企人比我買雪糕,又滑又棉又重雲呢拿香味,呢一種味道簡直係難以取替,每一次都食得好滋味!到而家大個同朋友一齊食嘅時候,有陣時都掛住同屋企人嘅回憶片段,想起想當年,覺得自己成長左唔少,開始懷緬細個童真嘅時候.
唔知道大家有冇發現,富豪雪糕車嘅雪糕只係得壹種味,就係雲呢拿,但其實有一次同屋企人去食嘅時候發現咗係一個神奇嘅點,原來係新年嘅時候會轉成士多啤梨味紅色,唔知大家有冇試過呢?我自己個人感覺就覺得唔錯,但係都鍾意原味多~
睇戲就睇得多,但係唔知係咪真係啦,有啲人會特登去租架雪糕車玩下,去享受嗰種嘅童年回憶,諗起都好似好正咁,希望總有一日都可以租番架嚟玩下啦!仲有聽聞如果去參觀富豪雪糕廠仲可以上車試吓唧雪糕添,真係想去體驗下!
依家香港,只係剩返14架嘅富豪雪糕車係全港九新界,呢個係香港人嘅集體回憶,希望大家將回憶能夠懷念之餘同時亦都好好珍惜可以好好保存,呢一行都有機會好快就嚟式微,保留着呢一個嘅靈魂.隨着時代發展,有好多文化,唔少童年美食都俾人淡忘,冇人去繼承.就算而家有好多嘅美食,都唔會做出以前那種味道!!!!
作者簡介: 王君豪 Boris Wong,一名生於亂世的香港人


text:
港超標準流浪門將奧利斯 師承舒捷斯尼爸爸的烏克蘭籍門神|《日常訪談》第二集(上) 精選 推薦
完整訪問片段:
https://youtu.be/CDDvEDj78NY
G:守門員日常
A:奧利斯
G:早晨,奧利斯,多謝你過嚟做我哋嘅嘉賓,好榮幸請到你嚟.
A:樂意之至!
名字發音及譯名
G:第一條問題係一條應該唔少人想知嘅問題.我哋都知你個名嘅廣東話發音係「奧利斯」"O-Lei-Si ",我哋見你喺Instagram 個英文名係A字開頭 (Aleks),但有時喺唔同網站見到你個名係O字開頭 (Oleksii).介唔介意教我哋你個名嘅正確讀音?
A:我父母叫我「亞歷斯」"Ah-Lex-Si ",點解我個名有個O字係因為我嚟自烏克蘭,烏克蘭版本嘅"Aleks"係O字開頭.我本護照係印住"Oleksii",所以官方層面我個名係O字開頭.不過坦白講,香港以外嘅地方,之前冇人叫我「奧利斯」"Oleksii",咁耐以嚟都冇,個個都係叫我「亞歷斯」"Aleks",所以我只係喺香港先叫"Oleksii ". G:所以我哋叫你"Aleks"?
A:好,叫"Aleks"就可以!
G:Okay!就叫"Aleks"啦
兒時歐洲成長及踢波經歷
G:你幾時開始踢波?你係咪一開始就打龍?
A:我由一開始已經係做龍門.當年我7歲,我老豆同我阿爺帶我去球場,嗰場係國家隊比賽,我哋嘅奧運場館有成10萬觀眾.我當時好驚訝,嗰日係令我愛上足球嘅一日.由嗰日起,我開始踢波,我而家解釋唔到但我係由第一日已選擇做龍門.呢樣係我嘅熱誠,過去我一直被唔同門將嘅撲救深深吸引住,對我嚟講呢樣有趣過入波得分.
G:你有冇特定嘅足球偶像,令你立志成為門將?
A:我唔會話係偶像,我細個嗰陣,我好迷保方.當然,佢而家仲踢緊啦.我個人意見,佢係史上最勁嘅龍門,我都鐘意雲達沙同迪達,呢3個係我非常鍾意睇嘅門將.佢哋都係足球界嘅傳奇,
G:除咗足球偶像,你有冇特別支持邊隊球隊?
A:我細個嗰時係祖雲達斯球迷.我畢業於基輔戴拿模青訓學院,想當年,基輔都會踢歐聯,但佢地可以去到歐聯8強,4強,所以佢地係非常之勁.曾經有一幕,我喺一場歐聯比賽做球童.我記得係祖記作客基輔,球員係施丹,戴維斯,迪比亞路,痴線咁勁嘅球隊!自此之後,我直到而家都係祖記fans.
G:作為祖記fans,你點評價舒捷斯尼?你會點將佢同保方比較?
A:我認為佢係個出色門將,我認為佢有啲被低估.因為喺我眼中,佢係世界頭10,但多數人唔會點提起佢
唔會好似艾利臣,奧比歷或艾達臣等被提起,但如果細心諗下,我認為佢要接保方棒係艱巨任務:頂替意大利足球最大嘅傳奇去上陣一啲都唔容易.我覺得佢適應得幾好,我認為心理上(接棒)係好艱難嘅一件事,我覺得佢做得唔錯.佢絕對係出色嘅門將.
G:又講下你喺烏克蘭同波蘭嘅生活,當你同基輔戴拿模二隊簽約時,你當刻係咩感受?代表佢地踢波係咩感受?
A:當我簽約基輔戴拿模二隊,一切都發生得好自然.因為我喺基輔體系內渡過10年,我8歲就係入面嘅一份子
我首先踢足球學校,11,12歲果陣就進入青訓學院.當你16歲喺青訓學院畢業就會升上三隊,三隊之後就係二隊,預備組,所以對我嚟講只係自然會發生嘅事.總括嚟講基輔係東歐最大嘅球會,一間大球會,基輔戴拿模青訓學院可能係果邊最強嘅青訓學院,嗰度競爭好激烈,唔單止基輔或烏克蘭嘅細路會過去,所有前蘇聯國家,好似俄羅斯,格魯吉亞,亞美尼亞嘅細路都會,全部呢15個國家佢哋都會想過去.因為嗰度係其中一個最勁嘅青訓學院,所以我好榮幸,我好開心我曾經喺嗰度踢波,佢哋俾最好嘅學校年青球員,呢樣係肯定嘅.
G:點解你決定離開家鄉烏克蘭轉去波蘭?話曬你喺嗰度都踢咗超過5年時間.
A:我一直以來都想喺西歐踢波.當我18,19歲嗰陣,我同球會仲有約,但我已決定徹底地改變我嘅生活!我喺波蘭唔識任何人,我只係有個朋友,佢俾咗佢經理人嘅聯絡方法我,我同佢傾完就買咗單程飛過去.我同球會解除合約,跟住決定過去波蘭.
G:非常大膽嘅決定!
A:呢個係我嘅風格.
G:好適合你吖
G:我哋頭先提及過舒捷斯尼.我喺維基搵到,唔肯定啱唔啱.嗰度寫住你踢過一隊波叫Korona Kielce,你同舒捷斯尼爸爸合作過,係咪真嫁?
A:係真嘅!作為現任祖雲達斯門將嘅爸爸,你跟佢操練究竟係點嘅一回事?同埋你有冇親身見過施捷斯尼?
G:我的確係跟過舒捷斯尼爸爸,佢個名叫Maciej Szczęsny.佢係波蘭名宿,佢曾經係國家隊門將,佢以前係個出色門將,亦係個好好嘅門將教練;好好嘅個性,大名人一個.佢係其中一個無論點樣都保護門將嘅龍門教練,呢樣對門將非常重要,佢唔容許其他人干涉門將嘅生活.佢有豐富知識同經驗,我見過舒捷斯尼幾次,我覺得好普通一件事,但我哋稱不上係朋友,只係見過幾次.
嚟香港展開新一頁
G:你喺葡萄牙同波蘭前前後後踢過幾年後,轉輾間終於嚟到香港.點解你當初會選擇嚟香港而唔係其他亞洲國家?香港俾你嘅第一印象係點?
A:呢條係條好問題.因為我唔可以好理性咁解釋,就好似我當初去波蘭咁,我之前未嚟過香港.我喺度唔識任何人;我喺嚟香港之前曾經有段好艱苦嘅時間,我決定徹底地改變我嘅生活,跟住我做咗啲研究,我搵吓海外門將可以喺邊度踢波.因為你都知唔係所有國家都可以容許海外門將注冊,因為海外身份限制同其他因素.我搵完發現有外國門將喺香港踢過波,之後我又搵過曾經踢南華嘅保贊傾過.跟住我人生中第二次買單程飛,就係飛嚟呢度,我好高興我有咁做到,我覺得係個非常之好嘅決定!
G:到現時為止你最鍾意香港嘅邊部分,例如風景,美食,文化之類?
A:我諗唔係特定一樣野.我諗我係鍾諗香港本身,我覺得呢度絕對係個好地方.我鍾意去旅行,我去過全世界好多國家,我覺得香港係世界上最靚嘅城市.
G:真係?多謝讚賞
A:我唔會話我鍾意呢度嘅美食,風景或其他,但總括嚟講我鍾意呢個地方.我鍾意呢度嘅感覺,我覺得呢度有家嘅感覺,呢度係個美妙嘅地方,所有野都係正面嘅.因為我係個從容不迫嘅人,呢度有樣野好奇怪:呢度嘅生活節奏好痴線,成日都要跑咁,經常都好急促. G:係啊!
A:但我唔知點解,我喺度非常平靜.我感到十分舒服,我就係鍾意呢個地方,一個好正嘅地方.
G:好高興聽到你咁講,我哋都好開心有你喺度
G:你有冇喺你隊友身上學下啲廣東話?如果有嘅話可唔可以試下講?
A:可惜冇,只係得啲粗口.
G:只得粗口,哈哈!
A:我幾肯定你唔想聽我喺度講.
G:你啱,唔啱我哋觀眾聽.
A:呢啲就係你可以喺隊友身上學嘅野.
G:所以當隊友對你大聲叫罵時你明佢哋講乜?
A:係,我意思係冇人會對我大嗌,但我知佢哋嗌乜.
G:點解你會選擇加盟流浪?
A:我嚟呢度只為踢波,而佢哋俾份約我,就係咁簡單.
G:就係咁簡單?
A:非常簡單嘅原因.
G:其實你喺香港踢波都有高低起伏,你曾經被提名為年度最佳門將,但有段時間你並冇注冊任何球隊.當你冇得踢果陣你點樣心理上或生理上準備自己? A:容我澄清返我果兩年空窗期做過乜,件事係咁嘅:我一直盤算住自己結束足球生涯後嘅生活,你可以踢到35歲,頂盡40歲?跟住我經常問自己下一步會做啲咩.因為我見過無數我朋友嘅經歷:佢哋有好好嘅際遇同賺到好多錢,但佢哋退休一兩年後就破產.佢哋唔知可以做啲咩,佢哋甚至唔知點樣融入正常生活.因為你要知道:當你做球員果陣,基本上你係身處一個人工世界,你係四方八面地被保護住;你咩都唔洗做,因為人哋會幫你做曬;有啲人甚至唔識⋯⋯聽落可能有啲可笑,但有啲球員喺35歲退休果陣,佢哋甚至連幫自己買機票都唔識!因為佢哋從來未曾做過,因為以前所有野都有人幫佢哋搞掂曬!所以見過呢啲野之後,我經常問自己
下一步應該點?點樣可以順利過渡?點樣準備我未來嘅生活?點樣做先可以令我退休後仍然感覺良好?
A:我第一個主意,我7年前已經有呢個念頭:就係開足球學校.因為我有自己嘅觀點,我有自己嘅主意,我希望落實佢.不過我未見到一個適合嘅地方去咁樣做.跟住我嚟到踢波,我做過啲研究,我搞掂所有野後,我見到呢度足球青訓嘅努力,我見到呢度嘅足球藍圖.我嘅判斷係啱嘅,呢度係適合嘅地方.我鍾意呢度嘅生活,所以我決定留喺度,所有野由足球學校嘅主意開始.我開始時仍然係流浪嘅球員,果陣係我喺流浪嘅第二個球季,所以我開始咗第一步,朝住嗰個方向.但你要明白當你一個人做曬所有野,你都有開Channel,你都知唔係就咁帶兩部相機就搞掂;你同我做訪問你都要做好多前期準備,大量行政工作,呢方面係最難嘅.所以你可以想像開一間足球學校,你要開公司;你要搵第一個學生,呢樣係最難嘅.跟住就係訓練環節,你要book場,喺香港呢樣係個難題. G:十分認同!
A:你要知道所有野係點運作,呢樣係好嘥時間.剛開始嗰陣我仲踢緊波,但我開始發現:一路踢住波我係唔能夠同時兼顧.因為如果我選擇踢波,我希望喺球場上展現最好嘅一面.我需要球場上有好表現,所以我需要為球賽做好準備,我需要訓練得好;跟住足球學校嘅事開始佔據我全部時間,所以我忍痛作出決定.但而家睇返,我覺得係唯一可行而適當嘅決定.非常高興我有咁做,我暫停我足球事業,聽落去好似好怪,我當時只係29歲,對於門將嚟講都仲係好後生.跟住我休假去開始搞我間足球學校,所以我有兩年時間冇踢職業足球,所以我喺嗰兩年並冇注冊任何球隊.我只係專注於學校發展,我成立第一支自己嘅球隊去參加足總嘅青年聯賽
跟住就有第二隊,第三隊.跟住我開始同其他門將同場區球員一齊搞私人班,喺呢兩,三年,兩年內我建立所有野;跟住我決定重返球場踢波.
當我決定休假,我唔係諗過從球員身份退休,我從來冇咁諗.我知我總有一日會重返球場,所以我利用嗰段時間裝備自己,答返你嘅問題,我喺果段時間學習好多新知識:我喺足球相關嘅大學進修,我喺香港足總考取教練牌照,我亦都有喺網上同一位好出色門將教練合作.基本上係完全改變咗我對門將位置嘅想法,我對此非常高興.我可以講,重返球場後嘅我比以前更強大.而家睇返,當時做咗個正確決定!因為而家我有更好嘅心神,我有我嘅事業,我可以專注我嘅比賽,我可以專注我嘅表現,所有野都好好. G:係喇,所以我哋而家望返轉頭,我哋清楚明白點解你會真空咗兩年,應該冇後悔?
A:冇後悔,一啲都唔後悔.所有野都係由足球學校開始,但而家你見到有其他野,我嘅手套,足球服裝
同埋我而家做緊個Online project - 一個巨大嘅網上足球平台,喺嗰度,我哋可以幫肋到所有,希望改善自己技巧嘅人,而家我哋仲做緊內容,我哋正錄製所有訓練環節.我哋希望7 月可以推出,呢個係個好大型嘅project
呢樣可以肯定係有趣而又優質嘅.
G:好想快啲見到!我一定會參加!
G:除咗做球員,我哋都知你係個專業模特兒.你係點樣開始你呢樣事業?作為模得兒同足球員,兩者對你嚟講最大唔同係啲咩?
A:當年喺歐洲,我成日都有啲時裝界嘅朋友,好似設計師同攝影師咁.我係個足球員,佢哋有時會叫我參與一啲攝影或時裝週,行cat walk之類咁嘅野,所以我當年喺歐洲已經會做呢樣野.跟住我嚟到呢度,我有個朋友,佢係香港嘅top model,有一日佢問我有冇興趣,因為佢哋搵緊個模特兒.我話:「好啊!」,跟住佢俾咗我嘅聯絡同個人資料俾經理人同攝影師,我唔係好記得.
跟住你都知會係點,口耳相傳,跟住我完成咗第一次攝影.之後個攝影師幾鍾意我,佢又有第二個活動,所以佢問我有冇興趣接job,識下唔同嘅人,成件事就係咁開始.我唔會話我而家喺呢個領域參與好多,因為好簡單咁講我冇咩時間,但如果有啲有趣嘅project,人工好而我又有時間,我就會參與.我有唔少攝影師朋友,如果佢哋邀請我參與一啲地下攝影,我都會免費當係幫下佢哋,事情就係咁.
G:當我哋安排呢個interview嗰陣,你有提過你每日6點起身
A:係啊.
G:呢樣野好令我敬佩,你真係好自律.可唔可以話畀我哋你每日嘅作息時間表係點?你有冇特別嘅飲食習慣去令自己保持身型?
A:我嘅作息……我認為職業運動員其中一樣最重要嘅野,至少對我嚟講係,就係就要訓得好.我從來唔會遲過11點訓覺,我盡量10點半就去訓.因為我要訓得好去令自己第二日感覺良好,所以對我嚟講早起身唔係問題
6點或6點半係我平時起身嘅時間.尤其我哋流浪有晨操,6點起身整早餐俾自己對我嚟講絕對正常.跟住就係為操練做準備,然後去練波.
所以我每日就係:早起身,食早餐,去流浪練波.之後我返屋企食午餐,再視乎情況,我可能同球隊一齊加操,或忙我足球學校嘅野,我可能有私人班,我可能有會議或之類的,取決於我其他生意,我啲手套或個online project.而家我經常為我個online project (ProPlay Online)拍攝,因為我要拍4620段片,都要用好多時間,所以而家呢樣野佔據我好多時間.通常我7點左右食飯,跟住夜晚喺屋企做啲文書工作,然後就上床訓覺準備第二日.
A:關於飲食,絕對係.好多平常人會食嘅我都唔會食.我唔飲任何甜野,我只會飲水.我唔飲有糖嘅野,我為自己做到最好,當你恆常咁做,其實唔會覺得太辛苦,只係生活嘅一部分.我諗對所有職業運動員都差唔多,普通料.
G:只可以講非常敬佩你
A:多謝
待續⋯⋯
先睇住上半部分先,訪問下半部分將盡快推出!敬請期待!


text:
上集講左啲遊北九州嘅賽前準備後,今次就開始講下六日五夜嘅行程喇!
未看的按這裡:福岡六日五夜咁樣玩の賽前準備
Day 1:到達 → 博多(宿:Hotel SUNLINE福岡博多站前)
Day 2:熊本(宿:Hotel SUNLINE福岡博多站前)
Day 3:由布院(宿:庒屋之館)
Day 4:別府(宿:Hotel SUNLINE福岡博多站前)
Day 5:下關 → 門司港 → 天神(宿:Hotel SUNLINE福岡博多站前)
Day 6:滿載而歸歸港
Day 3:由布院(宿:庒屋之館)
第三日會去由布院住一晚溫泉酒店,
所以一起身我地就執好晒行李,將個行李箱寄存係酒店,淨係帶左衫褲就輕輕鬆鬆出發嚕!
我地係搭之前提過好受歡迎唔劃位會有機會滿座嘅由布院之森去由布院.
係呢架車入面有小食便當買,仲有啲由布院之森列車嘅手信.
而最特別係佢會拎住個印住當日日期嘅列車牌周圍行問人洗唔洗影相,兩個鐘嘅車程可以話係唔會悶.
玩下睇下風景好快就去到由布院喇.
由布院唔算大同多野玩,最出名嘅就係條由布院溫泉街同埋金鱗湖.
沿住由布院溫泉街一直行就會到達金鱗湖,所以我地都係打算咁樣玩法!
由布院溫泉街話長唔長話短唔短,沿路有好多特色小店,手作雜貨,當地土產,又有啲小食餐廳等等.
我認為黎得呢啲咁慢活輕鬆嘅地方行程都唔好安排得太chur.
我見上網好多人話由布院一日遊,為左趕上火車來回而安排得一兩個小時去玩,太辛苦了!
我建議安排一晚住在由布院溫泉酒店,安排半日留在由布院溫泉街,
用心細看一下呢個純樸嘅小鎮,呼吸一下日本嘅新鮮空氣.呢個地方太值得了!
YUFUIN FLORAL VILLAGE
地址:大分県由布市湯布院町川上1503-3
http://floral-village.com/
行行下溫泉街見到一個童話小鎮,原來叫做Floral Village.
入面有好多好夢幻經常係故事書入面見到嘅小動物,仲可以買飼料餵佢地,
仲有好多同人高度差唔多嘅鋪頭,其中一間仲專賣Alice in Wonderland嘅精品!
望咩呀望.
千其唔好錯過呢個地方呀,入左黎真係有如置身於童話世界入面,相都有排影呀.
跟住啲指示牌同人流行多一陣就到左金鱗湖喇.
出發之前做過功課,欣賞金鱗湖最佳嘅時候係清晨嘅時候,
特別係秋天冬天氣溫下降嘅早上,趁煙霞仲未散開,加上湖面嘅映照,就彷似人間仙境一樣.
我知道自己定力唔夠,唔會成功倒榻咁早起身行過黎,
所以就安排下午行過黎欣賞下金鱗湖,但呢個景象依然冇令我失望呢.
行返去由布院駅嘅時候開始肚餓亦都開始掃街喇.
成條街甜點比熱食多,想食正餐飽一飽嘅都可以入餐廳食,而我地就選擇邊行邊食.
日本有名嘅Cremia雪糕係呢到唔難見到,公價¥500,依然係咁重牛奶味咁好味.
最後仲買左由布院嘅大熱必吃甜點B-Speak蛋糕捲返酒店食.
其實今朝一早去到嘅時候已經冇晒單件賣,淨返整條蛋糕捲,
掙扎左好耐之後就抱住食唔晒都要買黎試下嘅心態去買!(最後後悔了,後悔冇買多幾條……)
行返出由布院駅嘅時間大約係三點鐘,亦係我地溫泉酒店接送車岩岩好黎到嘅時候.
由布院好多溫泉酒店都位於山上,如果搭的士嘅話都只係五分鐘左右嘅路程,
雖然Google Map顯示行上去酒店都係二十分鐘左右,但係成條斜路基本上可以唔洗諗.
而我今日揀個間溫泉酒店就有接送服務,咁就可以慳返兩程的士嘅價錢,都咪話唔划算!
庄屋之館
地址:大分県由布市湯布院町川上444-3
http://www.yufuin-shoya.com/
由布院有好多溫泉酒店,所以最後決定呢間都算係盲選.
不過最主要佢符合我嘅要求,就係房間有私人風呂,同埋唔算出名,網上有關嘅評論唔算多.
點解揀唔出名呢?係因為太多人去個啲酒店服務同環境通常都太大眾化,未必可以感受到最地道嘅風味.
係抱住唔太了解,冇乜太大期望嘅心態下黎到庄屋之館,到達後估唔到有驚喜!
佢嘅建築十分日式,成個環境感覺好乾淨,雖然開左業二十年但一啲古舊嘅感覺都冇.
庄屋之館總共有十五間房,每間房都係一間獨立屋,但屋與屋之間仍有距離,可想言知佢佔地係有幾大.
每間房嘅設計同風格都唔同,私人風呂都有分為露天風呂,半露天風呂同內風呂,
所有房間資料都係佢官網有詳細說明,所以預約嘅時候可以慢慢去揀岩自己心水嘅房.
雖然有好多預約酒店嘅中介網站價錢會平少少同埋繁體中文比較容易睇,
但係預約溫泉酒店最好都係返佢地自己嘅官方網站,資料齊全同準確啲之外,
你亦都可以直接將你嘅要求(飲食要求,到達時間等等)同酒店講,唔洗經由第三者轉達.
我地今次揀左嘅房係ももの木,房間最多可以容納五個人,而且配上一個露天風呂.
晚餐會係餐廳進行嘅原故,所以一入房我地嘅床舖就已經整理好.
成間房間有分客廳同卧室,而且仲有廚房,可以話係完善嘅房間設備.
呀!庄屋之館係冇WIFI嘅,而且位於山上網絡覆蓋得比較差,所以…呃…難得一天輕鬆下不要玩手機吧.
我成個旅程最期待就係呢個私人風呂喇.
雖然最後去公眾浴池都係冇人,都係我一個人霸晒成個溫泉,但係自己房有一個真是爽.
訓之前浸一次起身之後再浸,夜晚望住星星同月亮個種清幽嘅感覺真係想將時間停止係個一刻到.
補充返關於庄屋之館溫泉嘅資料,另一個吸引到我揀呢間酒店嘅係佢靛藍色嘅稀罕泉質溫泉水.
係藍色嘅溫泉上仲彌漫住一層層水蒸氣,冇嘈吵玩樂嘅聲音,
一個人霸佔成個大浴池,係好少溫泉旅館可以比得到旅客嘅恬靜閒適感受.
而我地間房ももの木(圖中)仲同大浴池(圖左)只係相隔幾步路嘅距離,
係接近零度嘅天氣下,一浸完就可以馬上返到開住暖氣嘅房間,唔洗怕凍親,真係方便到極點.
訓醒一擘大眼就會見到嘅景象.
去到庄屋之館就食我嘅戰利品B-Speak蛋糕捲,果然係名不虛傳呀.
蛋糕鬆軟有好香嘅奶油味,中間嘅忌廉份量適中,
唔會太漏或許太少令到蛋糕口感太乾,成一百蚊嘅蛋糕捲係值得比嘅哈!
浸完個浴就差唔多時候食晚飯喇.
一去到前菜已經準備好晒.
今日嘅餐牌.
對於睇唔明嘅日文餐牌,令到上每一道菜都特別驚喜.
頭盤通常都係一道道食左都唔知咩黎嘅食物.
我十分欣賞呢個主菜.主菜係和牛同由布院嘅特色美食豐後豚,冇配上任何醬汁,
只係用鹽同檸檬去帶出兩種肉類最原始嘅味道同口感,又不油膩,十分好吃!
第二日嘅早餐依然係會席料理,見我地一黎就馬上上其他熱食,唔會令客人多等.
今次係庄屋之館嘅一晚真係好有驚喜,無論係款待,住宿,抑或係兩餐料理都感受到佢地旅館嘅用心.
小小規模嘅溫泉旅館亦唔怕有過多嘅旅客,無論係邊個時候都係寧靜舒服,聽到嘅亦只會係小鳥嘅叫聲.
| adachung414@yahoo.com.hk | chungdada@yahoo.com.hk |


text:
最新
熱門
精選
主題
-
5月份好評餐廳十強
嚟到5月嘅十強榜,依然都係以分店唔多嘅小店為主,甚至有幾間係只開咗幾個月嘅新店,就已經迅速打穩陣腳.綜觀咁多間上榜嘅餐廳,大部分都係提供配搭新穎,少有嘅菜式,睇嚟要取悅各位食家,創意必不可少.
-
4月份好評餐廳十強
又嚟到每月報榜嘅時間!4月份嘅十強名單,整體嚟講都係以裝修有格調嘅café為主,睇嚟食飯同打卡已經成為香港人密不可割嘅日常.
-
3月份好評餐廳十強
食咗咁耐外賣同住家飯,上個月嘅疫情有和緩嘅跡象,觀察所見就開始多返人出街食喇.十強名單內有唔少都係新上榜嘅餐廳,當中又以café 小店為主,可以話係大家都樂見嘅景象呢.
-
2月份好評餐廳十強
新年過後,餐廳終於可以有限度咁重開晚巿,大家都即刻約返朋友仔出嚟見個面食餐飯,唔少人氣餐廳嘅門口又重新有返人龍喇.可能大家都太耐冇見,2月上榜嘅餐廳,大部分都係好啱朋友仔聚會同打卡嘅咖啡小店,有幾間更
-
1月份好評餐廳十強
成個1月都冇晚巿堂食,變相令到大家嘅lunch食得豐富咗,捨得食咗.十強嘅餐廳入面,不乏omakase同燒肉店一啲本嚟多數晚巿先去食嘅餐廳,不過依然都係以親民價嘅小店佔多數.
-
12月份好評餐廳十強
晚巿堂食由12月10號起就開始被禁,一直禁到而家都未開得返,餐廳除咗開早啲,同轉型做外賣之外,都別無他法啊.喺艱難中,真係要靠質素先至可以留得住客啊.呢十間上榜餐廳都各有殺手鐧呢.
-
11月份好評餐廳十強
疫情反反覆覆,對餐飲業影響都幾大,少咗人出街食飯,餐廳內用餐嘅人數又有限制,生意難做啊.而喺呢個時勢,出街食飯都變得唔容易,就更加要揀啲好餐廳食飯.以下呢十間,就係11月內獲得大眾寵幸嘅餐廳啦.
-
10月份好評餐廳十強
10月份可以話係café同小店嘅天下,十強榜內大部分都係充滿獨特個性嘅小店,無論係裝修定係menu設計方面都富有諗法,展現小店靈活嘅創造力.
-
9月份好評餐廳十強
上個月嘅疫情似乎有緩和嘅跡象,好多人都出返晒嚟食嘢,唔少餐廳嘅生意都好咗.而觀乎大家嘅消費意欲,似乎以「打卡café」同「旅行國」嘅餐廳最受歡迎.
-
8月份好評餐廳十強
喺禁晚巿堂食同二人限聚令下嘅8月,餐飲業界繼續苦苦堅持,香港人嘅用餐習慣亦要有所改變.以下嘅餐廳能夠跑入十強,絕對唔容易,當中有唔少都係茶飲或輕食店呢.


text:
唔知大家鍾唔鍾意食粥呢?定係唔好彩病咗先會去搵粥食呢?今次過咗大埔嘅傳統粥鋪兼黃店:廣記粥店 食粥,又平又好食,粥款夠多之餘,粥鋪其他必食嘅「配菜」油炸鬼,炸兩,炒麵,鹹肉粽,一樣都冇少!所以唔好諗住食粥一定唔飽!聽朋友講,呢度嘅星洲炒米都好出色㗎!大埔中心行過去都好近,踩單車想去食啲唔頂胃嘅嘢,過嚟食粥就一流啦!
大埔踩單車必食:大埔黃店:老虎岩潮式粉麵咖啡-手打燒賣配芝牛蛋治
廣記粥店招牌:菜乾排骨粥
好少見到出面嘅粥鋪會有菜乾排骨粥,通常都係艇仔粥,及第粥,牛肉粥呢啲,而呢個菜乾排骨粥味道唔錯,啲粥底都幾夠綿,唔似落咗粉去溝粥.菜乾味都幾香幾多,幾乎每一啖都有菜乾.見到鋪頭入面有海報話呢碗菜乾粥幾十年㗎喇!
足料艇仔粥
粥面見到好多蔥花真係正,粥入面嘅魷魚,花生,豬肉同其他料都幾多.慣咗食之前再落啲胡椒粉吊一吊味.
未落醬嘅炸兩
炸兩份量都唔惹小,腸粉皮唔會好厚啱啱好,食之前記得落齊甜醬同麻醬!
叉燒腸粉
叉燒腸兩條加埋嘅叉燒唔多唔少,每啖都有叉燒食.
估唔到粥鋪都有得飲阿華田
由於Raven唔鍾意飲豆漿,估唔到竟然有得叫番杯細路哥口味嘅阿華田,正!
廣記粥店 餐牌
如果住附近嘅朋友嗰排食濟咗,落去食碗靚粥清清腸胃真係唔錯!就算住得遠嘅朋友,去開大埔都記得一定要去試試,叫碗粥份量唔算大,之後仲可以去其他黃店幫襯!


text:
「家貓」
我屋企最大嗰個除咗我老婆之外就一定係個大仔「Robbie」!其實之前佢啲牙仔一路都唔係太好,試過去洗牙同剝牙仔,但係牙肉都有啲發炎.食咗幾次抗生素都無乜好轉,又怕佢要剝隻「虎齒」.當然佢年紀比較大又怕佢因為剝牙要全身麻醉,所以都唔係太想佢動不動就去洗牙剝牙.其實錢真係其次,淨係心痛佢每次有事都要受苦.
「甩咗」
當然我同老婆都好關心佢,近排亦因為個細仔就出世又冇乜觀察佢隻牙仔.直到琴晚老婆話餵零食比佢嘅時候佢好似唔係點咬嘢,所以突然閃一閃係唔係啲牙仔有事.點知一睇,隻「虎齒」唔見咗.突然心痛一痛,因為我以為前幾日洗個細仔啲衫,所以搬走咗佢張地氈.佢好鍾意訓嗰張地氈,我仲以為佢唔開心係因為我哋搬走咗佢.點知原來甩咗隻牙同啲牙肉腫咗.
「醫生」
都係怪自己唔好,之前因為有個牙醫唔係成日係香港,我又成日唔記得打電話返去問佢幾時嚟香港.而家好擔心個仔,好心痛.睇開嗰個獸醫又要下個月先返,而有名處理貓仔啲牙嘅醫生又無期.最快都要月尾個外國醫生返嚟先至有得睇.其他醫生又唔知信唔信得過.依家唯有俾住啲濕糧 Robbie 食希望佢唔會咁痛.不過最希望 Robbie 可以快啲好返唔好成日牙仔痛.


text:
(港式奶茶迎戰 透明奶茶飲咗就知伏)伏務台
近呢幾個星期,透明奶茶可以話喺飲品界掀起熱潮.唔少YouTuber都試飲實測,小編就喺759捕咗好耐,終於等到佢返貨.雖然好多人都話飲落有奶茶味,但我哋決定買嚟同維他港式奶茶比較吓,到底啲奶真定假! 由日本 SUNTORY 推出嘅透明奶茶(HKD12.9),聞落好香紅茶味,都呃得吓人,但睇落確係完全透明,撕開包裝紙直頭可以呃人係一支普通水. 聞落似午X的紅茶,飲落反而唔多似奶茶,只係一杯好甜嘅糖水!有同事仲話要等after taste先有奶茶味,小編就唔會回購喇! 日本網民謠傳之所以有透明飲品係同日本職場文化有關,如果喺返工嗰陣飲水同咖啡以外嘅嘢飲原來係會俾人鬧唔尊重,又會令到上司長輩唔高興.SUNTORY呢系列嘅透明飲品可以扮做清水,咁幾時飲都無所謂啦!不過老老豆豆日本 SUNTORY 講咗其實唔關事,只係想開拓年青人市場(笑). 輪到本地奶代表維他港式奶茶(HKD7),100%香港製造,以茶餐廳風味做賣點,聞落好香奶味,包裝仲有教可以叮熱嚟飲,下次可以試吓喎! 為表公平,兩個都凍飲,港式奶茶入口香滑重奶味,雖然睇標籤糖份高小小,但飲落有奶味中和咗,小編就覺得Perfect池! 伏務建議:小編支持本地薑! 中伏by #豬太郎 美術by #MuiMui 攝影by #大肚Dum 入伏點:7-11,759 阿信屋 《伏務台》星期一伏務大眾,歡迎各界報料.


text:
點呀?wrapLive用成點呀?有無email左比我但我未加你架?有一組人曾經email左我而我又已經邀請左佢地入我本相簿,但之後佢地成班就無左影啦,喂~喂~喂~喂~~~~~ 返來啦喂!去左邊呀你地?請即與地球通話,over over!
好,入正題啦.無錯,農曆新年嘅年唔知幾多,學校安排左二年班去三藩市嘅唐人街旅行.其實我住得一啲都唔近唐人街,亦好少去嗰度,人多車多但車位少係我最驚嘅地方.黎左咁多年,去過嘅次數應該少過手指加腳趾,因為其實要買唐人嘅野唔一定淨係得三藩市個唐人街先有嘅.
因此聽到「唐人街半日遊」呢個節目,我已經想搵籍口唔去,事關平時嘅唐人街已經好擠迫下架啦,新年流流嘅唐人街就更加唔洗講啦,重要帶住班細路去,莫講話帶廿幾個,淨係帶口水禧一個我都嫌多啦.但一個唐人唔參加「唐人街半日遊」又真係怪左啲,而且我個人唔想去又唔等如口水禧唔想去啫.咁佢去,我就要去架啦,事關啲細路去到啲咁繁忙嘅街道就會好容易忘我得濟發生意外,唔通到時我賴人地家長義工無睇實我個仔咩,係咪先?唉,咁唯有去啦.
一如以往,平時叫人幫手就完全無人,但學校旅行嗰日就突然有好多義工「上水換氧氣筒」,我完全費時追究點解我又無校車搭要自己揸車啦,因為我一早就迫左禧爸嗰日放半日假,同我一齊去,所以有無校車坐對我黎講已經唔重要.
登凳!各位觀眾,等我黎介紹,呢個就係三藩市唐人街其中一條街啦.係咪好有節日氣氛呢!我已經完全記唔起我細個嗰陣究竟有無見過咁樣造型嘅香港啦,最記得見過呢個情境嘅大多數係喺西片入面啲唐人街,我感覺上啲唐人街外貌keep左幾廿年都係呢個樣,好少轉款.
本來我地自己揸車嘅家長要同坐校車嘅人喺牌方度集合嘅,但我地去到嘅時候,佢地已經成班步操緊上黎,所以我地就無機會影到個牌方啦.三藩市嘅唐人街除左有好多唐人住之外,呢度重係遊客區黎架,所以有幾條街嘅鋪頭係賣緊我地香港幾廿年前尖沙咀遊客區會賣嘅富有濃厚中國風色彩嘅手工藝品,啲外國遊客黎到呢度梗係好容易「中招」買唔少啦.
呢對野在我眼中有少少恐怖,但在外國人眼中叫靚.又金又紅,成對野滿晒圖畫咁,佢地覺得好有中國特色,手工精緻,間唔中喺街都見過有外國人著.
我地一行三班人分唔同地點同時間去逛由老師預先編排好嘅行程,咁就唔洗同一時間塞爆人地條街,甚至係鋪頭.我地班第一站係去左參觀整fortune cookie嘅工場.咪以為係好大嗰種喎,其實個場細到唔夠容納我地全部細路同家長.於是我地要分批入去行個圈就要出返黎,老師話大人細路都唔可以買野,費事耽誤時間喎.當我地入去嘅時候,老闆重免費派左啲餅比我地食,可能諗住會兜到啲生意,點知我地一輪衝風入去洗劫完之後乜鬼都無買就出返黎,我以為老師會叫一個家長代全班買啦,點知無喎,其實真係唔好意思,我地之後重有兩班同學會去參觀架嘛!我覺得學校好似無預先同人講聲會有學生去參觀,所以場面都幾尷尬,話晒新年流流丫嘛!有時啲文化衝突咪就係咁樣黎架囉.
混完吉之後,我地成隊人馬就穿過啲橫街窄巷去左第二條街.途經一間雜貨鋪,門口掛左好多條鹹魚,啲細路個個「摙」住個鼻猛話好臭,低頭見到其他乾貨,個個鬼喳大叫咁,行過嘅行人不禁望住我地成班嘩鬼,完全唔知班細路喺度驚呼啲乜,又係嘅,嗰啲野我日見夜見,當然覺得無乜特別丫;但啲未見過嘅就會覺得一條魚曬乾左吊喺度又咁大味,重連埋個頭咁恐怖,梗係叫啦.外國嘅超市,好少會見到血淋淋嘅魚或動物放喺攤檔度擺賣.魚通常切好晒一塊塊魚扒,成條魚嘅話會放喺啲碎冰上面,乾乾淨淨,一滴血都見唔到.雞鴨兔唔會見到頭;牛豬羊就更加唔會比你見到好似香港街市豬肉檔地下成隻豬訓喺度添啦.見到啲細路望見吊鹹魚都咁大反應,我個內心呢諗緊:「哈!你班友仔一陣入去中藥鋪嗰陣扶實唔好暈呀!」(係我認我唔係人!)
呀,唔知係咪全美國唐人街都係咁叫,三藩市嘅唐人街裡面,你會見到好多招牌寫住「XX孖結」,係咪諗爆頭都唔知咩黎呢?嗱!我估架咋,我無專登去查明個真相,我諗就係英文’market’ 唔知點樣啟發出黎變左「孖結」,我初初黎聽啲人講話「買乜買物去乜乜孖結啦,大把貨」,我R左好耐頭都唔知佢講乜Q,後來去到唐人街先知.佢地啲翻譯真係好另類,例如’apartment’ 叫「栢文」;’sunroom’叫「太陽間」;我聽好多啲老華僑叫唐人街叫「唐人埠」;中國人又會叫自己做唐人.不過後生啲海外華人學生當然唔會咁樣講野啦,除非佢地有老一輩,黎左好耐嘅親人同佢地一齊住,耳濡目染之下跟埋一齊講啦.
有一樣野我覺得好奇怪嘅係雖然唐人街都幾多黎自中國大陸嘅人,但喺街又唔多覺好多簡體中文字喎.不過呢度嘅中文學校就大多數教啲細路寫簡體字,我唔清楚有無教繁體字嘅學校,其實我唔識睇或寫簡體字,近乎「簡體字文盲」嗰個境界添.個人唔鍾意簡體字,因為覺得佢破壞左中文字嘅美感.如果要教口水禧寫中文,我會教佢寫繁體.想學簡體唯有靠佢大個自己學啦,因為個呀媽都無能為力!
班友去完藥材鋪之後,我地就去到呢個「天后古廟」樓下.藥材鋪裡面發生過咩事我完全唔知,因為我無入去,諗住留返啲機會比班平時絕對無可能會去嘅細路入去見識下啦,我又唔係未見過.
好彩老師都知道廟係唔可以亂入去玩嘅,始終都應該要尊重返人地嘅宗教,係咪先?於是老師搵左其中一個家長上去問下廟嘅主持可唔可以比班細路上去,人地當然唔比啦,理由係新年好多人喺度做緊法事,所以唔方便有小朋友喺度行黎行去騷擾人.無得入廟,我地只好繼續去下一個景點,無得參觀廟,但我地可以入教堂.
呢座係好出名嘅St. Mary’s Church.聽老師講,1906年三藩市嗰場超級大地震當中,呢個教堂四圍嘅建築物都倒塌晒,唯獨是教堂屹立不倒,雖然之後都有因為地震而發生過火災,但1909年修咠左之後就一直喺同一個位至今.
帶左班細路入去教堂,好彩佢地都好醒目,知道要保持安靜,因為當時教堂入面有學校舉行緊活動.我重聽到佢地唱廣東話嘅賀年歌添!估唔到喎真係!由於我地住嘅地方無三藩市咁多唐人,所以平時真係好少喺街聽到廣東話,就算去唐人超市,都會比較多機會聽到國語,突然聽到廣東話賀年歌真係覺得好驚訝,佢地唱嗰啲係大家農曆新年喺電視聽啲明星唱嗰啲賀年歌呀,聽到啲歌會令人諗起薛家燕……同埋佢粒墨.
喺教堂坐左一輪之後,由於未到放飯時間,有住過唐人街嘅家長提議可以帶班嘩鬼去附近嘅一個公園放下電.於是喺我地去公園之前,我地帶左班友去參觀餅鋪(又係餅!)正所謂外國人嘅口味同中國人,甚至係香港人都甚不同,對我黎講,我諗香港人係最嘴刁嘅.又或者係習慣左一種口味同飲食文化之後,其實要改變確係唔容易.我黎左咁耐,絕少幫襯呢啲「好地道」嘅唐人街餅鋪,一來裝修「太復古」,「復古」到我完全記唔起佢係屬於邊個年代.二來食慣香港餅鋪嘅野,我只可以話我自己唔太鍾意呢邊嘅餅鋪嘅口味.其實呢度係有奇華餅家,85C,生計呀呢啲比較近似香港口味嘅餅鋪,但都唔啱我,係,我認我確係難服侍,所以抵我無包食囉.
拿,唐人街餅鋪嘅店內面貌就係咁樣嘅. 我相信一定有其他比呢間更「復古」嘅.
好彩我嗰日因為無校車搭,所以我唔洗做chaperone,即係類似保母車嘅跟車義工,職責當然唔止跟車咁野少啦,重要負責被分配入自己嗰組嘅小朋友喺「旅途」上一切嘅事項,包括佢地嘅安全同紀律.如果老師咁啱睇得起你,分幾件完全唔受控嘅比你,包你全程都會喺心裡面大唱「人在旅途灑淚時」.吓?唔知咩歌?唉!我都唔知架,我問禧爸架咋.
點解會咁講呢?事緣我嗰日呢就負責影相架啫,入到餅鋪,啲細路見到有野食,新奇又好玩,一次過滿足晒佢地嘅願望,哇!啲情緒澎湃得幾洶湧呀,大叫聲此起彼「唔落」,比起頭先去fortune cookie工場更有「洗劫」feel.臨行前,老師比左啲錢每組嘅chaperone,等佢地喺餅鋪買野比啲細路,每人可以揀一件餅食,小朋友有得揀野食啦喎,真係老豆呀媽係邊個都無所謂,邊個揸錢嘅就認佢做爹娘啦.
我匆匆影幾張相之後就即刻退返出去店外,哇,當堂覺得街外係世外桃源,裡面真係戰場一樣.
正當我企喺街同一眾家長吹水之際,突然眼尾有個熟悉嘅身影喺我附近好開心咁食緊一個全場最多朱古力嘅大件餅,個個家長都係度邊嘩嘩聲邊偷笑話:「哈!今日有排癲啦佢!」正當我轉身諗住湊下熱鬧睇下邊個傻丙咁餓之際,嗰個傻丙原來就係我個仔! 唉~~~~~ (妖……)
口水禧有個特點就係無懼幾多眼睛注視緊自己,幾多支spotlight照住自己個頭都好,佢會繼續一係優栽悠栽做佢做緊嘅野;或者繼續堅持做佢想做嘅事,完全唔受其他人或事嘅影響.所以喺九萬幾隻眼望住竊笑嘅情況之下,佢眯起雙眼開心地享受佢手上嘅朱古力餅. 而佢嘅母親大人亦只有企喺佢側邊抹汗.
嘆完「大餐」之後,我地就帶佢地去公園放下電先,因為重未到放飯時間.呢度大部份嘅酒樓唔會好似香港嘅酒樓開咁早,所以喺香港飲慣早茶嘅人黎度三藩市恐怕要飲中茶啦.如果一定要好早食早餐嘅話,一係就去食西式早餐;一係就去上面相片中嘅麵包鋪買麵包,再唔係咪自己煮囉.無計,尤其係住得離唐人區比較遠嘅人就更加無「飲早茶」呢回事啦,三藩市已經算比較好,有較多唐人野,如果住係啲無咁多中國人嘅州的話,飲餐茶可能要揸成粒鐘頭車先有得飲,飲完再揸成粒鐘車先返到屋企架.
喺公園玩左大約二十分鐘,終於等到放飯時間啦.頭先去完麵包鋪係啲細路食野咋,我地大人無食過野架.我朝早六點食完早餐之後就無再進食過啦,有啲家長直頭連早餐都未食添.於是集合好啲細路點好人數之後,我地就成班向住一間預先book好嘅唐人街中式酒樓進發.
我係一個食野幾麻煩嘅人,味覺比較敏感嘅人就係咁痛苦架啦.不過,喺無得揀嘅情況之下我都會硬食面前嘅食物,我連印尼嘅烏蠅餐都照食,必要時,可以突然乜食物都入得口嘅.味覺神經好敏感嘅人,少少怪味都逃唔過佢條脷同個鼻,有得揀嘅話,我會唔食或者只食好少,留返個肚去食其他合乎我要求嘅食物.三藩市唐人街嘅大部份中餐館(我只敢講三藩市啦,其他未試過),以我個人黎講係好少機會令我有食欲嘅.嗱!住唐人街嘅人唔好噓我先,我都認左係我自己食野麻煩咯,口味嘅野好個人嘅,係咪先?
雖然確實係有啲肚餓,然而我清楚呢一餐我應該唔會搵到啱我食嘅野架啦.不過點都要比下面食少少咁啦.如果唔係,齋坐喺度,乜都唔食又好怪相架嘛.
第一道餸類似炸雲吞咁嘅野,不過佢裡面係無乜「涵」嘅.口水禧側邊坐左個菲律賓裔嘅同學,佢一穫就夾左四,五件去之己隻碟度.口裡面食緊,隻手已經唔理其他人夾緊轉盤上面嘅野食,佢就起勢想將碟炸雲吞轉返過黎自己面前再夾.對面坐左幾個白人同學同家長望住佢呆左.
說時遲那時快,喺菲律賓同學嘅側邊係一位中國人同學同佢媽媽.同學仔發嘮騷話肚餓,佢媽媽叫佢食炸雲吞,但同學仔話唔鍾意食.就係咁,一個猛嗌肚餓,另一個就話肚餓嗰個自己唔食炸雲吞.肚餓嘅被鬧,郁手打呀媽.
對面嘅白人同學同埋家長靜晒,望住我地呢邊.
幾個餸之後,就係凡中餐館必有嘅幸運曲奇.菲律賓同學照樣一野立咗幾個落自己隻碟.今次中國同學唔執輸,佢都立咗幾個落自己隻碟.佢媽媽初初食緊野睇唔見呀仔立咗咁多,後來佢發現咗之後,邊鬧個仔之餘,將呀仔碟中嘅幾個幸運曲奇掉返落出面「公海」隻大碟度,佢話要留返比其他人食.
白人同學同家長,重有我,呆.
餐飯未埋單,我就要先離開.事關校巴可以行特快線,而我揸車就要塞車.唔預早啲時間,一陣校巴返到去,我重未返到,口水禧就要踎喺學校等我.個個散晒水得返佢一條友喺度遊蕩確實唔係幾安全.
呢篇野橫誇大半年黎寫真係有無咁誇張呀!唔係見口水禧下個禮拜就要升三年班,呢個二年班嘅旅行blog都未攪掂,真係覺得自己入左黑洞呀!今日返學校幫口水禧攪註冊嘅事,睇左分班,有啲失望無得同過去三年一齊做義工嘅同班家長再同一班,唔知今年我地班嘅家長係點㗎呢?我雖然明白就算完全無義工,學校都會繼續運作嘅,但係都係嗰句啦,老師嘅日子好過啲發少啲火,小朋友嘅日子都會容易過啲.再講丫,重有唔係好多年比我有機會去學校做野,參與下口水禧嘅學校生活,所以如果可以嘅話,我都會盡量幫下手,留個回憶比我自己.
blog呢,盡力啦…… 你肯等,我就……拖.哈哈!


text:
(太子小店有包食有衫賣 招牌手工漢堡陀地西多)包販子
最近小編喺太子行街周圍逛,發現「太子酒吧街」附近有間Logo設計得幾Cute嘅包販子,望吓門口嘅Menu,係間專賣Burger嘅Café喎,望落都幾闊落. 上次經過嘅時候發現人客幾多,於是小編今次揀平日下午先去,環境幾舒服. 見到牆上用粉筆畫嘅公仔同Menu都幾可愛,另外門口有個Corner係賣餐廳Logo嗰個公仔嘅周邊產品.好少見到餐廳會用自己Logo做Tote Bag呀,名信片咁,感覺幾新奇呀! 老闆阿鋒話,坐喺靠牆嗰張枱嘅係一位本地設計師,名叫嘉寶.成間舖頭嘅設計都係佢負責,阿鋒話嘉寶同餐廳嘅關係既係一部分,又係獨立嘅.有時候客人入嚟食嘢見到佢嘅作品會幫襯,又有客人專為嘉寶嘅作品慕名而來,順便坐低食個Tea.呢種似係合作又非常獨立嘅經營模式幾新鮮!一間有Designer坐鎮嘅餐廳,小編feel到唔止係一間for醫肚嘅地方,反而比較似一個放鬆自己嘅小場所,有種台灣文青咖啡店嘅悠閒感覺. 梗係要試吓Burger啦.小編今次叫咗青咖喱軟殼蟹包(HKD78)同北京填鴨包(HKD62).呢兩款食物就食得多,夾入Burger入面都係第一次.軟殼蟹炸得非常酥脆,雖然夾咗落包仲落埋沙律醬,但都冇因此變腍,咬落依然脆卜卜,仲食到蟹膏嘅甘香味,食材質素滿分呀;另外填鴨包亦冇我想像中咁油膩,清爽嘅青瓜絲同鴨絲夾埋北京填鴨專用嘅甜麵醬,一啖過咬落去肉+醬+青瓜食晒,完全滿足到填鴨迷嘅口腹之慾呀! 阿鋒話:「專整Burger嘅小店,其實真係多到十隻手指都數唔晒.我希望帶啲新鮮感俾客人,同時又令自己嘅競爭力高啲咁!」.如果只係賣手打牛肉漢堡,要連鎖有連鎖,要小店有小店,要突圍而出唔係咁簡單.所以呢度嘅賣點除咗餡料比較古靈精怪,大部份都係Handmade嘅.「好多人為咗慳成本同慳時間,會買現成嘅嘢返嚟砌埋就算.不過我就覺得既然自己識,冇理由唔做啫!」. 阿鋒做廚師做咗十幾年,入廚經驗當然非常豐富啦!不過今次就係第一次做老闆,「係有啲唔慣㗎!身份唔同,諗嘢嘅角度都唔同.以前會覺得『點解明明有隻靚料貴少少唔用,死都要慳嗰少少用隻平但質素差一截嘅?』呢個就係廚師同老闆嘅分別,老闆係唔會明白貴嘅食材同平嘅分別,淨係知要用最低嘅成本賺最多錢咁囉,不過佢又冇錯喎,咁佢係老闆嘛!但依家我個角色又唔同,我既係廚師又係老闆,用料我可以自己話事,亦都易啲做到平衡……其實係辛苦過打工好多,搵錢又少啲,要顧慮嘅嘢好多,不過咁講啦,有種自由係打工嘅時候冇嘅.」. 除咗手工Burger,甜品亦係招牌.陀地西多(HKD66)好受歡迎,除咗賣相靚,食落都好特別!不過一個人食就有啲heavy喇,底層係自家製港式西多,老闆將佢做成圓形,西多外脆內軟,加埋頂層嘅花生醬雪糕,再淋上焦糖醬同灑上花生碎,超邪惡啊! 另外呢個用點心籠裝住嘅會溶嘅流沙包(HKD22/件)同樣係handmade嘅,口感有少少煙韌,食落竟然係鹹蛋黃嘅味道,好特別!雪糕上嘅流沙滿瀉,拎起食嘅時候要小心啊! 包販子 地址:太子通菜街254號地舖 電話:2656 5605 營業時間:星期二至日:12:00-22:00


text:
提起港島最早有人聚居同埋開發嘅地區,心水清嘅史友應該都知道唔係中上環一帶,而係赤柱,黃泥涌等等,而18世紀其中一個最多人聚居嘅地方仲有筲箕灣.
早喺明朝萬曆年間《粵大記》沿海圖入面就已經有標示到古稱「稍箕灣」嘅筲箕灣,亦都證明早期香港嘅原居民有一部分聚居喺呢一帶,據1841年嘅人口普及,單係港島就已經有四分一人口係喺筲箕灣生活.講咗咁耐筲箕灣,到底呢個地方點解會咁樣叫法呢?
筲箕灣本來就係一個海灣,形狀就似一個大筲箕,所以有呢個叫法一啲都唔出奇,之但係原來當初都流傳住兩個傳說喎!第一個講法就係同行乞有關,相傳喺清朝初期就有一個叫做朱蒂嘅漁民,佢結婚冇幾耐丈夫就過世仲留低一個遺腹子.點知禍不單行,呢個仔後來不幸感染天花盲眼.如是者當朱蒂好辛苦養大個仔,喺阿仔去到15歲嘅時候,朱蒂患上重病,阿仔就只好拎住個筲箕喺現時筲箕灣嘅位置行乞.突然有一日天氣異常惡劣,阿仔都堅持出去行乞,點知佢就被海浪沖走,岸上就只係得返個筲箕,為咗紀念呢個孝子,村民就將呢個海灣叫做筲箕灣.
而第二個傳說就比較簡單,就係講緊南宋末年有一個叫做張進嘅人隨海軍前往九龍,經過筲箕灣,點知唔小心將祖傳嘅筲箕跌咗落去,所以呢個海灣就被稱為筲箕灣.當然以上兩個都只係傳說,可信性有幾高就真係見人見志喇!
原圖嚟自網絡


text:
(3種維他命保養氣管健康 營養師醒你4個貼士)懶健康貼士
條氣唔順咪話跑步,講多句都唔掂.依家空氣污濁,再加埋北風將本港同珠江三角洲一帶嘅發電廠等廢氣吹埋落來,搞到鼻同喉嚨都好易痕癢,氣管都差啲.營養師Moses就話缺乏營養素可能會對呼吸道健康有影響,依家就聽吓佢點講啦. 1. 維他命 A 「其實肺嘅表面有纖毛細胞會分泌濃稠嘅黏液,保護佢哋免受細菌同病毒侵害.同時,纖毛清除黏喺黏液中嘅灰塵同細菌. 而維他命A可以幫助呼吸道保濕,所以缺乏會令呢啲細胞變得扁平,變硬並且無法產生黏液.平時可以食多啲含豐富維他命A嘅食物,包括奶類,深綠同深黃色嘅蔬菜同水果.」 2. 維他命B 「喺2017一個小型研究,學者發現高劑量嘅維他命B補充劑(B6,B12同葉酸),可抵消空氣污染細懸浮粒PM2.5 對細胞基因變異嘅影響(PM2.5即係懸浮粒子,而氣動直徑小於2.5 µm,比其他懸浮粒子更具危險性,因為吸入後可以更加深入肺部).但要注意嘅係呢個研究只有10位志願者喺加拿大進行,所以要進行更多研究先可以作出建議,但值得我哋繼續留意.」 3. 維他命D 「空氣污染通常都係哮喘發作其中一個誘因,但近年亦有唔少研究指出體內缺乏維他命D,或者同哮喘病發率有關連.例如喺一個小童研究,學者發現血液中維他命 D較低嘅哮喘患者肺功能亦降低,而且藥物使用率同病發率亦有增加.維他命D係Sunshine vitamin,香港日照時間踏入秋冬就縮短,自然皮膚合成維他命D嘅時間同機會亦短啲.所以午膳有機會就去行吓公園曬太陽啦.」 4. 水 「水係大家經常忘記嘅營養素,不斷有客人話天氣凍,感覺冇出汗,加上少活動就更加唔記得飲水. 但其實按時飲用足夠嘅暖水,可幫助氣管維持濕潤,所以每日最少要有8-10杯水.」 Moses Lee 現為“My Fitness”註冊營養師,澳洲營養及飲食治療碩士同澳洲營養師協會會員,擅長體重管理同運動營養.曾於醫院,社區中心,教會同非牟利機構等地方提供營養服務,舉辦營養講座同烹飪示範.依家為有需要控制體重嘅人士同運動員提供營養治療,制定飲食方案.


text:
前2日真係好忙. 先係星期六喺一個婚禮幫姊妹化妝. 而星期日一早去咗幫另外幾位客人化妝SET 頭, 因為佢哋要去參加朋友婚宴. 其實嗰幾位客人係我之前另一位客人嘅親戚, 因為佢哋喺之前個客嘅婚宴睇到我做嘅妝同髮型, 覺得好靚, 所以透過之前位客人搵我幫佢哋化妝SET頭(多謝佢哋對我的讚賞 )
其實星期日我本來 係約咗一位客人試新娘妝, 幸好呢位準新娘子真係好好人, 可以遷就時間, 咁我先可以幫到嗰幾位客人化妝SET頭. 而做完呢幾個客人個Job時已經係下晝, 又肚餓…(我其實由朝早到下晝都未食過嘢, 不過其實做化妝師好多時都係食無定時), 同埋都真係太趕啦, 我又唔想遲到要個客等, 所以只好立即搭的士過海返港島, 好彩都比約定嘅試妝時間早咗返到workshop
當我見到嗰位準新娘 子Vincy, 真係唔知點解有一種好親切嘅感覺. 好似見返一個朋友咁, 仲有嘅係……陪佢來嘅, 唔係佢男朋友, 朋友, 而係佢媽咪. 因為我喺咁耐幫D新娘子試妝, 多數都係男朋友, 伴娘或者朋友陪佢哋來. 當時令我覺得佢媽咪真係好好呀! 而Vincy媽咪同我講她非常疼愛佢呢個女, 喺大家嘅談話內容中, 原來Vincy媽咪學過化妝o架! 以前都幫好多人化過妝, 所以我知道佢對化妝有一定的要求. 仲有佢哋話我知原來搵我試妝之前做咗好多資料搜集, 睇過好多化妝師website, 最後覺得我既style比較啱佢哋.
其實Vincy本 人係一個好nice同開朗嘅女仔, 幫佢化妝SET頭時, 我同佢同埋佢媽咪真係無所不談. 而當日我一共幫Vincy試咗3個造型, 褂妝, 婚紗妝同埋晚妝, 當第1個造型完成時, 媽咪對女兒講, 原來我個女係咁靚呀! 呢句話我聽到後都好開心同埋有D感動添! 當完成哂3個造型後, 佢哋們都話好滿意, 而我都好開心可以作為你Big Day嘅MUA呀 ^^


text:
Wikipedia:粵文拼音
關於粵文維基注音政策嘅最新討論可以喺討論版搵到.
粵文拼音用來標明粵文詞讀音.目前粵文維基採用修改過嘅粵拼方案來作為標準注音方式.
方案改
粵文維基所用標準拼音方案改
目前粵文維基採用嘅方式係修改過嘅粵拼方案,同 Cantodict 用法一樣.佢同標準粵拼方案主要區別包括:
- 將聲調用上標表示
- 有必要嘅時候,用星號標出轉調.
例子可以睇蘋婆一文.
其它拼音方案改
粵文維基早期寫嘅文章唔少都用咗其它注音方案,原則上會保持現狀,唔會用自動化程式批量替換成標準拼音方案.但係如果願意,每個編者都可以隨時將文章裡面嘅注音人工改成粵拼.
幾時注音改
原則上,一篇文章嘅標題喺正文出現第一次嘅時候,需要用粗體標出並注音;標題嘅別名第一次出現,一般放落括號,並且可以注音;其它地方一般唔注音,除咗
- 冷僻字或者難讀字
- 內容本身同讀音有關
點樣注音改
粵文維基提供咗一系列注音模用來注音,包括
- {{jpingauto}}:自動出「粵拼」兩隻字連來爾版,而且標調嘅數字同埋夾喺數字之間表示轉調嘅星號都會自動轉成上標,可以分文白二讀,注音會連去Forvo相關錄音,詳情睇個模說明;
- 一般來講,{{jpingauto}}喺一篇文入面衹應該用一次,即係篇文標題第一次出現嘅時候用,其它地方如果要注音請改用其餘三個注音模.
- {{jpautocore}}:同上面個模類似,區別係唔會出「粵讀」兩個字,唔分文讀白讀,亦唔會連去Forvo;
- {{ruby-粵讀}},{{ruby-yue}}(別名{{ruby-jyut}}):將注音放落文字上面,數字同表示轉調嘅星號會自動轉成上標.兩個模其它行為分別同{{jpingauto}}同{{jpautocore}}類似.
用之前,請睇下幾個模嘅說明.
睇埋改
連出去改
- 搜尋字音
- 搜尋粵境內地方字音


text:
無意中油到黎姿嘅微博,女神嘅新店喺尖沙嘴開幕,請咗好多圈內好友.黎姿重微博上po出咗同鄭伊健,林保怡等嘅合照,睇相簡直又一場大型回忆殺呀.
不過見到黎姿同郭可盈嘅合照嘅時候,小編嚇一跳!郭可盈面竟然過黎姿仲細,笑起嚟都好僵硬,根本就唔系阿美記憶中個樣呀!
小编記憶中嘅郭可盈系長噉嘅,雖然腮骨比較大,但系真系個人睇落端莊又大氣,比而家嘅尖下巴好睇多咗.
郭可盈系圈內出名嘅富二代對啦,熊黛林嘅老公郭可頌就系郭可盈嘅亲細佬.
郭可盈老豆郭達昌經營咗5間公司,不特喺香港預咗層豪宅,喺加拿大都有物業,身家超過百億.
不過郭可盈唔似一般富二代,喺外國學金融跟住接管家族生意.郭可盈中學畢業之后,就放棄學業做咗保險经纪.
雖然學習成績不佳,但系郭可盈僅用一年就升為“百萬經濟保險員”,重通過自修攞咗會計師牌,果然生意頭腦系遺傳~?
后來,郭可盈又跑去參加咗香港小姐嘅選拔,因為高顏值仲成咗冠軍嘅熱門熱选.
不過最后郭可盈敗給咗畀稱為“史上最丑樣港姐”莫可欣,甚至連三甲都冇入,只攞咗最受傳播媒介歡迎佐獎同最佳演藝潛能佐獎.
雖然止步三甲,但系比賽一結束郭可盈就簽咗TVB,仲一啖氣主演咗四套電視劇,直接晉升為當紅小花.
特別系佢同陶大宇主演嘅《刑事偵緝檔案》,收視爆表,呢一對cp都做咗當時最炙手可熱嘅螢幕情侶.
不過兩個人冇發展成真實情侶,而系同一齊合作拍《萬里長情》嘅林文龍因戲生情行到咗一齊.
喺一次攝影時,由于影帶畀返花,林文龍嘅戲份要重拍,林文龍就好嬲.當時郭可盈對佢話“唔好唔開心,我陪你拍完呢場戲”,林文龍都開始對郭可盈惹好感.
林文龍比郭可盈,知名度相差定系都好多嘅.林文龍最攞嘅出手嘅作品應該系作為對男主之一,同歐陽震華主演嘅《法證先鋒》.不過到第二部嘅時候,又加咗鄭嘉穎,變咗三男主……
仲有就系同文頌嫻一齊主演嘅《錦繡良緣》,其他角色,都系一啲配角,最多算系撈個面熟.
不過富二代加當家花旦嘅郭可盈唔系計帶老公冇自己名氣大,2004年,郭可盈同林文龍喺香港舉行咗結婚,聽講光酒就花咗四五十萬港紙,動用六架勞斯萊斯接惜,伴郎伴娘團都系聲勢浩大.
因為女強男弱好明顯,好多人就質疑林文龍喺呢場婚禮根本冇掏錢吖?郭可盈仲出嚟辟謠話,自己外家并冇出錢.
不過后尾又畀爆料,除咗地婚紗之外,伴郎伴娘服,花車.西餅同首飾都系贊助商免費講嚇嘢喇!嘅,就連地婚紗相都系免費sponsor,畀返咗7位數嘅酬勞.咁睇嘅話,林文龍拎出四五十萬酒錢都抵到飛起喎!
結婚6年后,兩人迎來咗愛情嘅結晶,個女林天若.林文龍經常自爆食個女嘅醋,郭可盈同個女好似連體嬰,睇落家庭生活好幸福,兩個人都畀看成娛樂圈嘅模范夫妻.
不過呢一切都系一晚之內畀仆轉,郭可盈嘅前經紀汪子琦公開手搣郭可盈夫婦,爆料夫妻雙方雙雙“偷食”!
先系林文龍畀曝出出軌24歲內地女藝人董維嘉.
有媒體爆料稱,林文龍仲為董維嘉上海嘅樓比左訂金,作為兩個人嘅愛巢.
隨后曝光嘅錄音帶內容中.林文龍要求經紀去董維嘉咁攞翻親密相,否則自己就要吞下兩排安眠藥.
不過隨后兩夫妻就召開記者會澄清,并告咗汪子琦,汪子琦一審敗訴判入獄四年半.
本以為風波一嘢抹平息,諗唔到半年之后香港某周刊曝光咗落林文龍同董維嘉嘅親密合照,與及出面SMS.
周刊仲曝光咗收到嘅匿名光碟有一段錄音丫,郭可盈承認同結咗婚男歌手有婚外情!
喺錄音丫中,郭可盈認,老公犯嘅錯自己都犯過好多次,重畀經紀保密自己出軌結咗婚男歌手嘅事.
爆料一出,香港媒體就指出呢名男歌手疑似李克勤.
兩個人多次合作過,郭可盈出演過李克勤《花火》mv.
仲一齊做過電視劇《法網伊人》.
郭可盈曾講過李克勤系佢喺圈中少有傾訴對象,林文龍為此仲呷醋過.
汪子琦仲爆料話李克勤一度系好想娶郭可盈嘅,因為佢覺得郭可盈好旺夫,一齊合作嘅電視劇畀佢再度抄紅.但系畀經紀勸阻,因為李克勤當時已有女友.
汪子琦仲爆料,李克勤同郭可盈分手之后,郭可盈話一定要喺李克勤之前結婚,咪打電話畀林文龍話要結婚,如果有媒體爆料,就話系你求婚嘅.
后尾汪子琦抗訴成功提前放監,聯合郭可盈嘅現任經紀王怡卿又畀咗個猛料!郭可盈曾勾張智霖!
郭可盈同張智霖有過三度做.啱出道嘅時候,郭可盈同張之戀合作過《黃埔傾情》.
之后又喺熱播劇《談判專家》,迎來第二輪合作.
2006年,郭可盈轉戰內地,同張智霖三度做咗《紅粉》.
就喺《紅粉》殺青嘅時候,張智霖同郭可盈攬告別,郭可盈問佢今晚可唔可以留低唔好走,結果被張智霖一啖拒絕,話要返去睇老婆.小编想插一句,張智霖真系好老公!
除咗張智霖,王怡卿仲爆料,郭可盈新婚之后冇幾耐,因攝影《酒店風云》同馬德鐘好上咗,兩個人發生咗一啲嘢,馬德鐘仲成日畀郭可盈發SMS.
呢件事郭可盈喺一次采訪中都講,雖然冇指名道姓,凈系話有一位男星經常發曖昧SMS畀佢,林文龍仲就同佢大嘈一的,并明確唔認佢呢個人唔系李克勤.
雖然狗血新聞大把女,但系兩夫妻都唔系好理,依然系經常喺社交平臺騷恩愛.話曬林文龍嘅演藝事業一直唔溫唔火,而郭可盈都一早已經心唔喺演藝事業上.
就連老竇臨終前交畀佢上億膠生意都拒絕,除咗入墻曝光量,就喺屋企陪女.
Like MisshkNews Facebook!不出门也能知天下事~


text:
最近阿史睇到甄子丹主演嗰套《葉問4》嘅廣告,嚟緊聖誕節檔期就會上映,唔知會唔會再掀起一股「葉問熱」呢?而現實中嘅葉問,就係响1972年今日因為癌症,喺香港病逝,終年79歲,阿史今日就介紹吓葉問嘅一啲拜師學藝嘅經歷.葉問1893年10月10日生於佛山一個大富之家,當時葉家就將祠堂租咗俾詠春拳傳人,外號「找錢華」嘅陳華順做武館教拳.葉問6歲嘅時候見到陳華順教拳,就話想學,葉問媽媽考慮到葉問身體唔算強壯,覺得學吓功夫都無壞,於是就同意葉問向陳華順拜師學藝.
當時陳華順已經70幾歲,但佢非常疼惜年紀小小嘅葉問,有一次陳華順個仔偷咗佢啲藥書同武術書拎去典當,陳華順贖返嚟之後就索性送咗俾葉問.但好景不常,葉問跟陳華順學藝學咗3年幾,陳華順就與世長辭,彌留之際陳華順再三叮囑二弟子吳促素好好照顧葉問,可見陳華順對葉問幾咁好.
1908年,葉問嚟到香港,就讀赤柱聖士提反書院,校內有唔少英美學生欺負中國學生,佢哋見葉問生得細粒,斯斯文文,就嚟欺負葉問,點知葉問奮起反擊,將佢哋打到落花流水,自此葉問嘅功夫就開始出名,又引嚟校外嘅外國學生過嚟挑戰.有一日,有位同樣來自佛山嘅男仔,係南北行太子爺,佢話家中有位世伯聽講葉問識打詠春,就邀請葉問去南北行見面.葉問去到南北行之後,就同呢位世伯切磋,結果被擊敗,覺得好無面嘅葉問粒聲唔出就走咗.隔咗幾日,呢位世伯再約葉問見面,問佢想唔想學詠春,仲表明唔收學費.
原來呢位世伯就係佢師叔,詠春拳王梁贊個仔梁璧,於是葉問就一邊讀書,一邊向梁璧學藝,直至梁璧1911年逝世.
圖為葉問晚年,取自網絡.


text:
2007年吉隆坡公幹之旅(Day 2 – Part 4)
之前講到下午3點半返到酒店之後,個天開始行雷閃電,跟住仲落埋雨添.本來打算放低野之後再出去行吓嘅,不過睇黎而家只可以被迫留係酒店等今晚大會個welcome reception啦.
等啊等…..,等到6點零可以換衫落去酒店個ball room參加welcome reception啦.參加welcome reception之前要先完成個registration程序,不過今次主辦機構安排得唔係咁好,攪咗好耐先攪掂.原來個welcome reception只係個大會開幕嘅儀式,跟住就係俾大家傾計social嘅時間,由於同其他地方嘅人都唔係太熟識,所以只係so咗冇幾耐就走人.
本來以為個welcome reception有埋晚餐食,點知原來冇,只得飲品同埋一D小食,咁唯有自己出去搵野食啦.
我地拿拿林返房換埋件衫大約7點半就出去食野,今晚打算去雙子塔下面個KLCC商場,順便可以影吓夜景.點知出到門口個天仲係落緊雨,本來諗住行路過去,而家唯有坐一程的士去啦.呢間酒店都幾好架,門口有隊的士車隊(可能係同出面公司合作),唔洗自己出去搵車,又唔怕俾人屈.不過呢度嘅的士一樣都係冇咪錶,問counter話要RM10.我覺得係吉隆坡坐的士最低消費可能係RM10,不過係市區之內好多地方都係RM10就可以,如果係街度截的士,大家應該開價RM10,唔好俾人屈咁多.
今次去吉隆坡外出主要都係坐Monorail或者RapidKL,只係來回機場同埋有兩次落大雨冇辦法坐咗的士(包括今次).雖然坐的士可以有單據claim公數,而坐Monorail同RapidKL因為冇收據claim唔到數,不過我都係鍾意坐公交多D,一來係可以體驗吓自由行嘅感覺,二來唔想claim太多公數,話晒出街食野都唔係公幹嘅必要部分,不過話返轉頭,如果唔出街食而留係酒店食,咁餐費一定貴double以上,所以出去食一來可以同公司節省多D錢,二來自己又可以體驗一D特別美食,一家便宜兩家著.
KLCC總共有四層,去到先行咗個圈睇下,最後應用咗小弟一向嘅搵食原則“最多人食嘅一定係最好食”,所以去左四樓嘅Madam Kwan’s食今晚嘅晚餐.
成個KLCC商場呢間Madam Kwan’s最多人幫襯,網上都好多人推介
椰漿飯係Madam Kwan’s嘅招牌菜,網上都好多人推介,不過因為唔like食椰子,所以冇order
食完飯同同事又分道揚鑣,各行各,而且講定各自返酒店.因為出面仲係落緊雨,所以只可以係商場入面行下睇下嘢.點知…..,行行吓竟然遇到大陸黎嘅騙子同胞.唔係瓜……….,騙子集團都學大集團咁“走出去”?
話說當我食飽飽周圍行周圍睇同周圍影之際,突然有個靚女行埋黎,然後同我講:“我說華語你聽得懂嗎?”(普通話對白),由於黎得突然黎唔切反應,再加上又係靚女,咁我第一反映就講左句:“聽得懂.”(普通話對白).跟住佢就講:“我是北京來的,我家人明天才到,我現在身上沒有錢,你可以請我吃飯嗎?”
吓……….,唔係瓜,身為港澳同胞,平時train咗咁多一聽就知咩事啦,以為大陸有,澳門有,同香港有姐,勢估唔到黎到馬來西亞都有呢D屎橋.以前細個見識少就話俾人呃姐(其實都唔係俾人呃左好多次,數埋都係得三次,一次廣州,兩次澳門咁大把),冇理由而家仲會上當.
所以我即刻同佢講我係黎旅行架,你不如試吓搵當地人或者警察幫你啦,佢一聽完就轉頭走左去.
見佢走咗我就行去另一度再影過相啦,點不知…..,又黎多個(吓,唔通我個樣真係成個蠢字,咁多騙子搵我埋手).不過今次黎嘅係一個成個騙子樣嘅男人,佢行埋黎同我講:“我說華語你聽得懂嗎?”(普通話對白),吓,同一句開場白.今次我詐帝聽唔到,繼續行同影相,點知佢仲跟住黎,仲行去我面前再同我講:“我剛才問你我說華語你聽不聽得懂?”.死,今次冇得扮聽唔到,於是唯有扮唔識“煲冬瓜”,同佢講: “Sorry, I don’t understand what you say.”,跟住佢就轉身走人.
終於甩難,好彩之後冇再黎多件,大家都要小心D…..
KLCC商場內,2至4層
雖然KLCC夜晚10點先關門,不過9點開始已經有舖頭關門架啦,所以決定出去出面影下雙子塔嘅夜景.出到去點知仲係落緊雨,不過就唔係好大.我睇都冇機會會停,所以決定冒雨出去影返幾張相.好彩有帶到雨傘,可以唔怕俾雨淋,不過因為要一手攞傘一手影相嘅關係,所以好多張相都影得唔好.
先影一張雙子塔對面嘅大廈夜景
呢張係唯一一張見得吓人嘅雙子塔夜景相,其他都因手震走晒樣
當我冒雨影緊雙子塔嘅時候,有個security哥哥行過黎,不過又冇同我講嘢喎,只係一路企係我附近,我估可能係佢見成個廣場咁大,只得我一個人係度,所以過黎睇吓我做緊咩,跟住可能又怕我俾賊仔打劫,所以企係度保護吓,不過當時仲係落緊雨,佢雖然有頂帽,但係都淋濕晒,真係唔係咁好意思.
影完雙子塔夜景之後,都係時候返酒店,由於行返去只需10分鐘,雨又唔係太大,自己又有雨傘,所以決定行路返去,順便可以睇下酒吧街.不過可能落雨關係,酒吧街度D酒吧唔係太多人.
呢間吧係正酒店對面,入面坐晒清一色馬來西亞靚女,不過太黑又怕影相俾人打,所以影得好差
9點9左右返到酒店,沖埋涼就訓啦.


text:
肝臟累積毒素?生物共振療程為你肝臟排毒 減少引發肝臟等疾病
如果你指甲表面有凸起嘅稜線或者係指甲有向下凹陷嘅痕跡,如果你有經常性嘅偏頭痛,臉兩側生暗瘡,嘴唇生暗瘡或者發生潰瘍,臉部出現色斑,有口臭問題,每個月都有經痛或者經前胸部脹痛等等,咁你可能係肝臟累積毒素! 肝臟喺身體嘅排毒過程擔當重要角色,負責辨認有毒物質,將之轉化並分解,方便排走,運作就好似工廠咁樣.不過,加工,受重金屬污染嘅食物,同埋長期唔定時嘅作息,唔健康嘅飲食習慣等,都影響到肝功能嘅運作,令到身體無辦法好好咁排毒,累積大量嘅病理性膽固醇,脂肪和毒素,長期累積喺體內,會造成身體嚴重負擔,導致身體老化,產生致癌嘅自由基,引發肥胖,脂肪肝,過敏,記憶力衰退,高血壓,血管硬化,糖尿病,中風等各種身體疾病. 想知自己肝臟有冇累積毒素,同埋肝臟排毒嘅情況,生物共振檢測可以幫到你! 生物共振檢測可以睇到你身體器官有冇頻率唔平衡嘅情況,而生物共振療程仲可以應對內臟器官嘅振動頻率,針對性清除血液,肝臟,膽囊等中嘅各種毒素,激活細胞,提高自身的修復能力,新陳代謝恢復暢通,身體自然能夠自行解毒同排毒,就可以改善或解決身體嘅問題同疾病啦! 嚟Immu Health 做生物共振檢測睇下你器官嘅頻率,睇下你肝排毒功能如何! #ImmuHealth #生物共振 #肝排毒 #身體排毒 #排毒 #自然療法 #肝臟問題 #能量平衡 #能量療法 #肝功能 #Bioresonance ...


text:
(心聲長文)你覺得你贏嘅一剎那,就已經輸咗石賈墨
2019/9/5 — 20:12
大家好,小弟係石賈墨,今日我好想同大家衷心咁講下,我呢兩個月嚟嘅感受.如果認同的話,我希望大家可以將我同其他在德港人嘅心聲,傳播開去.
今日,我對於香港嘅將來,我係前所未有咁擔心.嚟緊呢幾日,將會係成個逆權運動成敗嘅關鍵.
如果用溫水煮蛙嚟做比喻,香港政府強推逃犯條例,猶如突然之間開足熊熊烈火,煮到隻隻青蛙都頂唔順,紮紮跳,跳足兩個月.依家係咁咦收少少煤氣,煲水由百度高溫,變做九十八度熱水.肯定有人講:喂!政府都收火啦,你睇下啲水都無滾到起曬泡,見好就收啦.
呢種諗法極危險.而我相信,香港人經歷咗兩個幾月嘅抗爭,個個都疲憊不堪,覺得好想退下來,今次政府搞咗咁耐,做咗呢個已經無關痛癢嘅決定,策略上極度奸險,點解我咁講,相信大家都好清楚.
好似我之前成日講嘅水炮車咁,佢本來一啲都唔危險,但係佢最危險嘅地方,就係啲人唔知道佢可以有幾危險.同樣道理,香港人係絕對可以贏,但唔會係今日.如果香港人輸的話,就係輸在依家有人以為自己贏緊五比零.
輸緊五球,俾你入到一粒,你當自己贏波?無可能.所謂五大訴求,缺一不可,其實就係講緊場波未追和,都一定要繼續踢落去.幾多隊友踢到遍體鱗傷,甚至傷重離場,依家連德國人都話要入場睇,你同我講話唔好再踢?
眼見呢個咁嘅情況,我係前所未有咁灰.
我自己係預咗打持久戰㗎啦,無一年半載,都係唔會有令人滿意嘅結果出現到.我自己唔明白,點解有人搞遊行集會,會講Endgame,根本就仲係Infinity War.我喺度真係好希望大家好好準備,當Endgame真係出現嘅時候,大家先會有能量可以捉緊機會.我知道咁諗,唔係每一個香港人都有咁嘅毅力,想像一個永無止境嘅抗爭.但係Be water,唔單單係衝嘅時候要做,整個抗爭都好似水咁,一滴一滴,水滴石穿.唔咁樣做,呢個民主運動,唔會有成功嘅希望.
咁樣諗,真係好難受,我知道,因為我呢兩個月嚟,都發覺自己已經進入咗一個從未經歷過嘅狀態.
係一種迷茫,係一種對自己嘅疑惑.
我自從六月開始,我開始唔理解自己點解會『越踩越深』.一開始我幫下手翻譯,參加下集會,到之後幫手兩次登報,做水炮車專訪,再到聯絡唔同嘅德國人同媒體,甚至開始組織緊個e.V..我望返轉頭,係完全唔明白.
我忽然覺得自己好陌生.
我仍然要返工,仍然要繼續整我嘅德文影片課程,仍然要湊仔,仍然要處理新屋嘅雜務,夜晚根本就無休息嘅時間.
左邊膊頭因為由返工到返屋企,全日都做鍵盤鬥士,都已經有啲問題.
傾電話,寫E-Mail,聯絡媒體嘅時間,完全毫無規律,撞正食飯嘅時間就索性唔食,搞咗咁耐,腸胃都出現問題.
我亦無再堅持做運動呢個習慣,又成日捱夜,訓得好差.
嚟咗德國咁耐,我平時一年最多病一次半次,但今年先九月,我病咗四次.最後一次係仔仔嘅手足口病惹到我,發咗兩日高燒,喉嚨劇痛咗成個禮拜.醫生話本來大人好少會惹到手足口病,可能係我未接觸過德國嘅病毒,所以中招.
我知道,係根本我依家身子已經差咗好多.
連老闆都話我返工有陣時『透明』,估計翻譯做廣東話,係『魂不守舍』.
我咁講,唔係話我自己好偉大,為香港做咗咩犧牲.無,呢個係一個好有意識嘅選擇.但係我係呢兩日先感覺到,我自己已經俾呢種價值同化,甚至覺得呢種諗法已經成為咗我嘅一部分.我心入面亦有一種越嚟越強烈嘅感覺,我一定要利用我自己喺德國嘅能力同經驗,再扮演好自己嘅角色,期望有朝一日,可以做到一個突破.
德國唔係天堂,但係我望住德國人,有民主,有自由,年青人有機會,只要努力,大部分人都可以安居樂業.遙望自己嘅家鄉,我從來都唔講『我愛香港』呢啲咁肉麻嘅嘢,但係自己回憶同童年入面,香港係一個幾咁可愛嘅城市.
我過去十年,都係喺德國渡過,可以喺呢個陌生嘅國度成家立室,生活安穩,點解?我以前身邊大把香港人,聰明過我,勤力過我,讀書多過我,佢地成就理應比我高幾班,但係我依家過緊嘅生活,佢地好多都覺得係夢想.
原因好簡單,因為有啲嘢,德國有,香港無.
依家香港人就係爭取緊呢樣嘢.我其實停唔到落嚟,係我無辦法自私咁無視香港同德國嘅差別,如果我可以做到任何嘢,可以拉近兩者嘅距離,我會毫不猶疑咁做.諗到呢度,我自己都嚇親,
唔好意思,其實五大訴求,對我嚟講,唔係缺一不可.我自己唔貪心,『要一即可』.五大訴求,你前面四個唔回應,無問題,俾個真雙普選我,我即刻收工.
我專心做返個小小工程師,得閒風花雪月,講下德國趣聞,教下德文唔好.
我付出咗好多,但我做嘅嘢,相比其他喺德國嘅香港人,只係蚊比同牛比.
依家德國人終於注意到香港,思考緊香港喺中德關係嘅角色;媒體不斷希望了解喺德國人嘅諗法;黃之鋒封公開信,上曬德國媒體頭版;幾多柏林香港人不眠不休,聯絡政黨,政府機構,依家係叫做有一啲啲回音咁多.
如果依家有人同我講,見好就收,我同你勢不兩立.
你呢個諗法,比起啲所謂嘅藍絲,更加有破壞性.人家擺明車馬有立場,邪惡極有限.你覺得用全世界香港人過去兩個月嘅付出,百萬遊行嘅汗水,六條人命,三隻眼,換嚟一句遲嚟嘅撤回,值得?
我都唔理你『動議撤回』係真定假,俾個折頭你,當你真係撤足百份之二百都好.值咩?連個獨立委員會呢個未必有用但好多人想要嘅訴求都無,你已經覺得要收手?不如我打到你殘廢,然後同你講句對唔住囉當無數啦?
我唔會停,反而我會更加落力.我希望你諗法同我一樣,可以繼續支持我,嚟緊好多嘢,都要大家幫忙,一齊做,齊上齊落.


text:
以前連登仔好鍾意一見到女就話係雞,一有 #metoo 就話人作故仔勞資糾紛,一係就話被性侵過好污糟送都唔要… 我好希望經過呢排港女 #metoo黑警,用慘痛嘅經歷喚醒香港大眾後,大家都可以反思下以往自己對待性暴力嘅態度,從玩味笑話,到評論,到偷拍,到非禮等,強暴文化係環環相扣,一脈相承,小可以見大,大可以見小.
————————————
因為太累,未有力寫自己嘅文字,不過地方的蕩婦 @tung.e.e 之前篇文基本上講得中我90%心聲,打唔到比佢,容我不問自取repost,大家都可以follow下佢:
事實係,你好難教曉一個仆街:喂,你唔好咁仆街啦
我成日覺得減少女人因為性而受傷害嘅長遠方法 ,係唔好令佢哋咁易因為自己身體而受覺得受傷害,唔好令佢哋咁易因為自己身體而覺得被侮辱.
被全裸搜身我都試過.
當然我好彩,我無畀人上下其手,無畀人上下打量,冷嘲熱諷,更無中門大開,畀男警喺門口說三道四.搜身室入面我除得好爽快,佢搜完一輪,然後我又懵盛盛著返好所有衫.
我事後意識到佢搜得極唔專業,例如同我一齊被搜身嘅人,就算有吸毒案底嘅 ,大部份都係掃下褲腳反下褲袋搜身就夠,得好少人畀人除到清,全無準則可言.
再加上睇返搜身指引,原來唔應該要人不必要裸體———應該除完衫,畀我著返衫,先再除褲,而唔係乜一次過要我除曬,無謂地將裸體長時間露於人前.
諗返起件事,我覺得offended,有覺得佢唔專業,而投訴無門,亦好谷氣.
我無辦法保証呢班高薪畜牲專業,但無視咗非必要情況下裸體搜身呢種所謂侮辱,我至少可以減少自己受嘅所謂傷害.呢種心靈武裝好重要.畢竟覺得你唔專業,覺得自己被冒犯,唔被尊重,同覺得被侮辱,覺得羞恥,係兩種唔同嘅情緒,我好慶幸自己filter走咗「感到被侮辱而羞恥」呢種心靈折磨.
提倡自行過濾傷害,唔係要怪責心靈受創嘅女仔敏感脆弱,亦唔係代表我認同警察侮辱女抗爭者嘅惡行.打個比喻,就例如我著曬全身防彈甲,警察近距離打我一槍催淚彈,我會瘀,會痛,但我唔會有生命危險,亦唔會當場皮開肉裂.我自己武裝去保護自己,過濾傷害,係我照顧自己嘅份內事,但警察近距離開槍仍然係十惡不赦嘅行為.
宜家我哋活喺喺一個大家同意覺得女性身體會被侵犯嘅文化入面,女人受到性侵犯嘅傷害係確切而真實嘅,用完全無需要嘅身體接觸,裸露去搞女人,企圖嚇退女示威者,真係仆街.
咁當然,呢個改變係漫長嘅事.我有我理想中嘅處世態度,但唔代表我要逼全世界女人脫離佢哋身處嘅現實,併棄佢哋自細長大嘅價值,強行要大家扮曬唔認得嗰堆擺明象徵傷害同侮辱嘅「侵犯動作」嚟硬啃我嗰套.
但長遠嚟睇 我都係希望大家對身體,對侮辱,對性嘅睇法有變,令對方嘅污糟攻擊手段變得無效.就算我知你零專業操守,我亦知你手段下流,企圖侵犯我身體,我會聲討你.但我亦會保護自己,過濾到你嘗試對我心靈造成嘅傷害.
面對用性嚟傷害你嘅文化,包括逼你裸體,屈你叫雞,信我,性解放係有效嘅防具
性解放唔係笠個豬咀著件甲,一分鐘就上到嘅裝.性解放要靠耳濡目染,要慢慢特破枷鎖,要幾個月甚至幾年先上到裝.我會繼續守好呢條戰線,繼續咦咦哦哦,喺度幫你個腦上裝.
我哋係港女,我哋係抗爭者,我哋唔驚你,我哋會繼續行出嚟
五大訴求 缺一不可
光復香港 時代革命


text:
開運旅神團
集數
大時大節食開運菜為了取個好意頭,相信大家都聽過不少開運菜如餃子和魚代表「招財進寶」 和 「年年有餘」. 但原來「開運菜」卻不限於中華地區,世界各地都有特色開運意頭菜.它們的味道與背後的故事會是怎樣? 除了香港大運,各區地運的吉凶你又知幾多?開運菜都可以在家中烹煮《開運旅神團》一次過帶你「睇地運,食開運餐廳,煮開運菜」﹗
Hailey和娟姐同大家一齊食吓埃及開運菜同旗袍,仲有雲文子大師講解吓旺偏財嘅中環地運!當然唔少得靚女廚師 Kit Mak 教大家煮開運吓開運菜啦!哇!仲有大隻猛男做神秘嘉賓,一齊睇吓屬龍嘅流年運程呀!
Shirley和Yoshi 同大家一齊買吓又好意頭又型嘅年花同試食西班牙菜,仲有雲文子大師講解吓大角咀地運!當然唔少得靚女廚師Kit Mak教大家煮開運吓開運菜啦!哇!仲有「國際巨星」做神秘嘉賓,一齊睇吓屬羊嘅流年運程呀!
娟姐和Yoshi 同大家一齊去到「原始森林」食尼泊爾開運菜??仲有雲文子大師講解吓尖沙咀地運同埋點樣食住催運!當然唔少得靚女廚師Kit Mak教大家煮開運吓開運菜啦!哇!仲有「小鮮肉」做神秘嘉賓,一齊睇吓屬猴嘅流年運程呀!
Hailey和娟姐食新疆開運菜食到做埋人「新抱仔」???仲有雲文子大師講解吓西環地運!當然唔少得靚女廚師 Kit Mak 教大家煮開運吓開運菜啦!哇!仲有神秘嘉賓,一齊睇吓屬蛇嘅流年運程呀!
Shirley和Yoshi 同大家一齊食吓新派開運菜,仲有雲文子大師講解吓深水埗地運!當然唔少得靚女廚師 Kit Mak 教大家煮開運吓開運菜啦!哇!仲有「豬女」做神秘嘉賓,一齊睇吓屬豬嘅流年運程呀!
Hailey 帶 Yoshi 食法國開運菜,Yoshi竟然醉酒失禮???仲有雲文子大師講解灣仔地運!當然唔少得靚女廚師 Kit Mak 教大家煮開運吓開運菜啦!哇!仲有「老雞」做神秘嘉賓,一齊睇吓屬雞嘅流年運程呀!
Hailey和娟姐變身「印度西施」同大家一齊開運??仲有雲文子大師講解吓太古城地運!哇!大師仲同娟姐一齊當眾「翻牌子」睇生肖運程??當然唔少得靚女廚師 Kit Mak 教大家煮開運吓開運菜啦!
「印尼妹」娟姐帶 Hailey 去食家鄉開運菜,仲有雲文子大師講解吓西貢地運同桃花佈局!仲有 Kit Mak 教大家煮開運吓開運菜啦!
Shirley 遇到桃花劫,要用美食催運法幫忙打救!仲有得跟住娟姐去食素食開運菜!當然唔少得雲文子大師同大家睇吓地運同生肖運程,仲有 Kit Mak 教大家煮開運吓開運菜呀!
Yoshi和Shirley 一齊去學吓買靚海味,仲有雲文子大師講解吓將軍澳地運! 當然唔少得靚女廚師 Kit Mak 教大家煮開運吓開運菜啦!哇!仲有「靚女辣伙頭」做神秘嘉賓,同大家一齊睇吓屬牛嘅流年生肖運程!
Yoshi和娟姐去同馬拉大廚 Derek 學吓娘惹新年習俗,仲有雲文子大師講解吓荃灣地運! 當然唔少得靚女廚師 Kit Mak 教大家煮開運吓開運菜啦!哇!仲有神秘嘉賓,同大家一齊睇吓屬馬嘅流年生肖運程!
Yoshi和Hailey 跟住雲文子大師去食開運菜, 仲有講解吓黃埔,土瓜灣一帶嘅地運! 當然唔少得靚女廚師 Kit Mak 教大家煮開運吓開運菜啦!哇!仲有靚女嘉賓,同大家一齊睇吓屬鼠嘅流年生肖運程!
Yoshi和Shirley 特登入到元朗學整圍村盆菜, 仲有雲文子大師講解該區地運! 當然唔少得靚女廚師 Kit Mak 教大家煮開運吓開運菜啦!哇!仲有「兔女郎」同大家一齊睇吓流年生肖運程!
Yoshi和 Shirley 試食越南新年菜式, 仲有雲文子大師講解沙田區地運同埋「正偏財」佈局! 當然唔少得靚女廚師 Kit Mak 教大家煮開運吓開運菜啦!
Hailey和娟姐得到泰國高僧祝福開運,仲跟埋雲大師去睇風水豪宅呀! 當然唔少得雲文子大師講解九龍城地運,同埋靚女廚師 Kit Mak 教大家煮開運吓開運菜啦!


text:
「資料」
如果你嘅身份被人盜用咗會點?其實真係一個好嚴重嘅問題,因為好多時只要有姓名,地址同身份證號碼,基本上有好多嘢都可以處理到.所以保護自己嘅私隱同身份証明文件係好緊要,事關你點知啲人會攞嚟你啲個人資料去做啲乜.所以好多時如果電腦有太多個人資料就真係好危臉,如果被不法之徒拎到係由可能造成唔同程度嘅損失.就算有幾複雜嘅加密系統其實都有破解嘅一天!
「遺失」
真係講都無人信,點解可以無啦啦唔見咗兩部手提電腦?其中一部電腦入面有選舉委員會委員嘅姓名,係唔係無其他個人資料就真係無人知!至於另一部電腦就有地方選區選民姓名,地址及身份證號碼!話就話有多重加密,但係做人真係唔好太過低能,因為任何嘢都有破解嘅方法,只係時間問題.最好笑嘅係嗰兩部電腦係存放係一個有鎖嘅房入面,而且有閉路電視監控,咁點解可以比人偷咗呢?
「落後」
真係諗唔明點解政府仲係咁落後,而家好多嘢其實係無需要保存係部電腦入面,依家科技咁發達梗係將啲嘢放係伺服器到.當然香港政府落後就已經出晒名,但係今次就算搵得返部電腦,其實已經有可能被人複製咗一份.所以到最後所有選民嘅資料其實已經俾人攞咗.唔通你叫所有選民改名,改身份證號碼咩?話有多重加密同極難破解嗰個人真係低能!分分鐘啲職業黑客一分鐘已經搞掂咗!
Also published on Medium.


text:
六位本地演員初嚟報到,喺同演技大師黃秋生領教令演技進步嘅秘訣之前,就緊係要嚟個「自我介紹」,等秋生可以瞭解每位學員,再深入發掘佢哋嘅潛質!
秋生唔教「方法演技」,唔講深奧嘅演技理論,而係想各位學員講大話?!但似乎有啲學員好似唔係好識將大話講得出神入化,究竟係俾秋生嘅氣場嚇親,定份人本身太真呢?
一個源自「臭Hi村」嘅笑話,成為咗六位學員嘅一個新嘅考驗!秋生要每位學員不斷重覆呢個笑話究竟為乜?呢個笑話又點樣連繫到 「一點出發」呢?
Everybody move your body!演戲又點少得肢體動作吖~ 6位學員係時候要使出渾身解數,喺秋生面前嚟個「舞」林大會!但係似乎秋生嘅評價中肯得嚟又太率直,令男神失落到想退出?!
秋生以之前同6位學員做嘅練習,搵出每位學員嘅特點,為每位學員度身訂做角式設定,用嚟演繹與別不同嘅羅密歐/朱麗葉!屢試屢敗嘅「活死人」MCM會唔會衝出自己建造嘅監獄,令秋生眼前一亮?!
今集秋生要6位學員做Sales,為秋生所揀選嘅「貨品」去進行推銷,當然同時要做好秋生俾嘅角式設定啦!但係做過Printer sales嘅Yoyo,似乎好不滿自己嘅表現,亦對秋生嘅教學方式有所微言喎......


text:
大學Essay心得- Research篇 | 淨係識用Google Scholar?!教你搜尋技巧!
今次想同大家分享吓我大學寫essay嘅心得,同你地講吓research嘅tips~ 希望大家覺得有用啦,記住睇到最後呀😂 戴吓頭盔先,呢啲只係我嘅心得,cover唔到晒所有嘢👷🏻♀ 唔知大家平時點做research? 我覺得以下嘅網站/系統都好有用: Google Scholar,Web of Science,Scopus,PubMed,Google Search (refined)同埋學校圖書館嘅搜尋系統 Google Scholar 用Google Scholar可以配合埋睇cited by邊位學者嘅paper,建議大家留意嗰啲papers點樣同本身份paper有一個academic conversation.究竟佢認同定認同本身個作者嘅觀點?定係佢對於原本嘅觀點有補充?又或者你可以參考吓佢地點樣好精簡咁summarise本身份paper入面嘅points!同埋你都可以善用create alerts呢個功能,等第時有相關嘅papers你都會收到通知. Web of Science Web of Science嘅好處係可以更加精準咁去search嘢 (見圖).我都鍾意佢可以用categories去sort你嘅搜尋結果,咁就可以篩走同自己科目/個field冇關嘅嘢.你都可以check埋啲journals有幾權威㗎 (impact factor)!同Google Scholar一樣,你都可以create alerts! Scopus,PubMed Scopus同PubMed我自己就冇用過,不過都知道佢地幾出名,大家都可以善用呢兩個平台做research!不過,PubMed比較適合讀醫療科/理科嘅同學! Google Search (refined) 有時我都會直接Google search,但我通常會用「””」quote住關鍵字眼 (= search for an exact match),同埋如果想睇相關嘅papers/reports就加pdf呢個字喺搜尋字眼嘅後面.我覺得Google search都有佢嘅價值,因為可以畀你睇埋相關嘅新聞/大學嘅blog/其他網站.雖然你最後唔一定cite呢啲網站,但佢地都可以畀到啲靈感你! 同場加映:你可能忽略咗嘅hack! 好多外國professors都有開Twitter account,而佢地通常都會分享吓自己做緊嘅研究/一啲佢地覺得有參考價值嘅文章/其他人做緊嘅研究.到你寫essay嘅時候,不妨去睇吓佢地個Twitter,睇吓畀唔畀到啲靈感你,真係一個方便又快捷嘅方法!


text:
唔知大家仲記唔記得,大家細細個既時間有食過"雪糕蛋糕卷"??
我就好記得啦~
呢期興懷舊~
連迪士尼今期既主題都係懷舊兒時遊戲 !
尋日放咗張自製雪糕蛋糕既相,
大家都好多人LIKE 仲有朋友問我點整
好啦!等我今日再做多次整個 >俾大家,
大家都可以試下.
未食過既大人同小朋友都可以試下 !!
由於呢個 雪糕蛋糕卷做法超級簡單,可以好快咁做好整比小朋友食..
係夏天可以整定放係雪櫃
比小朋友當茶點又得
當宵夜又架!!
材料:嘉頓瑞士迷你卷一至二條,
其實咩味都ok既,你地接受到就得,
不過俾個意見,花生味好似有d怪怪
牛奶公司雪糕杯一至兩杯,一條蛋糕就可以包一杯雪糕
[以上所有野都可以買家係屋企,仲要係Supermarket 就有]
註:我試過其他雪糕牌子...都係牛奶公司先似當時兒時既味道
我今次整左朱古力同芒果味~
芒果味係好食D
Fresh D ~
用具
刀一把
匙羹一隻
保鮮紙
較剪一把
做法其實好簡單
2 - 開條瑞士卷放上保鮮紙
3 - 打開條瑞士卷
4 - 打開雪糕杯
Marcus: 媽咪,食得未呀??
5 - 用刀整個雪糕出黎
[呢個先係重點]
6 - 將雪糕放上蛋糕面
7 - 因為條蛋卷係包唔晒一杯雪糕,所以要切一d放係最開
8 - 最後將蛋卷包返起
10 - 用返張保鮮紙包住,雪落雪櫃一至兩個鐘
等d雪糕咗就可以食喇!
個賣相拍得住出面架~
連Mancent哥哥都話好味呀!
註:其實文迪媽媽煮野食都ok架...
不過其實識得用d工具幫妳手就快好多
不過當然唔似得其他飲食blogger(何帥奶/大少奶/笨b媽媽)佢地咁犀利啦
佢地會由用麵粉整蛋糕卷做起,
我就買番黎.
不過大家最尾既目的都係為搏屋企既小朋友(大少同二少)
食得開心又健康 !!
其他之前既飲食blog
想知道我地失驚無神整d咩?快d黎Like 啦~


text:
依家興創業,好多人都自己開公司,各位職場新鮮人,啱啱出嚟做嘢可能都會入咗細公司做,有時唔係僱主立心不良要蝦你,但係可能連佢哋都唔熟悉勞工法例,好多你應有嘅福利就咁樣化成為煙!
所以啱啱出嚟做嘢嘅你,一定要清楚知道法例係點樣保障你!
法律上,口頭合約同書面合約係同樣有效,但係當然書面合約白紙黑字所有條款寫清楚,對雙方嘅保障就更加穩陣.僱主如果同你簽咗書面合約,根據法例佢係一定要俾返一份副本你,好多時候僱主都會等你簽完先到佢簽,最後唔記得咗俾返你.你係可以理直氣壯問佢攞返嘅.另外,如果你查返勞工法例,僱主喺合約入面俾你嘅福利同權利比法定規定嘅少,合約係無效嘅.
喺現時嘅香港勞工法例,的確冇對超時工作補償嘅規管.有啲老細有時仲會同新人講,好多公司都冇補假或者補水㗎啦.但係呢個並唔係事實,好多大公司就算超時工作唔按比例計時新,都會按比例計返假期俾員工.OT嘅補償制度最好喺你入職嘅時候同老細傾好,如果你同意左一個完全冇補償嘅合約,到時OT到天昏地暗你就真係蝕晒底啦.
法律上,對於唔同年資嘅員工有唔同嘅最少有薪年假嘅規定,例如你做滿12個月,就可以有七日有薪年假.僱主有權要求你幾時放年假,但必須要有14日書面通知.但僱主唔可以喺合約入面加入任何令你放棄年假換取款項嘅條文.放棄年假換取款項其實係合法嘅,但只限於有10日以上年假嘅人士.例如一個有12日年假嘅人,就可以最多放棄兩日年假換取相等於兩日嘅薪金.
只要你有合約生效起60日後都未完約,就算你60日入面只係返咗一日工,公司都要幫你供強積金.僱主要作出相等於僱員入息5%嘅強制性供款,花紅亦都計喺入息嘅一部份.僱員亦都要供相等於入息嘅5%,呢5%通常都會直接喺人工度扣除,直接供落強積金戶口.如果你啱啱轉工,可以睇下點樣轉返以前嘅供款落同一個戶口,方便管理.
以上只係最普遍,最基本嘅勞工法例知識,如果你有任何疑問,上勞工處網頁睇清楚呀!


text:
163
45
7
4-min walk from Exit A2, Wan Chai MTR Station continue reading
Telephone
24333324
Introduction
At The Optimist, we grill things. Located over three floors at 239 Hennessy Road, we are a no service-charge Barcelona chic bar and Asador-inspired restaurant which gives an authentically generous Northern Spanish experience. continue reading
Opening Hours
Today
12:00 - 14:30
18:00 - 00:00
Mon - Fri
12:00 - 14:30
18:00 - 00:00
Sat - Sun
12:00 - 15:00
18:00 - 00:00
Public Holiday
12:00 - 15:00
18:00 - 00:00
*Dinner: 18:00pm - 22:00 (last order food at 22:30) Bar last order: 23:30 Mon-Fri lunch Last Order: 15:00 Sat-Sun & Public holiday lunch Last Order: 15:30
Payment Methods
Number of Seats
168
Other Info
Online Reservation
Restaurant Mode of Operation - Type C
Alcoholic Drinks
Phone Reservation
10% Service Charge
About Reward Scheme
Recommended Dishes
藍貓貓 Level4 2021-08-18
2834 views
呢間pirata集團( 即係pici)既西班牙餐廳最近係一間打卡嘅熱門餐廳裝修靚!然後我上網睇原來呢一間餐廳係會有人彈同唱生日歌咁我就book咗嚟慶祝男朋友生日成餐飯都好滿意好開心餐廳係喺灣仔鬧市入邊個反差好正入面好有情調由於我哋早咗去餐廳職員都好Nice咁樣叫我哋去飲杯嘢先我哋就坐低入去嘆冷氣我見到有啲客人會入嚟就咁飲杯嘢同bartender傾吓偈感覺都幾chill終於都夠鐘入座我哋安排咗喺樓上嘅窗口位係店員細心安排好Nice!!!餐牌選擇好多最後我哋竟然係要店員推介佢亦都好Nice咁樣推介咗佢覺得最好食嘅菜俾我哋~有傾有笑都幾開心先來餐包外脆內軟而且麥味好重熱辣辣好味牛油亦都係淡味嘅無鹽牛油男朋友都覺得好正!咁呢個就係店員推介嘅tapas Gambas “AL AJILLOS”$180評分:9/10佢係用King Prawns,再加啲橄欖油蒜蓉同埋辣椒去整超級香!!!有橄欖油浸住好夠熱同埋好香蒜蓉味又夠爽口 蝦味又鮮甜果然冇介紹錯出面會比較少食到呢一道菜係值得推介嘅呢個就係全晚嘅焦點Juicy Lobster Rice$590評分:10/10呢個真係超超超超超級好食首先佢勁大煲先啦然後有開邊波士頓龍蝦🦞龍蝦好多膏又夠爽口正!!!入面嘅意大利米勁有咬口再加埋超香嘅龍蝦湯索晒啲精華啖啖都超香口我哋係食到一啖都冇淨😂😂😂😂呢個真係推薦!必叫呢個係我自己想食嘅Hand Cut Flies ($60)評分:5/10有對比之下呢一個薯條就麻麻哋嚕首先佢嘅醬唔係好夠點而且唔係茄汁係啲類似燒汁嚟跟住薯條上面嘅調味唔係好夠我好唔鍾意薯條係冇鹽味只能夠說佢唔係我鍾意食嘅薯條而且又唔夠脆呢個可以唔使叫啦我呢個薯條控覺得有更加多嘅薯條好食過佢呢一個係我嗌嘅唔知麵包咩甜品因為我唔記得咗影低個dessert Menu呢個係非常之好食佢嘅麵包都係外脆內軟而且好香蛋香同埋甜味!!!麵包索晒啲汁所以一咬落去入面啲醬汁吱哂出嚟!旁邊嘅咖啡雪糕如果就咁食就好苦但如果加埋落去呢一個甜麵包嗰度就中和左個甜味超級好食推介推介跟住食呢一個甜品之前有幾位店員行埋嚟彈同埋唱生日歌其實我哋全晚都聽咗幾次其他人會跟埋一齊唱感覺好似一個party咁勁有氣氛!!!到我哋嘅時候又會有其他食客一齊唱感覺好似全部同一日生日嘅人坐埋一齊咁😂我真係推介呢間餐廳慶祝生日一定係會勁開心到最後一度甜品係布甸嚟好滑同埋好香雲呢拿同蛋香呢個都勁好食!整體來講環境靚有情調而且音樂揀得好好有輕鬆嘅氣氛之餘又唔會太大聲服務一流外藉店員會好似朋友咁樣同你一齊傾偈又會問你好唔好食又會推介食物經理都會行過嚟傾偈好似一個party咁樣真係令到人哋有好好嘅回憶食物貫徹pirata集團既高質Pirata集團嘅餐廳一向都高質呢間依然係貫徹始終好食得嚟唔會太貴總而言之記得book呢度同另一半慶祝生日啊包你有愉快嘅一晚 continue reading
lamwing411 Level4 2021-09-19
708 views
*今次成個食評會好長!係真係成個飲食體驗*朋友話想儲齊pirata 𣄃下餐廳嘅即影即有所以今次佢生日就黎呢間( ´▽`)咁話哂都生日 點都會book張枱落個remark 嘅唔知係我遲book定係佢本身夜晚只接walk-in 得返1830一個時間咁唔緊要啦其實我收工過去都係差唔多但最後我都係遲咗大概五分鐘左右好耐冇試過要金鐘轉車 實在失左預算去到同receptionist 姐姐講返有reservation就指示我張枱已經ready 要行樓梯上一樓簡介一下 呢道樓高3層樓梯都係幾有格調( ´▽`) 如果唔多人打個卡都好其實最底一層係做bar 即係唔for dinner望到嗰張好多KOL打卡嘅綠色沙發係喺最底層咁就遺憾地冇緣坐喺度打個卡 一上到一樓 即刻有個姐姐示意問我係咪_小姐然後帶我去我張枱咁我就即刻一輪嘴話 I come here for celebrating my friend’s birthday Any recommendation for dessert?嗰陣已經搭八 好彩朋友遲到我仲可以準備( ´▽`)然後姐姐就介紹Eric 比我識 話佢係負責我地枱 佢而家拎dessert menu比我噢(⊙_⊙) 呢點我必須要講!呢道有個server 係識講中文!有啲超級十分無敵意外 之後Eric 就介紹dessert比我 介紹左樣靚嘅同幾款味道上吸引嘅咁我緊係揀好食啦( ´▽`) 都有提返我可以先落dessert 再等朋友黎再叫main仲未落單 頭先帶我埋位嘅receptionist 就上左麵包話可以邊等朋友邊食 然之後就介紹menu 佢大力推介個tasting menu 呢道嘅Tasting menu就係西班牙版omakase 會有4-5個tapas 再加2個main 再加dessert 抵食嘅 但對2個女仔黎講可能會比較多有刨openrice 嘅都知呢度最出名係juicy lobster rice 咁我就問但我想食嗰個飯 叫tasting menu係咪要搏佢煮?原來可以自己要求轉 不過就會由2個main變1個因為個lobster rice係2人份量搭九鬆啲 朋友都出現了原來佢走左上2樓 2樓係party 應該比人hold左場 講起原來大家想食嘅main都只係個lobster rice而我個人有嚴重嘅選擇困難症比起散嗌叫人介紹 不如直接交比個廚決定( ´▽`)個set冇野飲 朋友就話嗌jar sangria 好啦就嚟七點終於落完單醒起book枱嗰陣有寫限時2個鐘剩低1.5個鐘其實都夠哂( ´▽`)講返個包 佢放低左三塊sourdough 冇跟到油醋取而代之嘅係白色嘅醬 唔係unsalted butter 係沙律醬 冇耐 第一樣野食就到啦 攝於19:08係broken egg 我地都喺openrice 見到人推薦 不過喺menu其實就唔係好覺眼 估唔到冇揀嘅情況下 個廚煮左比我地( ´▽`)呢個就係風乾火腿跟煎蛋跟薯仔本身以為係太陽蛋會漏個黃出嚟點知原來係熟蛋黎( ´▽`)Ham 本身就係鹹味非常突出嘅一種食物我個人成日覺得作為starter就誇張左 不過唔跟蜜瓜 跟蛋都有效中和到個味道薯仔整得幾薄 個鹹香我都幾欣賞嘅不過整體係偏油嘅 ( ´▽`)而我地2個女仔黎講 叫嘅野食比較多所以食剩底嘅少少薯仔就冇食等下一碟野食Sangria 好似係佢地主打嘅野飲 送broken egg食我又覺得幾好飲落個橙汁味幾重 兩個女仔一渣都夠我地飲 都好吹水嘅其實然後奮力吹水 但係等下等下 時間就快8點..我第一次黎 都甚少食西班牙野頂唔順問朋友 “係咪要食哂一碟野先上第二碟?”我開始懷疑其實西班牙菜同法國菜都有相同習慣然後Eric彷彿聽到我嘅困惑 走過黎問我地上左幾多野食所以睇嚟應該係漏單(⊙_⊙)不過 的而且確係雖然係星期一 但全層爆滿再等多左一段時間 我地舉手問啲野食嘅情況就係咁 野食終於到左由於12張相嘅限制 我將炸魷魚 calamari 同beef cheek 放同一張圖一次黎左兩個starter( ´▽`)魷魚我就略嫌佢油左啲 面層都唔脆而味道上..其實炸野都好難唔好食係真係個質感唔算討好 我prefer乾身啲個面珠墩好軟熟 唔洗用叉固定就咁用刀切已經輕鬆分開 熟嘅牛最忌韌 咁佢明顯冇呢個問題佢軟還軟 個味都係重牛味 但係可能真係太軟熟所以其實唔會令你 哇好好食啊 嘅感覺不過個醬 應該係南瓜係好食嘅整出黎都creamy 配埋南瓜籽係正嘅食完個manager過嚟收碟問下我地啲野食點我猶豫嘅時候朋友已經答it’s very goodManager 話個beef cheek係佢favourite 隔離枱見我地食好似好正咁就跟住嗌左份( ´▽`)不過聽佢地講 佢地都覺得麻麻地原因係唔夠熱 諗起都好似真係暖( ´▽`)再喺等待野食嘅途中 Eric走過嚟為我地嘅等待致歉喺我地冇提出過任何不滿或投訴嘅情況下佢話manager決定free左我地叫嗰jur sangria 即時張單平左好多( ´▽`) !不過因為放左好耐 而冰就只喺一開始嘅杯道後來酒放暖左就變到有啲難入口問左人加啲冰之後就可以飲得返啦( ´▽`)之後係tuna tartar正啊! 係牛油果醬上面放呑拿魚同少少蟹籽就咁食係幾好食 又唔腥 又一口放哂落口幾過癮( ´▽`) 至於點解佢要放生嘅綠豆喺底 我估係增加摩擦唔想佢碌走或者上面嘅料會跌係超濃味嘅可樂餅 ( ´▽`) 底有層芝士醬係西班牙一種比較著名嘅一種送酒嘅小食都係鹹香重嘅野食 出爐冇耐炸到熱辣辣脆卜卜!後面係summer salad 青瓜為主 附少少車厘茄 小黃瓜 紅葱頭少少酸 係油唔係沙律醬 好食既 都開胃嘅然後係個main嘅juicy lobster rice 二人枱 個煲佔左超過三分一嘅位置( ´▽`)上個main之前 Eric特登幫我地換左隻碟雖然佢個名叫juicy 但冇諗過咁濕唔似粥 但就真係泡飯龍蝦個鉗已經扑左 比左個夾都唔洗用用刀叉已經足夠優雅咁食( ´▽`)個汁同個飯都冇乜特別 西班牙嘅燴飯普遍係煮到收汁 飯都有個汁嘅味我會覺得普遍冇咁濕會好食啲 可能先入為主?但個龍蝦肉係真係好食嘅 重龍蝦味 鹹鹹地原隻龍蝦 好大隻 開半 頭尾拆開同拆鉗兩個女仔係咁食係咁食我地最後係食得哂個飯( ´▽`)Manager過黎清枱面又再問下啲野食好nice( ´▽`)因為黎舖頭慶祝生日嘅人都好多我地嘅野食又比較遲黎所以朋友都已經冇驚喜咁知之後會發生咩事然後九點幾 Eric 拎住個甜品 後面跟住五六人拍手其中一個再拎住枝結他不停掃等甜品上嘅蠟燭點著左就開始唱生日歌( ´▽`)吹完大家都好開心🥳 唱完之後留一個幫我地影相影多左陣 manager過黎幫我地影即影即有幅即影即有會埋單嗰陣比返我地講返我地個甜品其實呢度有2款甜品 都係細細份係Eric一開始介紹嗰2款好食嘅甜品( ´▽`)一個係brownie 上面淋左朱古力醬跟左雲呢拿雪糕一如推薦brownie 係好濃嘅朱古力味 如果中意朱古力味真係值得試下另一個係Torrija 係brioche 做嘅焦糖西多 配咖啡雪糕係超級軟熟嘅 甜甜地 啱啱好我同朋友各自比較中意一款最後埋單( ´▽`)兩個女仔黎講好似確實食得有啲多呢道係冇service charge但service 同氣氛都真係幾好所以如果黎 都記得真係比tips continue reading
JayLee1 Level4 2021-07-30
2057 views
一個不用上班的工作天,要跑到老遠的灣仔辦點私事,但既然休假中,便與娘娘放肆一下,找個可以像去了旅行一樣的地方吃午餐 ... 好,哪去西班牙唄 ...天氣確有點熱,點餐前先點了特飲“Passion Break”,夠Fresh,有薄荷和熱情果味的梳打水,很適合夏天.夏季的西班牙比香港還熱,所以西班牙這Gazpacho,即“番茄凍湯”,簡直是一絕,這午餐以這做餐湯,所有食材既清新又醒胃, 從戶外那無遮無擋卅幾度的軒尼詩道上進來,Perfect!既然是西班牙菜,Tapas怎會少,先來是這幾隻用烤爐烤過,其貌不揚的虎皮椒“Padron Peppers”,用手拈起,咬一口,沒有草青味,微辣,還暖暖的,沾幾粒它配的海鹽,味道有點像我們平常的清炒菜苗,有咬口有味道,很有驚喜! “藍鰭吞拿魚他他” ... 又一消暑前菜,那一大埋清新的牛油果醬, 味道既濃郁又清新,但靈魂始終是那幾塊餅底,將軟骨食材埋成一口,讓它們於口中共冶一爐,妙呀!Gambas Al Ajillo ... 即四隻虎蝦放在一鑊仔中,用蒜片,辣椒,橄欖油烤焗!唔,鑊中散發的香氣,瀰漫著濃郁的蝦膏及蒜蓉味,不用說,一定要用麵包點乾這鑊蝦油!但不可不說,這幾隻虎蝦還很嫩口彈牙,完全沒有“乾屍”的感覺,㕑師必定要以低溫烤焗,才有這效果,正!主菜出場,“Juicy Lobster Rice”,好一個龍蝦湯泡飯,蝦頭還有很多膏,整個菜香,濃,口感豐富,滿分!套餐還有自選甜品,我們選的這兩個 Cholate Brownie 及 Berry Cheesecake,都很有水準,特別是那cheesecake,賣相有點hea,像用手先揸碎幾塊餅,掉進杯底,加個芝士汁,再舖幾粒raspberry便算數,但味道口感的確很棒,給這午餐畫上完美句號! continue reading
helen224 Level4 2021-06-25
8976 views
@piratagrouphk 旗下的西班牙餐廳 @theoptimisthk 裝修用湖水綠做主調,好靚😍Book左食Dunch Menu($298pp),其實姐係Lunch time後Dinner前的一個時間,由2:30開始.🔸Selection of cold dishes 🧀🥓就是一堆芝士,個Parma Ham同酸種麵包幾好食!🔸Gambas “A La Plancha”🦐海鹽燒藍蝦,都幾大隻,不過唔算好爽口.🔸Mushroom Croquettes 🍄炸蘑菇薯餅,有少少似可樂餅個類,呢個正常發揮.🔸Broken Egg “Huevos Rotos”🍳🥓西班牙傳統小食,中間有流心蛋,配黑胡椒同煙肉,底下面仲有烤焗過的薯仔片,出奇地好食😋🔸Juicy Lobster Rice 🦞(+$88pp) 就係為咗呢個龍蝦飯而來,兩個人份量,相當大盤😍上菜已經聞到好香!飯用龍蝦汁煮成,好入味,有原隻波士頓龍蝦,龍蝦肉好爽口,好新鮮😋🔸Flan🍮西班牙甜品,其實就類似係布丁🍮入口香滑,甜而不膩.🔸Brownie 🍫正正常常的Brownie,配雲尼拿雪糕,食埋真係好飽☺試左咁多野每人先$300幾,食物質素唔錯,餐廳裝修得體,坐得舒服😌特別一提,餐廳好適合用來慶祝生日😂短短坐咗兩個幾鐘,已經有五,六個人生日🤣店員會唱生日歌,氣氛好好! continue reading


text:
我鼓起好大勇氣,先決定到寫呢一大段野比你,我既心情就好似今日天氣咁,好大雨好黑,但我都希望你會慢慢睇.
話你知,呢個星期我諗起好多事,諗到自己又開始頭痛翻發,包括咁耐以黎你講過既說話,我偷睇到既野,我八卦返黎既事,自己都重新整理一下,當中有D其實令我覺得好難受,好唔開心,個心好痛,好攰.不過唔緊要啦,唔想講細節,唔想令你有機會因為呢樣唔開心.所以呢幾日有時會好似冇咩心機同你講野,不過你好似冇乜所謂,連我以為你擔心我果一兩句,都只係你多口八卦問下,或者得我自己在意呢樣野,是旦啦!
其實我同你同小多,就好似三塊磁鐵咁,你同小多而家就係痴埋左既兩塊磁石,而你就一直用同我同一個極向對住我,無論我點樣向你靠近,都唔會收窄到我地之間既距離,正如我無論做咩你都冇感覺一樣,套用你既說法,感覺冇左就冇左.或者只有等你將自己正負極反轉既一日,我地先再有可能行近一步,但果一日已經唔知會唔會來臨.
其實我真係好無聊,無聊到間中會上RO偷望你,會上IG同FB睇你有冇更新,明明佢會跳通知出黎,又會間中上FB睇你最後上線係幾時.但每一次望,尤其係入RO,都係會帶住唔開心既心情熄Game,我都開始唔明白自己係抱住咩心情去八卦,睇住你叫人地老公,睇到你寫情歌歌詞,望住你同其他人表示對方令你心動,再見到有人肆無忌憚咁叫你老婆講愛你而你唔反感仲欣然接受,我唔明點解仲要入Game去折磨自己?
直到當日發現你一聲不響Del左我IG好友,我感覺有少少覺悟,呢排同你講野,或者你真係生日好忙,有好多事要做,忙到5-10秒回一個msg都冇,尤其係深夜,我呢D閒人既msg可能完全係浪費緊你手機data咁.當有好多好多事比我重要時,我就知道我既消失可能對你已經無所謂,多謝你用行動話比我知,我有幾咁唔重要.
我知你認真同小多拍拖,知你已經打算過有機會去台灣同佢一齊生活,知佢唔開心會去了解同氹佢,亦都知你會同佢傾住電話訓,又或者叫佢起身打電話比你之類,種種事都證明佢喺你心中好好好重要.咁耐以來要你應付我,驚我難受而一直忍住自己感受,辛苦你了.
你未搬時有好幾次你因為同佢傾電話而叫我細聲,尤其係有一次我在廚房想攬住你時,你知我有幾心痛嗎?不過都過去了,是吧.如果你決定真係想我簽紙,你簽好再比我啦,唔駛擔心,我會喺上面加簽.
我真係心累了,希望你諒解.我諗我心意你知,我唔係唔再愛你,亦都唔係唔想等你,而係佢先係你最中意最在乎既人,呢一刻會想同佢過一世既人,你可能唔覺又或者唔認,好早之前佢已經重要到你會不時望電話望手錶,會盡量秒讀秒回信息,你亦都已經將老公既位置比左佢,咁試問我仲憑咩等你呢?我唔想令你有顧慮之餘,好衰咁講,或者可以比返少少尊嚴我,我覺得做備胎,比人拎來攝時間,正如前排有一日你突然同我撒嬌,話執屋想食雞煲,我無意見到你相簿,原來果日你心情唔好而小多冇理你.或者係我諗多左啦,但我發現原來等你地關係差先有我存在既空間,呢種感覺真係十分唔好受.
睇完,或者你會真係好嬲,當然你亦都可以反駁話我諗太多,亦都可以話我誤會你再同我澄清,我當然歡迎,如果你諗完會咁做,我開心添.不過隨緣吧,有幾在乎同心中有幾愛,其實行動好難呃到人.我只係想正式同你講聲,我唔想粒聲唔出咁對你冷淡,已經成年人,同你一齊左咁耐,知你有D說話唔識亦可能唔想講出口,就正如當日你直接除低戒指咁,用行動話比我知你既想法,但我覺得我要對你有交代.未來唔知,但我唔想再將自己放喺呢段冇空間容納我既三角關係入面了,好攰好攰.
當日我應承你分居,你可以食得返野,希望今日我同你講唔再糾纏,你可以再搵返失去左好多年既笑容吧.再見.


text:
一個美好o既早晨梗係要有美好o既早餐開始啦~我哋係馬德里只有一日full day,之前o既一個晚上同之後o既一個早上,只有咁少時間,要好好安排下~我哋打算早上去最出名o既普拉多美術館先,因為唔了解架步,都係早少少去到附近先搵食~我哋發覺呢間酒店附屬o既餐廳價格相宜,又多選擇,最重要o既係有熱嘢食﹗唔止係凍冰冰o既包,good~
坐係窗邊有靚靚景就更佳~我哋揀咗焦糖pancake同埋蕃茄醬多士,咖啡都好好味~除咗size細咗少少之外都幾好~ 🙂
行過去普拉多美術館(Museo Nacional del Prado),影影個外觀先~
https://www.museodelprado.es/en/
旅遊書話呢個美術館o既館藏可以同羅浮宮齊名,雖然我哋都唔係愛畫之人,但都有啲期待~好在我之前睇咗旅遊書o既雞精導賞,所以對於邊啲名畫一定要睇一睇都心中有數~確實,如果自己隨便去睇,就只係,哇,畫得好精細,畫得好真實,好大幅畫唔知要花幾多功夫…但睇下啲睇畫指南就可以了解下當中o既趣味性同觀賞價值﹗
哇,係西班牙都欣賞到紅葉呀~雖然只係極少範圍,但都叫我哋好興奮了~記起第一次睇紅葉係係日本大阪呢,嗰次真係叫人超讚歎+要狂影相了~(請參閱:26-11-2009:大阪白浜day 3(part 1).超讚的萬博公園紅葉)
正門﹗
館內唔可以影相,所以只能靠文字記錄啦﹗展覽主要有兩層,但gallery就有過百個,分一個個藝術家或者時代去劃分,不過好似話展品會時時變,所以啲特別o既名畫都唔係固定位置,要睇最update o既floor plan至知,我哋又拎咗floor plan guide,又傻傻地時買咗兩本導賞書仔,開始時都唔係好知點,都係想睇乜就睇住先,見近近地啲「target畫」又去搵下咁囉~不過我哋發現咗一個貼士,就係「問現場觀眾」﹗﹗yeah~見到啲導遊帶住一大群旅客駐足o既地方一定係特別的,有時撞正講英文仲可以R聽下~
畫其實都係油畫為主,另外有啲雕塑咁~好多都勁大幅,成幅牆咁大,平時真係冇幾可見到咁多咁大o既畫放埋一齊﹗我哋最後都有睇到旅遊書介紹o既Diego Velazquez o既「侍女圖」(要睇咁多人物之間o既interaction,空間光暗),Francisco de Goya o既皇室畫「卡洛斯四世一家」(要睇任性o既畫家連皇室家庭之間o既微妙權勢高低都畫係人o既表情上面,同埋連自己都隱藏係畫o既入面),「1808年5月3日的馬德里」(展示拿破崙軍隊占領西班牙o既殘酷,利用光暗,人o既表情,牽動到觀賞o既人o既情緒),「裸體瑪哈」vs「穿衣瑪哈」(因為當時民風保守,唔准畫裸體畫,所以裸體版係私下欣賞作用,著衫版就係公開展示用,但構圖,動作,神情都完全一樣呢),「農神噬子」(Goya晚年主要畫啲黑暗畫,成個展館都有陰森神怪o既感覺,我哋未見到農神噬子之前睇到其他畫都已經打晒冷震,大師即係大師)~
係侍女圖嗰度有一班幼稚園生跟學校嚟參觀美術館,真好~香港o既幼稚園生都有得去美術館嗎?有個職員用小朋友易明白o既方法去講解,我西班牙文唔精都聽得明啲,所以賞畫真係無分年齡呢~
係馬德里發現教堂真係多得離譜,一條街行落去都可以有兩三間,即使全民都係信禱,係咪真係有咁強大o既服務需求呢?同埋有冇咁多神父開彌撒?
之後我哋去埋好近o既雷提洛公園(Parque del Retiro),原本以前係皇室o既夏宮,到1868年先為民眾開放,而家成為老百姓假日休閒o既好去處咯~我諗就好似紐約o既中央公園咁俾城市人一個喘息o既空間吧(不過西班牙人咁識歎都冇乜壓力乎?)~(請參閱:22-6-2006:怡人的中央公園.重遊自然史博物館)
公園真係大得離譜,我結果都唔知我哋行咗邊度同埋邊度,恐怕只係cut咗個corner有公園o既呢個入口入,嗰個出口出之類~
無窮無盡o既林蔭大道﹗
好適合俾人健步行,跑步呢~可惜香港冇咁大地方﹗不過係度跑步都要認路呀,如果天黑時搵唔到出口就糟之大糕了~
公園中間亦有體育設施~
我哋行行下就遇到今次西班牙之旅o既第一場雨啦,冇帶雨具o既我哋只能戴上外套o既帽急急腳行咯~其實真係好lucky呢,嚟到第九日先第一次落雨﹗西班牙好歡迎我﹗但咁講即是韓國好唔歡迎我了,連續兩年去,無論係濟州定釜山都落大雨丫~
其實尋晚我都好唔滿意o架啦,係馬德里周圍都係垃圾﹗﹗我當時係度狂鬧做乜作為首都都咁污糟,然後就拎巴塞隆拿嚟同佢比,有幾乾淨啦,周圍幾多樹木幾舒服咁~後來返嚟香港先知寃枉咗馬德里呢,原來當時啲清潔工為咗爭取勞工利益罷緊工﹗﹗都係睇新聞至知,難怪難怪~我哋o既相片集之中不乏呢啲「垃圾相」﹗﹗
呀,馬德里o既路牌係咁o架,好靚o既瓷磚畫~而且係根據路名o既主題去設計呢~
皇宮附近有好多食肆,我哋揀咗呢間,因為個menu del dia幾抵食呀~而且又有英文餐牌~
係走時尚風格o既餐廳~我哋兩個人當然要試晒咁多款食物啦,第一道菜o既A&B,第二道菜o既A&B都叫一個,咁就有四道菜啦~不過呢間奇o既係,一般第一道菜都係湯or appetizer or沙律至係,但佢湯o既對選居然係肉醬意粉,而且係正常主菜size o既意粉,我哋正係度咕嚕邊度有人可以食完一碟意粉再食兩件扒之際,後面張枱o既一對肥夫婦就為我哋示範了﹗佢哋仲要食到埋麵包添呀~呢間樣樣食物都好味道~雖然menu del dia包飲品,即是叫酒叫sangria叫汽水就最抵,但我哋嚟咗咁多日,飲甜嘢飲到膩啦,唔爭氣哋叫咗水,但都係精美o既礦泉水喎~
ok,食飽飽可以參觀皇宮了~
待續
前住其他西班牙旅遊blog


text:
(噚晚發夢,紫廬內廳,幾百人聽緊呢個領袖發言) 「各位朋友:過去四年,改革,如火如荼,難關,一闖再闖,成績,有目共睹.第一,冇人夠膽話我地官商勾結,因為我地賣地,幾多錢都賣,冇人夠膽再講,話我地賤價賣地,因為我地清廉,冇官可勾,憑良心,做實事;第二,我地金融體系穩健,四年來,冇出現過金融安全問題;第三,冇人夠膽話我地同外部勢力,勾勾搭搭,出賣國家利益;第四,老人家,多咗錢傍身,年輕人,多咗上流機會,小朋友,十五年免費教育;第五,扶貧功夫做多咗,民生事務做唔少,一簽一行,停雙非,保障咗香港人嘅利益,低調做好事,唔敢自滿(鼓掌). 呢四年,我地做得最好嘅,唔單止係施政,而係有效咁,敢於同敵對陣營交鋒,成功奪取話語權,唔畀敵人繼續霸住輿論陣地,宣傳歪理.所謂真理在我,市民認同.我地響網上嘅友好媒體,每日有過萬嘅點擊率,及時打贏咗好幾次輿論硬仗,某啲名嘴識得收聲,某啲節目轉眼消失.數字能說話,只要抓住真理,敢於同敵人鬥爭,敢於將客觀,真實的理據及事實呈現響眼前,反對陣營只能夠自討沒趣,逃之夭夭. 各位朋友:過去四年,我地經歷咗違法佔中,經歷咗旺角暴亂,呢啲違法亂紀嘅行為,我地都一一跨過.響處理違法佔中,我地成功清場,無需出動軍隊,和平有序咁樣將班違法分子一個一個(舉起雙手,手指在額前向前屈了兩次)抬走.旺角暴亂,冇商店受到破壞,冇暴徒被打死,冇人命傷亡,啲暴徒一個一個被拘捕.問題係,我地司法程序太長太耐,依家仲未可以從重從快從嚴咁處理.但係,點解我地社會冇出亂子,迅速回復常態?就係因為我地相信,只要堅持走正路,雄關萬道真如鐵,冇任何嘢可以阻止到改革,磚頭掟唔死我地,你地話係唔係? 呢四年,我地見到一小撮議員,響垃圾會度,不斷挑起事端,不斷阻撓施政,只顧拉布,不顧民生,只搞政治,不理蒼生,言語粗鄙,宣揚暴力.但係,有一樣嘢佢地係阻唔到,就係改革的步伐.香港經歷咗一百五十幾年嘅殖民地管治,仲有好多人,好似我咁嘅年紀嘅議員,仲有殖民心態,以為西方式嘅民主,自由就係核心價值,仲不斷響網上,媒體宣揚出去,迷惑咗部分青年,令佢地誤以為,追求民主,就要追求獨立,造成咗依家,激進勢力抬頭,成為咗我地社會安全嘅最大隱患. 各位朋友:來緊九月,就係垃圾會選舉,就係我地眼前最大嘅考驗.只要過咗呢一關,戰勝邪惡,vote them out,大家就可以做多五年,齊心完成未完成嘅改革.我地要調動可調動因素,爭取最後的勝利!(鼓掌)」 聽到呢度,嚇到扎醒,發夢啫,額頭真係遺留咗好多汗.
兩會未完,香江偉大領袖上去一次,似乎最想要的東西,好想要嘅東西,一句都無講,好奇怪. 即係咁.我唔好講,做人做事要take reference.上一次香江領袖選舉,已經係2012年嘅事.我地又玩下倒數:2011年11月,香江選委選舉,選完之後,各路人馬去搶位爭提名.但在此之前,2011年9月,唐營人馬埋班參選.再之前,已經傳得好犀利,有隻黑馬已經響沙圈之前,踱踱步,出緊汗,四圍用表情同人地講,佢已經有心理準備,同姓唐的來一次比武云云. 美帝總統任期四年,大概第二年半開始,要籌備連任選戰,係呀,倒數第十八個月已經要開戰車打過.時間上相當緊迫.因為由選完到就職,都要一段時間,扣咗呢啲時間,真係只有一年左右的時間去競選.香江雖然唔係美帝或英帝式的選舉,但係上次香江領袖選舉之時,上面提過要講民意揀領袖.咁樣,民意忽然成為一個衡量是否勝任領袖的關鍵,即係話,依家選香江領袖,唔去衝民意唔得. 但係,衝民意都要時間,因為民意之數據,有滯後的效應.今日爆一件事,要響民調數字之中反映,需要大概兩個星期(以鍾氏民調為準).兩個星期,真係好長.依家香江領袖的支持度,大約都係25%左右.咁樣去選連任,都幾肉酸,都需要時間谷一谷.對於連任選戰之班底而言,需要做好多細緻緊密之campaign去谷高個民望.咁樣,如果上面有個說法,盡早講,最好尋日就講會某人支持連任的話,咁個campaign就好好做囉. 但係,今次上面之操作,真係都幾令依家香江領袖之「粉絲們」,相當失望.因為上面仲未肯就佢嘅連任問題表個態,打個氣.上面一日唔表態,呢班粉絲們都點可能出去大大聲搞campaign呢?另一方面,上面唔表態,但亦無壓住香江一啲人士,響度單單打打,亂放暗箭,背後四圍唱依家香江政府之不是,咁樣搞落去,就會畀人有印象,即係上面任由子彈飛,香江社會又點會唔立立亂呢? 有探子回報,上面唔鬆口,唔係因為唔支持依家個領袖,而係有好多因素嘅.例如有紀委走咗去上面同西環調研啦,唔知調啲乜嘢出嚟啦,又因為區選又掃唔低嗰班反中亂港分子啦,又仲要追溯埋n年前有人謊報佔領軍情啦之類,總之一團矛盾啦.年頭上面話,既然有人話要將功補過,點樣呢?於是有人收到消息話,如果九月個立法會選舉結果,係對北方有利嘅,咁樣大家咪有好大機會高高興興玩多五年,繼續響IFC海邊游水釣魚囉.但係如果九月選舉,泛民唔死得,咁樣就……哈哈哈! 其實,香港人出名捱得,捱多五年啫,唔係咁都頂唔順嘛?
有左有右至有中間.中間派係未內外不是人?睇下特朗普就知啦.佢原本真係似玩玩吓,點知依家氣勢好勁,越贏得多越騎呢.至於中間派?唔係嘛,共和黨各位大老見勢色唔對,眼見黨友要激唔要妥協,仲敢逆民意強推中間派咩?點解會咁樣?因為走中間路線,照理響相對平靜之時期,應該幾work嘅.但係,自從恐怖組織抬頭,極端主義上位,美帝社會走向極端,左右逢源唔係咁易搵到食.外在威脅導致內部撕裂,美帝係咁,香港何嘗唔係呢? 所以,聽聞旺角單嘢之後,上面好鬼緊張.響咁緊張之時,梗係要開會研究下點解會搞成咁.老友A報料話,某些北方高層決策人士,好想知道發生乜嘢事,於是呢堆極高層之人士認為,唔應該只係聽取官方渠道之意見,認為要廣開言路(相對啦,泛民就一定冇得見),聽多啲不同意見人士,於是就大手一指,直接響香港,請香江一些有影響的政團人士北上見面啦. 嘩!北方極高層人士要會面,如果係真事,相信香江有好多人,入咗醫院都會揸住條喉出院爬上去北方強國.但係,聽老友A話,部分有意去嘅人士最終都冇去見到見極高層人士.有去嗰啲,無謂開名啦,總之係唔知點解佢地可以平日唔返工,北方強國一call就到.最終呢,總之都係冇泛民去.但係,上面點都想有啲比較「溫和」的人士去.原本屬意嘅人唔得閒,於是就求其search一下,搵件替代品. 老友A話,由於事前冇話會去見極高層領導,大家都唔知係去講乜嘢,去到之時,至知原來係咁極高層決策級人士.響咁大的壓力下,與會都講咗乜嘢就真係唔知.但原來與會者,有一位係聲稱佢想法好新,佢地組織思想嘅維度好闊,佢地組織又話自己好中間嘅人士.而且,與會者又發現,除咗極高層人士之外,其他嘅北方駐港組織,都唔准在座.當然,面對咁多極高層人士,好多香江人士都嚇到唔知講乜.至於北方極高層人士會唔會聽到真正的建言,冇人知矣. 究竟呢一位與會者嘅思想,佢嘅理念同維度,係有幾新幾闊幾中間呢?真係唔知,而且佢究竟同極高層傾過乜嘢呢?佢又冇出來交代.但係,照理呢件嘢咁重要,果位咁有新穎思想維度嘅人士,都應該響上周補選時,向選民講下,等選民知道,呢個新政黨組織咁威威.問題係,點解咁嘅好人好事,冇公開交代呢?我敢大膽講,件事都過咗成幾個星期,如果係好人好事,佢地仲唔立即跳出來寫單張大唱特唱咩?但係,佢地最終研判都係可能呢件事對選情有害無益,所以講都冇講矣. 呢個組織有幾新幾闊幾中間又幾理性地希望大家一人讓一步唔好撕裂社會呢?點解唔公開講上咗去北方大國開會呢?哈哈!做中間而唔光明磊落,都幾令人頭痕也.
我邊有咁好文采,搞呢個標題呢?老友A講嘅嘛.中文呢家嘢,我識條鐵咩! 老友A穿梭粵港澳湛,縱橫美英法俄,見多識廣,鬍鬚佬之政府筆直報告?佢一眼就睇穿咗,呢份係畀北方最高領導嘅人睇嘅另類施政報告囉. 何出此言呢?老友A點我去望下個大環境.呢樣嘢值得玩味.佢叫我回憶五年前,當時貪曾就快任期完,已經有些人去咗沙圈,準備去跑,準備去選香江最高領袖.有位口甜舌滑,能歌(sorry, 應該係長袖)善舞嘅有志人士,已經成日搵媒體食飯搞關係,盲嘅都知佢準備落場選啦.五年前呢個時候,唔少媒體中高層,都同呢位有志人士食過飯吹下水,大家都知佢好想選,氣氛開始熱熾. 五年後嘅今日,老友A問,呢位咁有心有力有擔當嘅人士,已經做咗三年幾方丈,照理,除非真係行雷閃電天災人禍,依家都好應該開始做緊連任工程.但係,老實講,今時唔同往日.五年前,佢仲係在野,可以自由奔放打晒眼色,準備去選,但依家佢搞連任,居然冇乜動靜.老友A話齋,真係無可奈何.依家佢在朝嘛,佢嘅民望長期平均只有約25%之支持度,如果唔靠上面公開撐,又點敢企出來兜口兜面要參選連任呢? 經老友A一問,我真係如夢初醒.係喎,唔經唔覺,依家就三月,北方粒聲都冇.按五年前操作,依家應該係熱身期.方丈表面上唔急,但方丈身邊嘅人就心急了.一日上面唔表態,方丈又唔知會唔會做多一屆,咁做佢身邊人就真係要謀定後路啦.到時如果跳船太遲,真係隨時會投閒置散嘛. 但係,老友A提醒,依家方丈嘅對手,已經學咗方丈五年前咁,好似打圍棋咁,慢慢咁樣圍住方丈來打,而唔係懶懶閒等上任.而且,似乎呢班方丈之對手,吸取咗五年前教訓,唔再等到今年九月先至放風考慮去唔去馬,而係穩打穩紮,一步一步咁樣,將方丈迫埋一邊.一方面,就搞乜嘢智庫,儲定錢同人才,為下屆染指寶座做準備,另一方面開始密集地向方丈之政策開火.所以大家就睇到,主席頻頻又寫稿講意見,就係呢個道理. 同樣,吸取咗五年前教訓,方丈對手依家進入咗備選mode,只要上面發現有需要的話,佢地呢班人,已經埋晒班,做好準備,隨時接手.依家方丈之對手,唔爭朝夕,只要等上面拍板要轉人,佢地就有齊人才錢才同民氣,一下子就可以參戰,唔係講笑.咁樣,所謂備而不戰. 當然,同樣道理,方丈一樣可以利用不同場合郁對手啦,但係,可以郁又唔知要點樣郁,難度好高,隨時吃力不討好.反之,方丈之對手依家默默埋班造勢,到真係要選戰之時就不迴避參選,有晒信心,戰而不避,唔怕輸,反正方丈都係做多五年,係未? 老友A話齋,開始有殺到埋身之感覺!
最近睇書多番,睇緊一篇文章,講日治時期台灣辯護士的發展歷史.係啦,大家可能一頭霧水.睇開日劇嘅朋友,見到木村拓哉做檢察官,就一定知道辯護士係律師.不過,一般人未必知道也. 話晒自己都係讀法律(雖然唔係讀得好精),對於其他地區的法制發展都好有興趣.同英帝管治殖民地手法一樣,日帝響台灣管治之初,唔會發展當地之法律教育.日治時期的律師都係響日本過去台灣搵食者最多,後來台灣人自身努力讀書,加上經濟發展及社會需要,台灣人成為辯護士的人數,越來越多. 不過,呢篇文章,有一些用字都係要適應一下.例如裡面的「內地」一詞,初初時睇到一頭霧水,一時之間想唔通.響香港,「內地」一詞係指北方強國.但響日治時期,「內地」係一個比較特殊之法律及政治用語,係指日帝.日帝係宗主國,又係一個遠離台灣的一個島,點解要「內地」呢?有機會真係搵專家問一問.不過,「內地」作為一個形容宗主國關係的名詞,真係相當有殖民性. 又從「內地」一詞,開始見到日本為咗拓殖,就有不同形式的殖民主義語言及理論.其中一樣嘢就係「內地延長主義」.翻查一些書籍,原來係指日帝有一班人認為,拓殖之後,最緊要係將被殖民人士同化,成為「日本人」.呢個策略就真係同香港的操作有好大的分別.因為英帝之操作,唔係要求將被殖民嘅人民,變成一個英國人.當然,會有一部分識時務而又有米的香港人,願意將自己英國化以迎合政權,作為搵食方法,一定有啦,但整個體制唔係要求將香港變成小英國. 至於歐洲另一邊之法國,其殖民地運作就真係要做到法國化,要用各種方式及制度安排,甚至文化政策,將被殖民的人變成法國人.睇睇下書,發覺日帝所謂「內地延長主義」,就真係比較接近法國佬的管治方式,將殖民地「皇民化」.呢種操作其實相當有風險,因為假如被殖民的地方,原本之歷史文化相當深厚的話,呢種方式所遭遇的抵抗會相當強大,而且被殖民的人民,出於愛護鄉土的觀念,佢地的抵抗方法必定唔係港式「和理非非」,而會係全方位,甚至武力也在所不惜. 其實,呢樣亦折射出一種思路.究竟殖民地宗主國點樣去睇殖民地的未來地位.如果宗主國只係掠夠水就散水式的殖民主義,英國嗰套方式,即係間接管治,唔大搞同化,唔大搞小英國就ok.如果係宗主國希望永世管治殖民地,或者自詡係文化優越,有責任將蠻夷教化成為自己人,就會出現「內地延長主義」呢種思路.以後寫「內地」之時,真係要小心用字,好容易變成一種殖民地語言呀!
新年第一次同讀者見面,在此祝各位讀者萬事如意,步步高陞. 新年流流,同家人朋友拜年,真係唔係好想講政治.不過你知啦,有長輩通常講嘢講到口沫橫飛,係要講政治,開口埋口乜嘢拉布禍港旺角廢青呢樣嗰樣.一聽就知長輩們係支持建制,唔使多講,低頭食飯,係未? 呢樣嘢有乜啟示?有一種代溝囉.席間仲有啲青年唔抵得頸多講幾句,咪惹到老人家或盲失中坑再噴多一輪口水.呢啲遭遇令我想起台灣朋友,佢地家庭平日都冇乜嘢,但一到選舉就壁壘分明.家中長輩係泛藍,青年一代就支持綠營.平時好地地,一去到選舉就誰也不能說服誰.結果就係,選舉時各自剔名咯,同埋大家學習如何從容面對呢啲矛盾. 既然係咁,有信眾去黃大仙祝願,希望某一個人唔好連任,真係發緊夢.唔係因為呢件事唔代表大數人之期望(我要重申,依家香江領導的支持比率只有約23%),而係因為事情發展的客觀規律,往往唔係因為有群眾,恃住有信念同能量就可以扭轉咯. 下一年若果要令某個人唔連任,單係靠群眾「念力」係唔夠,而係要靠好多種力量加持至得.當然,最大能量嗰個,係上面嗰位核心.核心冇反對,即使可能係含淚同意連任,咁香江人民點嘈都冇用.撇開呢個因素,香江就要響上面核心拍板之前,畀佢覺得換咗一個人之後,香江情勢會好番啲,至少唔會差過舊時啦. 呢樣嘢好有難度.首先就係一班社會賢達,由有錢佬到基層,大家都同心一致,齊心擁護核心,將上面之核心奉為核心之核心,讓核心覺得,大家集結在一起只係為國家做嘢,強國好香港更好,依家佢地聚合一起只係唔想某人連任,而唔係要奪權.依家上面風聲好緊,學我地公安法咁樣,三人以上糾眾傾嘢都可能會被懷疑,所以,一班想某人唔連任的話,先要取信核心中之核心,要佢相信換人唔會出事. 然後就要有人選.呢個人選唔容易搵.因為依家上面氣氛唔同.四,五年前,依家北上請官員食飯,隨時冇人敢現身.因為上面之官員,變得唔容易信人,又怕跟錯隊.聰明嘅港人,依家已經收咗韁,唔會站出台前.故此,好難搵人可以取代現政府.因此,各路人馬要有共識,有個人選先至好推薦上去. 而且,呢場選舉show,最重要嘅係泛民之角色.過往選舉,泛民之老餅都有參與,做茄喱啡幫人抬轎.佢地期望泛民正經參選後,政治上就有望日後領袖上任後,會有政治好處.今次,如果呢班社會賢達想推薦某個人,都希望泛民參與特首選舉,至少令到日後領導選舉時,都有火花擦出,令選舉有多些少legitimacy啦. 之前原本話泛民唔想出選最高領袖選舉,依家忽然又傳出有泛民老餅界人士,即係上一次區議會選舉之中輸咗冇得連任之老人,想出來選,以一償心願云.你都識講,吓!唔係嘛……周五刊登
做人真係唔好下巴輕輕,亦都唔好講一啲不切實際嘅口號.當一個人,身邊圍住一堆粉絲,成日同一班朋友一齊,好容易就會facebook化,即係圍爐取暖,離地化,對現實有一種脫離感. 選舉好講一樣嘢:錢.講到呢度,你會笑我,唔係嘛,依家網絡發達,人人皆網,做網上宣傳就得啦.咁樣唸嘢就錯硬.即使係做社交媒體,如果唔畀錢朱克伯格,點會有機會去到target audience呢?做過選舉嘅都知道用人與人嘅方式宣傳,先至最有效.有燈就有人,有人就有選票,有人就要資源,要資源就要有水喉. 所以,當我聽完泛民要贏,贏到立法會做主導,真係聽完笑得好開心.有無咁多人出去選,已經係問題.但係,邊度搵咁多錢去選呢?唔係嘅,你可以話,大家搞個眾籌,又可以向民間募捐啦.坦白講,民間募捐,得幾多呢?民間募捐都要搵戶口收錢啦,搵邊間公司/民間團體收呢?上次雨傘運動,都開唔到公司同埋戶口啦,係未?選一次超級議員,一個人講緊幾百萬經費,即使選民政府會畀番些少,但幾百萬之經費,三個人隨時成千萬,點搞呀? 同埋,好老實講,冇咁嘅實力,真係唔好吹到咁大.腳踏實地去想,究竟泛民係咪真係有咁嘅實力先?大家泛民粉絲自己用心去數一數人選,就心中有數啦.泛民可以出嘅人選,響上次區選都幾乎精銳盡出,一個都冇剩,錢都用得好犀利.響咁嘅人腳下,先至多咗二十一席,仲要血流成河咁樣至得.但係,要泛民響全港直選加功能贏到盡,又邊有咁多人出選呢?錢又唔夠多,人腳又唔齊,唔好話贏,單係出唔出選,都要考慮得好清楚,唔係搞一場社會活動的口號或運動就可以達成願望. 泛民的老人,心中有數,知道自己實力唔夠,所以,素來響選舉方面,唔會有乜嘢豪言壯語,豪氣到要贏過半.學老鄧當年教誨,實力唔夠之時,就要韜光養晦.佢呢句話,適用於泛民.泛民呢期唔係贏得多,又唔係資源多,亦唔係人手多,最適宜係一直「悲情」下去,喚起市民的正義感,喚起市民抱打不平之心理,希望市民能夠響呢種情緒下,繼續支持泛民.係㗎啦,泛民部分議員真係唔係好爭氣,個人品味包括衣著都係老老土土,但係拜託大家,點都好,啃住先啦,支持一下啦,而唔係話乜嘢行動或運動,大打戰鼓,講到自己有機會贏過開巷,對拿下立法會議席過半數有信心.咁樣,唔係一個humble的作風咯.但係,有人會批評,咁樣咪即係長建制志氣,滅自己威風?威風?乜泛民好威咩?你話呢?有人又會話,你地樣樣都咁犬儒,連想都唔敢,香港點會有前途呀?well,實事求是啫.做人可以有理想,但亦都要務實囉,係咪?
早幾日遠近馳名的鍾氏民調的結果,係依家想連任嘅大佬,支持比率上升番去個常態,即係22%左右.我估佢嘅粉絲,安落晒啦? 查實上一次佢嘅支持比率,係有調查以來最低,只有約18%.呢個新低,撞正係銅記書店事件發緊酵,又兼夾English Choi又贏硬台灣總統選舉,再加上施政報告嘅事件,堆埋一齊出來的結果.對於想連任嘅大佬而言,前兩項真係唔關佢事.English Choi贏咗,關佢鬼事?但係銅記事件,明顯係上面強力部門響香港搞鬼之結果,係上面有班狂漢搞鬼,但後果就要佢食,咁民望就強力地碌咗落嚟. 長期以來,想連任之特首,支持度平均有25%,相信都係建制嘅人,而且應該係深紅嗰堆.但係,假如銅記書店事件,足以令佢之支持比率,由12月中之約25%,碌走咗成7個百分點,即係呢件事,連深紅嘅fans都頂唔順.點解頂唔順?可惜鍾氏民調冇做焦點小組,冇人會知.但係,我估係成件事之發生,加上成個政府嘅反應畀人冇信心,上面之危機處理又拙劣,於是累到依家要連任嘅大佬,民望即刻大跌. 我地可以睇到,即使係呢班恒常撐想連任嘅大佬之粉絲當中,即便係深紅,但深得嚟,都仲係淺淺地,佢地之心魔,都係中國因素.深圳河都仲係河水,唔會犯北水,但亦唔想北水犯過嚟,結果一犯之下,佢地即使好撐想連任嘅大佬,終歸都頂唔順,可見中國因素,銅記書店之震撼力,足以動搖到深紅人士之意志.拉一次波叔,支持率即跌七個百分點,快過打針,泛民響度打拉布,日日大叫下台都唔會跌得咁甘. 所以,睇恨連任恨到流口水嘅大佬,究竟最後可唔可以一舉而起,唔單只係睇上面偉光正領袖嘅臉色,而係睇上面一班唔知乜嘢部門嘅人,會唔會做出一些古靈精怪違反常識自作聰明之操作,最後搞到市民嚇到半死.咁樣就會連任甩轆.老實講,響古今中外,領袖要贏到連任,如果支持率得18%,相當難睇.當然,呢個世界冇話民調低,就唔可以連任,因為都仲要睇競爭對手係邊位至得.但假如傳說係真嘅,泛民出選意欲唔高,響冇人陪跑下,呢位連任嘅大佬一個唔覺意就輕易成功, 咁樣香江管治馬英九化,就真係指日可待矣. 畀啲數據大家參考下.響2007年,貪曾連任之時,佢嘅支持率保持響70%以上.至於腳痛嗰位伯伯,佢想連任之時,佢嘅支持度大概有35%,都仲高過依家嗰位.所以,如果要攞參考數字的話,呢兩位就畀到一個參考.如果依家連支持率平均只有25%嘅領袖都可以連任,咁樣伯伯真係腳痛得好唔抵,話晒佢宣布腳痛之前,曾經都有22至23%嘅支持㗎?點解佢23%就要腳痛走,25%嗰個就可以風光連任?
台灣總統選舉嗰陣,都好葡萄㗎,因為面書朋友幾乎都去晒觀戰,好似開嘉年華咁,個個笑口噬噬咁樣.我就留港工作,好似真係唔去對唔住自己咁. 查實老早已經過咗台灣選舉亢奮期.面書朋友的熱情,我十幾年前,阿扁上場的時候都試過.不過,嗰時間唔中仲去寶島做下訪問,返來寫下稿呀之類.但係,講到係唔係專家級,可以有自信咁樣響度指點江山,教大家分析寶島政治,我就真係唔敢講. 寫咗評論咁多年,睇住讀者之要求,越來越高.以前寫評論最緊要快,一針見血,痛快淋漓,鬧完先算.呢種寫法,好重視評論者支筆.佢地之特點係快靚正,基本上係活字典,出口成文,記性特強,所謂all rounder,真係乜鬼都吹得一餐.但係,響互聯網發展下,人人都係評論員,個個都可以出金句.而且,人人都可以係all rounder,因為中文呢家嘢,識得寫嘅,幾辣都有,而網上搜尋器能力驚人,基本上有keyword就可以搵到晒好多資訊. 響咁嘅情況下,人人都可以係鬍鬚強,因為好多嘢都可以搵到.於是,評論日益專職化及細緻化.All rounder類嘅,一早就響媒體上寫開地盤,老闆們唔敢輕言淘汰.新人想突圍,一係鬥all round,一係就鬥專業,一係就走冷門.好多人都話,香港人口化,老細為保銷路,自然唔敢淘汰寫開寫慣寫熟的評論人.後浪者要上位,唯有走專職化,專門攻幾樣政策,盡力做到專家中之專家至得. 響呢啲氛圍下,我真係唔敢自暴其短,學人寫台灣總統大戰及變天之原因之類的東西.因為已經冇長時間睇實同mon住事態之發展,一搞錯就會響網上畀人笑到面黃.例如English Tsoi,除咗係總統之外,亦都係一位台灣學者之名稱,後者仲係好出名的國際關係學者.如果係寶島評論人,呢個資訊,就真係ABC嘅東西.但係,外界如果唔係長期緊貼台灣事務,忽然要為此事評論的話,一個不小心就會中伏.同一道理,點解咁少寶島人寫香港政治?唉,情況一樣啦,如果寶島評論人唔熟情況,一不留神就寫錯,無謂啦,隨時畀行家笑嘛. 早排我睇到有面書文謂English Tsoi會帶來兩岸不穩定云云,但查實English做陸委會時種下的兩岸人脈,依家仲響度發緊功. 如果English冇事先同北大人做晒嘢打晒招呼,方丈份人咁小器,一早就發晒爛渣掃場啦,點會好似依家咁相對平靜呢?好多人會話,阿扁任內兩岸局勢嚴峻,一事無成云云.但小三通就係阿扁任內,由English 促成嘅,依家仲通緊,而且仲係港人遊走兩岸觀光的方式及景點.大家反而應該問,點解響兩岸打晒交之時,仲可以有小三通呢?如果大家識思考嘅,就知道English當時之兩岸政策團隊確係唔簡單啦,係咪?
香港依家係傳媒大戰.吓!唔係嘛,閣下仲日日睇報紙咁懷舊?真實之傳媒戰,響網上打到好激烈.有一日睇到某泛民大老條片,雖然拍攝手法幾文青feel,但係睇完之後,真係噴飯,亦越來越明白,泛民的困境. 淺白啲講,泛民老餅用生於斯長於斯呢句話,來講香港人自然係撐本土,聽完心裡都幾難過.因為,佢嘅講法,就好似我之前講過,依家泛民想搞本土化,但因為論述力薄弱,買咗低筋粉當高筋粉去整麵包,求其係將「香港」兩字抹咗佢,用「本土」字代之,咁就叫本土化.相信泛民老餅之邏輯係,本乜嘢土吖,即係改個符號之嘛,同我地講幾十年講開之「香港」,有乜分別? 假如真係咁,查實幾好過癮,反映到泛民老餅呢幾年,真係對「本土」修辭之論述發展,可謂毫無認識,或者,從另一個角度講,係唔想認識. 有追開「本土」有關之討論,就會理解到,各門各派對於「本土」一辭,都有其背後的理論框架.認同「本土」,就即係認同嗰個門派背後的理論,千祈唔好搞錯. 舉例,有本土門派之中的歸英派或獨立派,佢地會認為,1842年之後,香港已經畀英國管治咗N咁多年,已經具備咗一個準獨立政治實體的資格,一早就同北方大國割裂.佢地會強調,響1972年,北方大國響未問過香港人之後,就迫聯合國將香港剔除於殖民地之名單,係一種非常嚴重的行為.中英聯合聲明係強加響香港人頭上,迫香港要交畀北方大國.因此,香港的未來,一或回歸英國管治,一係就獨立. 又舉例,有支持獨立派的人士,唔用上面的框架,而係專注用「民族」來建構香港獨立的可能.於是,部分人就試下用「公民民族主義」(唔好問點解啦,知道有呢個term先好唔好,如果唔係,寫一萬字都唔夠解釋),將香港「人」建構為一個民族.香港有民族,有體制,有共同語言及同北方割裂咗百幾年的歷史,具備咗一個現代民族國家應有的立國條件,係未應該要立國呢? 呢呢,又有人會認為,應該從權利出發,先由自決權講起,即係香港人究竟有冇,按聯合國人權公約裡面之定義,擁有自決權呢?如果有,咁呢個自決權係未畀英帝同強國政府強行否定呢?響未來討論香港的定位時,究竟係未應該先尊重香港人之自決權呢?自決權呢味嘢,既然天生就有,香港未來之政治發展,就要交畀香港人決定(唔係全地球幾十億人決定).到時,唔一定會獨立噃,可能香港人鍾意一國一制,唔要資本主義,唔要西方民主而要人民民主專政呢? 泛民老餅可能唔知,依家青年之討論,相當活躍,同埋已經走得好快好前.點解青年唔鍾意泛民政黨?有原因嘅!
前幾日月報論壇刊登咗本地福建幫大老的文章,「香港本土意識需注入國家情懷」,睇完,好多人留言鬧鬼呢篇文章. 我成日都話,發洩式批評,唔係壞事,因為一個人唔會無啦啦走去睇thiskv度睇動作片,救完火之後仲繼續睇咩,梗係好快熄機做其他嘢.但係,發洩鬧完之後,係未都應該認真去睇下原文呢? 九七年,台灣各級選舉,本土的綠營曾經贏到開巷,豪言「地方包圍中央」,想問鼎總統寶座咁滯.不過差一點就成功.因為藍營醒覺得快,於是出現咗國民黨本土化的操作,將藍營轉向本土,結果頂住咗一陣. 換言之,國民黨及時重新演繹「本土」,煞住咗綠營的氣勢,如果唔係,藍營好快連政權都輸埋. 呢個經驗,你估北大人傻嘅咩?真係冇人睇得出咩?早一兩年,某些建制青年人都知㗎,不過當佢哋想發聲嗰陣,唔好忘記,上面真係為佔中之類嘅東西,忙到爆炸,而且上面借佔中呢單嘢,全面同對港政策有關人士同埋本地建制人士,洗一洗澡,清一清洗,打一打掃,隔一隔渣,人人要過關.過唔到關,就粉身碎骨,行錯一步,隨時跌落懸崖,咁又點可以講建制本土化呢?好啦,依家區選之後,發覺真係唔可以響輿論戰場上,畀所謂本土聲音蓋過晒,學台灣藍營咁樣,都要講本土.今次福建幫大老都講本土,即係話,呢方面上面已經開咗綠燈.睇完篇文之後,我嘅解讀係,上面嘅底線係,建制只要唔去觸及一個中國的原則,咁就可以去講本土.情況就如台灣咁樣,藍營之底線就是中華民國(有人認為條底線係中華民國憲法),唔去搞呢個國號,就可以海闊天空. 對泛民來講,係一個挑戰.過往三,五年,泛民政黨以外的朋友,當佢哋講嘅本土時,泛民政黨素來嗤之以鼻,仲有乜嘢小眾呀,乜嘢自high呀,乜嘢畀共產黨收買呀之類都有人講得出,相當肉酸.泛民素來唔係本土人士(乜派系都好)之喜好,大家直頭無偈傾.好啦,到咗去年區選之後,泛民政客發現本土聲音好強烈,咁樣佢哋先至醒覺到,呢塊肥肉真係要食.問題係,泛民政黨已經變咗選舉機器,論述力蒼白,唔知點樣去articulate「本土」,咁就死火啦,因為本土唔係用年紀來劃分,年長唔代表唔係本土,後生唔代表一定可以「本土」得起.來緊三場硬仗,立會補選,立會同埋特首選委會,不走本土化路線,泛民政黨未必因為建制而敗,而就會畀政治素人打低. 泛民本土化,唔係求其將以往政綱或黨綱內的「香港」兩字改為「本土」即可,或者派個青年一點的人士講本土就得,而係有一套真正的論述,將來要同建制的A貨,B貨或C貨出來撼過.下個月就補選,泛民候選人真係要打醒精神,同對手就「本土」論述,打一場硬仗.倫敦大學亞非研究學院法律系博士
白鴿同北方官員會面,身邊真係有朋友感到欣慰.堅㗎,因為社會就響相對平和嘅狀態下,大家咪專心搵食囉. 但係,相信泛民朋友表面上冇出聲,心裡面仲驚.因為過往北大人同泛民尖銳對立,無嘢講,無交流.咁樣對泛民最好,因為泛民對中國,基本上唔使有對策.既然上面樣樣都No No No,泛民就樂得清靜,只要不斷講:我地都想溝通㗎,我們支持溝通㗎,不過係北大人唔肯嘛…….簡直係膝蓋反應.所以,當北大人忽然做好人,大家頭都痕.我響本欄都提過,依家人地搵你做朋友,咁又點樣應變呢? 其實,上面搵你做朋友,係有前提嘅.光亞叔響5月31日的講話中,提及邊啲泛民有potential做朋友呢?前提就係,呢啲朋友要「三個認同」:認同中國憲法,認同基本法,認同一國兩制.咁樣,似乎白鴿黨之黨綱,唔係咁fit 「三個認同」,因為佢地講嘅係「兩個承認,一個支持」,佢地承認中華人民共和國憲法,承認基本法,支持一國兩制.你會問:有乜所謂啫?北京既然都肯同白鴿見面,又點會執著於乜「認同」同埋「承認」呢? 泛民太敏感啫? 咁樣,大家就未必理解,乜嘢叫做「語言政治」.光亞叔用三個認同,潛台詞就係,願意同佢做朋友嘅,就要接受呢三個認同,同埋三個認同之下,所有官方有關憲法,基本法同埋一國兩制的論述.咁樣,過往呢三年,上面對此之相關定義,就一樣要食晒,例如白皮書呀,乜嘢三權合作呀,「一國」派生「兩制」呀之類. 白鴿嘅死亡之吻,唔止係同北方官員會面,而係sooner or later,當北大人同白鴿之交流越來越多,雙方互動越來越頻繁,泛民之同路人會質疑白鴿:喂,究竟你地嘅中國立場,係「兩個承認,一個支持」,定係「三個認同」先?依家白鴿係未準備走「三個認同」之路線呢?我相信白鴿會話,黨綱係「兩個承認,一個支持」,唔係「三個認同」,而且,白鴿反對一國兩制白皮書,片面解讀一國兩制云云.但當白鴿咁樣答嗰陣,北方人士就會用各種管道同白鴿講,喂!白鴿,如果你唔走三個認同之路,依家之溝通同交流,會斷晒噃?你地辛辛苦苦建立嘅理性溫和反對聲音,就會一鋪清袋,沉默大多數之選民捨你而去噃?你地部分黨友嘅乜嘢委員會嘅成員資格又冇晒噃?跟手,白鴿裡面又唔知點解就有一班人好溫和咁樣講,其實「承認」同「認同」,差一個字啫,唔好咁執著啦,大家唔好意氣用事,要以香港社會大局著想,唔好再撕裂社會,兩地大家都係一家人,同坐一條船,有乜嘢點解唔可以傾呢? 北京用語言藝術套落去對手之做法,大把前車.台灣阿扁執政之時,就死都唔接受北大人講嘅,響九二年兩岸會議時有所謂「九二共識」.佢地知道,一接受「九二共識」,就要接受北京就呢樣嘢,有解釋權.到時阿扁就要同北京打泥漿摔角,不斷就九二共識之下有冇一中各表,一中係乜嘢一中?中華人民共和國?一個未來統一嘅中國?阿扁知道,一接受呢樣嘢,就會畀北京響兩岸政策上食住上,畀北京套死.不妨大家又睇睇,幾時白鴿有班溫和嘅黨員,突然會要求白鴿改黨綱,接受上面之三個認同?唔會依家,不過,有可能㗎,哈哈!
香港係一個搵錢之地,成街最多嘅係X總Y總,來自經濟強國嘅「總」,響商業地區無處不在.如果響中環萬邦行對面跌塊招牌,真係會整親十個八個X總……嘅司機,因為嗰度應該係全地球除咗日本以外,最多豐X七人車嘅地方. 照理嗰啲X總Y總,唔係響西九活動,就應該響半山吹水,但係唔知係咪近幾年,上面掃貪掃得勁,連嗰啲X總最近居然睇中在下之「兜茂」屋苑,依家成日聽普通話.呢啲都冇乜所謂.以前聽講本屋苑最風光之時,經常要聽日文,依家聽下國語都係咁樣啦,係咪?幾日之前,回家之時,正想轉入停車場,前面有架車好似頂住咗個位.我就停響度等佢讓一讓.前面架名車奧X牌轎車向前行了十厘米,跟手個中年司機落車,木口木面咁對住我講:「夠位喎!」我都唔敢多講:「唔好意思,大佬!」佢立即擰歪面走返入車.泊好車,問管理員.管理員A話,佢等老細啫!我問:即係唔係住客啦?點解可以塞住個停車場唯一出入口? 後來管理員A吐苦水曰:呢個司機已經好多次都係咁啦,佢老細X總話叫佢等,唔想行咁遠,司機一收到柯打,就停響度唔敢郁.有時叫佢駛入些少都唔制,因為怕X總唔高興.我同管理員A講,我一生人見過唔少X總Y總,大部分對人都好客氣.如果佢司機死唔肯走,請你同我講,我上去直接同呢位X總講下理由,冇理由佢會叫個司機塞住條路㗎?管理員苦笑曰:我同佢秘書講咗啦……. 曾幾何時,我出入呢條街附近,會忽然撞見富貴黨榮譽主席(最近響臉書專抽乾水嗰位呢!)佢揸住架波子停響附近.好幾次,我一見到佢,都未出聲,呢位抽水主席已經主動走來,笑口噬噬咁同我打招呼,又順便同我旁邊嗰啲街坊say hi,話佢接佢個老人家親戚去飲茶云云.冇架子,冇秘書,冇司機,一支公就咁樣走來,一支公就咁樣揸走,邊有叫個司機四圍停,停車唔熄匙咁等老細,仲有個秘書喺身邊服侍打點呢? 好多人話港中矛盾,搶奶粉,走水貨,打晒全港感冒針,霸晒位去照BB驗性別,影響嘅係服務行業商業區,但係依家嘅矛盾,係全方位地滲入每一個階層嘅生活.嗰啲X總Y總,冇理由咁屈就,唔響西九四小龍整個特色頂層單位,又或者唔去半山住頂層加車位以顯示尊貴身份,要嚟平常百姓屋苑度搵個幾百呎嘅單位呀?唔好搞亂大家嘅生活空間好唔好? 老友A住喺港島中產屋苑,最近嗰度泛民爆冷贏番區選.老友A素來靠建制搵食,唔鍾意泛民.佢今次投泛民.問之,老友A曰:建制派嗰件,衣著樣貌似足成日見嗰啲X總Y總嘅秘書咁樣,唉!大哥,我哋日對夜對呢類人已經煩,呢輪放工仲要見呢啲look嘅人響樓走來走去say hi,對眼冇得休息真係火都嚟,決定走去投泛民!
香港選舉咁悶,不如大家望下另一邊嘅選舉.台灣總統選舉仲好睇.依家打嘅係抹黑戰. 台灣總統選戰,近兩,三屆都係打兩岸牌.民進黨叫呢種手段,叫做恐嚇牌.呢一招素來係民進黨嘅死穴.早響柱姐(洪秀柱)未被拉下馬之前,國民黨一早就打呢張牌,所以乜嘢馬習(或習馬)會之類,都係從呢個思路,即係只有國民黨先至可以帶來兩岸和平.問題係,呢張牌,打得好,應該可以打幾個星期,但今次,就打咗一個星期左右,因為國民黨仲響柱下朱上的混亂期,大家嘅焦點就落響畀人拉下馬嘅柱姐. 之後,又搞到要搵乜嘢人做副手的問題.民進黨蔡英文搵咗名醫陳健仁出山,無耐就因為佢響學術期刊有文章,係未有「抄襲」之事畀藍營狂打.不過,呢單嘢都未夠爆,因為陳健仁畢竟有名望地位,好難一招擊倒.好啦,綠營出招了. 因為藍營朱立倫搵咗位副手王如玄,希望用佢嘅專業可以拉抬聲勢,點知綠營嘅攻擊,就刺中咗王如玄之死穴:究竟佢有冇靜靜雞去炒賣軍宅呢?而且,響呢啲軍宅買賣係有限制嘅,有所謂五年閉鎖期,五年內唔准賣出,但係又唔知點解王如玄同佢丈夫又可以買入呢?而且,綠營又批評佢地用人頭戶(即係佢屋企人)去炒賣,於是呢啲事又成為咗政治事件. 香港人如果睇到呢啲爭論,有時會覺得不可思議.買賣房地產,香港人係強項.例如香港人用人頭戶去買嘢,又或者用人頭戶去入票抽樓,好平常啫.至於禁止買賣云云,一樣有方法,例如用債權呀,或者用信託等方式買賣,點會有困難呢?只要買賣合法,你有方法賺到大錢,香港人都唔會鬧你嘅,有啲仲會讚你叻仔叻女!當然,如果香港下年立法會議員選舉,有呢樣炒賣大師響度競選,爆呢啲事應該對選情唔會有太大的影響. 但係,如果呢樣嘢係發生響香港特首選舉又好唔同.隨時會引起外界嘅批評.所以,響台灣就大件事,因為依家佢地要選一個副總統,如果一個副總統係用踩界嘅方式去賺錢搵食,當地人民當然好大反應啦,因為好人好姐,都唔敢去搞呢啲方式去搵錢,更何況係一個未來副總統呢?而且,炒賣軍宅嘅,唔可能係老百姓嘅事,要係有權勢有內幕消息嘅人,先至可以有料有機會去搵呢啲大錢. 依家當然要等王如玄出來解畫.但更重要嘅,就係綠營呢招打足一個幾星期,唔知燒到幾時至完.依家距離總統大選只有四十幾日,藍營就漿住響呢件事上面,又點樣打選戰呢?選情打到呢步,藍營一直都講唔到最重要的公共政策同綠營隻揪,依家就響王如玄個人道德層面團團轉,藍營要翻盤真係好困難矣!
傘兵贏,有驚喜.呢班骨子裡主張本土之新勢力嘅興起,確實衝擊泛民(當然,建制派又會唔會本土化以迎戰呢,呢樣唔敢包).選民話畀泛民知,本土化係不可迴避之事.未來一年,全世界都在看,泛民政黨如何本土化.但本土及中國,如共生關係.本土另一面就係中國.換言之,如何本土化,亦去回到本欄過去幾年時不時談的中國因素. 泛民頂層要思考的,就係本土化與中國的共生關係.本土化不等如去中國化.主張本土化,不等如反中國.頭先嗰兩句,你可能一時間,唔係好明白.你先唔好鬧我住,做中國研究,最忌粗枝大葉.你細心思想一下,呢兩句嘢,係未好有道理呢?響華人地區,邊個政黨practise或者講緊呢套主張呢?登登登凳:就係國民黨.香港人好多淨係識得馬英九,但真正嘅國民黨,唔響台北,而係響各地方勢力之國民黨.佢地嘅精神領袖,咪係王金平咯,佢叫做國民黨本土派大哥.明白未? 同樣呢句:主張本土化,不等如反中國,有一個台灣政黨都做緊.係激進台獨派,佢地係台聯之粉絲.點解呢又?因為台灣中國,一邊一國.中國係鄰國之事,關台灣乜事?中國之生死存亡,唔關台灣事.係未? 不過,政治現實就真係政治現實.你唔搞對手,對手一樣會搞你.台獨佬主張唔理中國,難道中國唔會去搞你咩?於是,點都好,就算你點支持台獨,點樣愛台灣,你都要面對中國.響本土呢張旗幟之下,台灣政黨點樣處理本土同中國之關係呢?民進黨有好多例子畀到大家. 因為響親中(國或共)與及反中(國或共)之兩端,係有好多空間.例如,你可以承認中國(共)的存在客觀事實,同時亦主張務實溝通.呢條路線,係最淺綠,依家畀人叫傾中.又例如,你可以承認中國(共)的存在客觀事實,但主張響不失尊嚴下先至可以溝通.呢個又係淺綠,但有個前提係不失尊嚴.乜嘢係不失尊嚴,大家可以估下啦.再例如,你可以認知(acknowledge)中國(共)的存在,但就唔主張官方交往,民間交往當然ok,但亦無辦法又無可能禁止,呢樣就開始深深地綠.又再例如,你可以理解中國(共)的存在,但係民間交往都有限度,就係唔可以經濟失去自主,如唔畀中資進入台灣,呢樣就係深綠.當然,你可以唔承認中共管治中國的存在現實,堅持中華民國才是中國正朔,咁就唔該你去參加新黨了. 上面咁樣的親中至反中的路線分布,除咗最後之選項外,都響民進黨內出現.換言之,台灣主張本土之政黨如民進黨,都係響承認/認知/理解中國的客觀存在現實之下,就點樣同中國打交道方面,都有好多選項.本土不必/未必/無需反中,係民進黨各派對中國的態度. 好難明?慢慢想下啦.理解港中,台中關係,邊有fast track!


text:
明明已經計劃好今日要做咩,但啲野成日都要拖到最後一刻先有動力做?明明已經決定好曬今日要溫幾多課,但開本書十分鐘就好眼訓,跟著就同自己講:「我都係聽日先開始啦」.最後拖下拖下就搞到考試前幾日先開始溫.
相信你都一定試過拖延(procrastinate),但你又知唔知原來拖延症都可以分為四種?!
第一種:想去到最後一刻先衝刺嘅人
有啲人可能會鐘意個種在最後重要關頭,先將所有嘢一口氣完成嘅感受.但咁做一定會畀自己帶嚟好多不必要嘅壓力, 而且實際嘅效果都唔可靠!對於呢種人,我強烈建議你可以另外再set一個deadline畀自己(例如係比真正嘅deadline早一星期),咁就可以改善到自己嘅拖延問題啦!
第二種:出自於人嘅逃避心態
呢種人習慣係心面FF事情完成之後會面對嘅批評同失敗,因為恐懼,所以自然唔想完成事情.但係其實幾乎所有人都會對自己應該要完成嘅事情有期望,但唔一定人人都會因此而拖延逃避.所以呢種對結果懷有恐懼嘅拖延症,通常都發生係對自身能力缺乏信心嘅人身上.對於呢種類型嘅拖延,我哋知道自己係驚做得唔夠好,咁就更加應該諗辦法令結果變得更好而唔係逃避!
第三種:選擇困難嘅後果
有啲人本來就對自己嘅決定好容易動搖,每一個選擇好似啱咁,又好像都唔啱!因為無辦法決定應該點樣做事,所以就愈拖愈耐,消耗自己嘅精神!尤其當你因為無法評斷做呢啲事情到底有無價值果陣,拖延自然就發生.
下次當你想拖延嘅時候不妨停一停,問下自己到底想要達成咩目標,問下自己如果揀咗唔同嘅選擇會有咩唔同嘅結果?了解完唔同選擇嘅好與壞之後,就照著原本嘅安排去做啦!跟著就要不斷實踐,改善自己拖延嘅問題!
第四種:特別衝動,尋求刺激
呢類人拖延事情,係因為他們總係將精神喺更好玩或更感興趣嘅事上面.佢哋除咗容易分心,時間觀念一般都比較差.係做自己喜歡嘅事情果陣,就留意唔到時間嘅變化.但對於佢哋唔想做嘅事情,就幾乎唔會放喺心上面.導致事情總係要拖到最後一刻.
呢啲時候你就要嘗試下愛上你要做嘅事喇~當你每日都要做嘅野變左你鐘意嘅野,咁你自自然然就會想做,唔會再拖延架啦!
其實最最最重要都係係在於自己嘅心態!當你諗通左成件事或者件事係你熱愛做嘅時候,你就自自然然唔會拖!了解咗自己係邊種人之後,要點樣改善呢個問題?敬請期待我地嘅下一篇分享啦!
AfterSchool
AfterSchool 是一個針對DSE而設的網上補習平台,課程涵蓋多個 DSE 科目,讓同學足不出戶就可以享有優質教學.註冊用戶人達 50,000 人,當中超過四分之一學生為應屆文憑試考生,是全港最大型網上補習平台.


text:
喺美國漫畫中見到「Bang Bang」呢兩個字,通常係指槍聲,但其實有另一件事都可以發出砰砰聲,之唔係男女喺床上進行活塞運動嗰一刻,難怪喺情色世界入面,「Bang」字嘅曝光率都幾高吓.
我哋會用「啪啪啪」嚟暗指曳曳,咁英文情色俚語中嘅「Bang Bang Bang」,又係咪曳曳嘅意思呢?啱咗一半啦!因為「Bang Bang Bang」多數指一種快速卻又自私嘅活塞運動,自私成點?咪就係乜嘢前戲都唔做,完全零交流嘅活塞運動囉.如果想形容一對熱情男女喺床上作激烈互動,用「Bang Away」會貼切好多.
美國四仔脫星好少未試過情慾大混戰,事關呢種演出係一種考驗,而喺眾多混戰作品中,呢套由New Sensations喺2017年推出嘅《My First Gang Bang》都算經典,一來搵咗人氣四仔導演William H.主理,二來兩位脫星Samantha Rone同Alana Cruise都係好波之人,仲齊齊獻出自己嘅混戰初體驗,畫面有幾香艷可想而知,難怪呢套片咁受四仔迷追捧啦!
喺日本AV史上盛極一時嘅kira☆kira,曾經坐擁多位超人氣女優,呢套喺2007年推出嘅重頭作《kira☆kira SPECIAL GANGBANG★3MIX》,更加由3位當年最紅嘅女優小澤瑪麗亞,松嶋麗奈同芹沢直美孭飛,都咪話唔經典,難怪被片廠稱為「夢幻之豪華共演」啦!值得一提,「共演」呢兩個字唔係亂講,皆因作品最大嘅賣點就係3位天后級女優圍攻一位男優,仲要係車輪戰嗰隻,等閒之輩分分鐘搞到精盡人亡!
撰文:魂


text:
最後一日啦~旅行中病病豬既詩詩狀態依然唔太好,day 4既行程都係以輕鬆為主啦~大家都冇再回味酒店既早餐,爸爸,你幫忙出去買早餐俾大家吧~原本諗住爸曉組去買,媽詩組留係酒店休息,點知曉冇義氣唔肯出去陪爸爸,爸爸唯有孤獨咁去買早餐啦~留係度做咩?睇電視囉~去到外地旅行總會睇得特別多電視,台中呢次仲有邪惡既卡通片台,可以non-stop咁睇,不過四歲半曉都有preference,佢話鍾意「女仔卡通片」,唔鍾意「男仔卡通片」,所以播到男仔卡通片時都有機會轉台,而且佢都鍾意睇真人show或者選秀節目之類,所以都可以睇下唔同既嘢,不過啲品味嘛,有時唔太一樣囉,有啲唱得勁難聽既都要繼續聽,好在睇過一個跳舞比賽既就跳得幾好睇~
爸爸結果係附近café買咗啲熱既三文治同飲品返嚟~
食完肚仔暖笠笠,yummy~
酒店部lift個地板有個電視,不停播放台中既觀光資訊,兩個小朋友每次入lift都要「哇」一下~
慢條斯理咁出發今日第一站—-勤美誠品綠園道~即使香港而家都有誠品,但去親台灣依然都想去一轉誠品,可能係香港出師無名唔會點買書吧?去旅行見到啱既就有理由買,哈哈~我之前search去彩虹眷村,高美濕地嗰啲day trip時,見到都會安排大家去勤美誠品綠園道自由午餐,我估應該都好多好嘢食,我哋唔join day trip都去逛逛啦~
比起台北既誠品信義店,呢間誠品一啲都唔大,書店連精品連食店先得四層,但都好夠高興了~今日係星期一,香港係假日,但台灣可能冇放假?總之人唔多,行得好舒服﹗兩隻嘢可以周圍跑睇嘢~
好靚既佈置~
女孩最愛~
包括我﹗
有咩收獲?書方面,爸爸揀咗一本關於食飯既繪本俾曉曉,希望佢可以食得快啲乾淨啲(本書放咗係邊度呢?要拎出嚟睇多啲先得丫~),曉曉就拎住一套Frozen書愛不釋手,一套六本英文故事書,其實同Frozen本身主線故事無關,不過就係入面既登場人物既其他故事,咁多本又唔貴就買嚟睇下啦~我哋買得最多既唔係書,竟然係食物﹗其中一個section係賣零食既,吸引曉既係水果脆片,蔬菜脆片,因為姑婆連續買咗幾次呢啲脆片零食俾佢哋,兩個小朋友就愛上咗,今次話要買番嚟送俾姑婆,同埋其他人~另外爸爸送咗香膏同香香hand cream俾佢愛既三個女子,大嗰兩個表示好幸福,最細嗰個主要係唔執輸,家姐有佢又一定要有~話說兩個小朋友既香膏細細盒(好似隱形眼鏡盒咁細盒),其實用手指頭捽少少就好夠,但詩詩未識咁樣捽嚟用,用親都係垂直插隻手指落去挖出嚟搽,非常粗暴,而且份量太多啦,我見到都覺得心痛,哈哈~
shopping完我哋要搵地方食晏啦~
搞搞震,冇幫襯~
落咗地庫嗰層,我同day都同時俾一間食魚既專門店吸引住,叫做海裕屋,專賣魚定食,準備打blog時search先知,原來係全台灣都有分店既連鎖店嚟既~
yummy魚定食~
魚水餃~
我哋叫咗兩份唔同種類既魚定食,同埋一份魚水餃,原本諗住啲小朋友唔多鍾意食白飯就叫個魚水餃俾佢哋,但魚水餃上菜比較慢,而白飯上面有啲好惹味既肉鬆(可能係魚鬆?),詩詩居然係魚水餃嚟之前已經食咗好多餸同飯,真係估佢唔到~幾款魚都好好味,好送飯,但幾款小菜就略鹹,day加錢飲咗波子汽水,我有得飲湯同埋加咗檸檬片既清水就夠啦,因為要留肚食甜品呀﹗
難得更愛飯飯既詩詩~
甜品係邊?下一篇blog就去食啦﹗不過去食甜品之前,詩詩要眠一眠,結果我攬住詩詩瞓咗好一陣,爸曉組就去行街,詩詩醒咗先出發下一站~
爸曉組係詩詩瞓覺時行街發現咗啲靚嘢,詩詩瞓醒後曉一定要帶我哋去再睇~
勤美誠品綠園道網站:
海裕屋Facebook專頁:
https://www.facebook.com/searichhouse/
待續
前往其他台灣旅遊blog


text:
「電動」
近一兩年,電動車嘅發展同應用到越來越多,當然最大嘅功勞就係日新月異嘅科技.好多車廠都已經開始研發電動車,但係至於用家方面仍然仲未普及.係香港最大嘅問題應該係充電嘅問題,因為唔係個個停車場都有地方充電,所以好多人都會卻步.不過相信電動車會越嚟越普及,不過鍾意引擎聲嘅朋友就未必鍾意電動車,因為真係靜到架車衝緊埋嚟你都唔知.
「賽車」
嚟兩日鐘意賽車嘅朋友嘅焦點都應該放咗係香港中環舉辦嘅電動方程式!今次嘅賽道雖然受到地理限制,賽道全長相對比較短,但係起碼今次係第一次係香港舉行嘅賽車賽事.今日係網上面見到好多朋友都去咗睇比賽,不過今年自己就無緣去親身感受嚟個運動.希望香港以後都可以舉辦多啲賽事,與此同時希望條賽道可以加長啲,仲有唔該可唔可以鋪返好條路先呢?
「特別」
其實電動方程式最特別個地方就係當無電嘅時候,個車手係要入維修站換車.同傳統一級方程式唔同,真係一個唔覺意跌低咗,咁就嘥咗啲時間.所以嚟個都係一個勝負嘅關鍵,而感覺真係好似有少少跳船咁.不過最唔慣嘅地方就當然係無咗啲引擎聲,只係得返啲滋滋聲,所以好多鍾意引擎聲嘅朋友就未必鍾意電子方程式.不過好似香港咁細嘅地方,又真係只可以舉辦嚟啲賽事.點都好希望多啲人認識賽車嚟個運動啦!
Also published on Medium.


text:
「害怕」
好多人都怕將自己所識嘅嘢分享俾其他人,原因係驚教識徒弟無師傅.但係如果個個人都係咁諗嘅話,嚟個世界係唔會有進步.當然比自己聰明嘅人有好多,而如果怕人哋學完嘢之後就飛起你嘅話,講真係唔係應該檢討下自己先呢?如果自己唔不斷進步,就算你唔教人哋,人哋都總有一日會超越你.有時學識分享係一種美德,除咗將自己所識嘅嘢傳授俾其他人之外,有時亦都會有意想不到嘅收穫!
「分享」
我經常講如果要教人就應該要將所有嘢教晒俾人,如果收收埋埋其實只會顯得自己無能力.如果你有一百樣嘢可以分享俾人,但係你只係選擇分享八十樣嘢,因為怕分享晒自己就再無價值.其實點解唔可以係分享一百樣嘢,然後自己再去學多二十樣嘢呢?樣樣嘢都係度計算嘅話,其實損失係自己.有時分享亦都係學習嘅一種.所以懂得識分享先至會令一個人成長!
「成長」
當然好多人會話你係唔係傻架?如果嚟個世界係咁嘅話,我哋只會不斷倒退.分享嘅意義就係希望大家互相分享知識,而通過分享再啟發新嘅知識.當然有啲人係好有機心,真係想喺你身上學晒所有嘢就走人.不過嚟啲人就唔會有突破,因為佢哋唔會主動去學新嘅知識.所以真係要活到老學到老,學海無涯,懂得分享係美德.你望到望長江後浪退前浪,青出於藍勝於藍啦!
Also published on Medium.


text:
「道德」
道德係指衡量行為正當嘅觀念標準.唔同嘅對錯標準係特定生產能力,生產關係同生活形態下自然形成.一個社會一般有社會公認嘅道德規範.只涉及個人,個人之間,家庭等嘅私人關係嘅道德,就叫做私德.而涉及社會公共部分嘅道德,就叫做社會公德.道德同文化有密切關係,雖然人類嘅道德係某啲方面係有共通性,但係不同嘅時代,不同嘅社會,往往有一啲不同嘅道德觀念.
「標準」
做任何嘢都應該有一條道德嘅底線,如果過咗嗰條底線嘅話,其實基本上係唔會得到其他人嘅認同.當然每個人嘅道德底線都有唔同,而係一個社會入面都有自己嘅一套道德觀,有時就算自己覺得無問題,但係因為嗰條係社會嘅道德線.咁乜嘢係道德標準?尤其係做生意嘅時候,條標準應該點樣定?點解有啲人出嚟呃完錢之後,又突然話過唔到自己,仲將責任推卸俾其他人.真係無嘢好講!
「咖啡」
如果大家仍然記得之前香港有一間公司成功係網上集資製造智能咖啡機,而到今時今日佢哋仍然仲未成功研發,莫講話生產,就連一部正常營運嘅貨辦都未有.而其中一位營運者前幾日突然係網上發表文章話自己已經辭咗職,原因係話要向一個充滿謊言及欺騙嘅世界講再見.講真而家先至話無辦法接受嚟種欺騙行為係唔係遲咗啲呢?香港初創嘅聲譽就係咁俾佢哋損毀咗.佢哋嘅道德底線又有機底呢?
Also published on Medium.


text:
一年嘅煞尾科,新年之初,唔少人會揀係呢個時候同好耐無見嘅朋友聯繫,或者電話問候,或者聚會相聚一場小小嘅「尾牙」!
「尾牙」一詞其實源自於日文「ぼうねんかい」,每年年尾好多日本公司公司,機構或者係個人團體都會舉辦嘅傳統習俗.意味住大家相聚一堂做今年一成年嘅回顧並互相勉勵來年有更傑出嘅表現.
三五好友齊聚,聊聊糗事趣聞,聊聊過往種種,然後講下自己嘅新年目標.
又或者係單純喝酒食下嘢,玩個遊戲,大家一齊笑笑噉迎接新一年都正!
無論係點,呢個溫馨熱鬧嘅場合中贈送新年禮物提前祝賀都幾啱嘅.話曬要將大家聚埋一齊嘅場合實在難得.唔少公司會製作USB贈品,送卑員工同客戶當小小嘅驚喜.唔好睇小呢個小小嘅USB贈品,就係噉出其不意嘅送禮舉動先可以卑人感動並留低好印象!再者,USB贈品嘅實用度高,可以輕鬆存取資料,無論係工作上或者係平時生活中都派得上用場.除咗容量上有唔同之外,造型同材質上嘅選擇都好多,甚至可以依據需求製作呢!好似係好多公司行號係年尾或者年頭時會拜訪長期合作嘅客戶,帶上手信,禮多人不怪.或者係有啲公司喺徵才或者歡迎新進員工,會贈送印有公司Logo嘅造型USB手指,一係就增加員工對公司嘅好感,二來USB贈品都算係辦公室文員必備之物.
總而言之,無論係黎場尾牙,定係送個小小嘅新年禮物,除咗係對未來新一年有個新開始,都係轉頭對你身旁嘅夥伴們盡啲多謝嘅時刻.
多謝你,之後都請多多指教羅! :)


text:
第一章
我叫阿傑,喺一間公司仔到做文員.
阿傑係我嘅化名,因為嚟緊我打算同大家剖白,唔方便比人知道現實中嘅真實身份.
我將呢個故事貼係故台,大家可以當係故咁睇,不過,其實只係關於我內心掙扎嘅兩三事.
相信有唔少巴打,都睇過殘忍的偷戀呢個故事.好撕心裂肺哩……我都覺,睇個陣已經覺,雖然個陣我嘅人生無咁嘅經歷,但都好深深體會到個種痛……
不過,當件事發生係自己身上嘅時候,我先知道咩叫切膚之痛.
你可以唔信係真人真事,撳負皮上一頁出返去,又或者可以當係故仔咁睇,睇下一個都市人嘅掙扎……真亦假時假亦真,做人,都係喺虛幻同現實之間徘徊,有時想分都分唔清……
有樣野可以肯定咁講,個種透骨透心嘅體會,100%係真.
故事一至五更新,因為每一個工作天都會上演剖心劇情.
平凡嘅我,唯一可以做主角嘅時候,就係喺自己嘅故事.
故事,要由大學畢業講起.
我諗,大學畢業嘅時候,大部份嘅大學生,都係徬徨無助.
唔知自己想做咩,唔知自己做咩好,唔知自己有咩出路,唔知自己點先買到樓,唔知自己可以做到啲咩.
當然,我都一樣.我係個啲GPA唔過3但又低唔過2嘅人,之係佔大多數嘅平凡人.我係由幾時開始知道自己平凡?由小學考呈分試開始.
死讀爛讀,都只係夠入BAND2中學.然之後再死讀爛讀,會考14分升中六,再死讀爛讀,讀到嘔,讀到想自殺,都係入唔到八大,走去讀啲下三流大學HEA張DEGREE返黎.
我好平凡,每日照鏡個陣已經知道,無所謂嘅中上樣,俾到盡可能都係得中下,你問我有咩中下嘅例子?周杰倫同東尼大木混合體咁上下……雖然佢地一樣樣,唔知溝黎做乜……
唔知大家有無睇過齊木楠雄的災難,我諗我平凡嘅程度已經係去到齊木楠雄勁撚羨慕嘅階段.家境平凡,身高平凡,樣貌平凡,成績平凡,運動平凡,心態平凡.
呢個就係我.
大學畢業之後我用左一年零時間黎思考人生,係我確定自己一定唔會得出結論之後,我開始瘋狂SEND CV.最後都有間公司仔肯IN我.
我諗佢一定好撚等人用,先局住請我.
個間係廣告公司黎,不過我同度橋無緣,只係負責做個文員仔.
如是者,我係個間公司HEA做左半年,平時最準時返工,亦都最準時收工.
唔知你知唔知,廣告公司啲放工時間,係人難以想像,基本上可以用有返工無放工黎形容,或者只有我呢一間公司係咁,可能係因為個老細高要求,亦都可能因為係佢自己嘅小生意,所以佢特別有要求.
雖然係公司仔,連埋我都係得10個員工,不過,聽講營業額唔錯,老細有料之餘,請人方面亦都相當有眼光.
不如我就係度簡單介紹下個班幫公司賺錢嘅人.
首先有2個係SALES,負責搵客同對外事務,叫JERRY同VIVI.佢兩個應該30歲左右,可能日久生情掛,聽講年尾結婚.
另外5個係負責度橋同做出黎,叫JASON,JUSTIN,FIONA,ESTHER,NIKI,仲有一個RECEPTION,一個我,同一個老細.
公司業務聽講都幾廣泛,有平面廣告到電視廣告到網上拍片都有份做,不過就唔係度講公司名啦,行頭都比較細.
老細係個年青實幹型創業家,以我嘅標準黎講,佢都算係無父幹嘅……雖然佢家底唔錯,不過聽講屋企人就無打本俾佢做生意,而係佢自己儲一舊錢,再同銀行融資.
當然啦,有啲人認為,家底好,就算前無去路,後都有支援,創業會容易好多,不過我就唔計呢啲做父幹啦……
睇個樣,我諗老細都未夠40歲,俾盡35,能夠有咁嘅成就,我作為男人,都未免比佢啲魅力射親.
唔知老細款係唔係有得睇,佢一行出黎,個種氣勢,個種自信,真係無得輸.如果你話老細係我對手,我真係輸一千次都唔夠……唔係唔係,我諗我係連做佢對手嘅資格都無.
要數佢嘅優點,我真係唔知由邊度開始數起好.家底好呢樣野已經贏左香港八成人,佢仲要人生得高,個樣令你羨慕……有些少似彭于晏同全盛古天樂嘅混合版本,加少少金城武嘅憂鬱同吳彥祖嘅咸水味,唉,有時真係唔到你唔信呢個世界係唔公平.
唔止樣,就算實力都係超班……
我諗我唯一一樣可以同老細媲美嘅,就係眼光.
我大學畢業HEA左一年零之後,又係個間公司做左半年,之後因為太好生意嘅關係,要擴充人手,請多個人返黎度橋.
要請人,之係代表多左野做喇.因為我就係負責睇CV個條撚屌.因為公司係無HR,而我又係最得閒果個,所以CV就係我睇.
年半多少少嘅時間,學制已經由AL轉左去DSE.SEND信黎嘅,好多都係第二屆DSE考生,唔記得左講,小弟係末代AL.
老細叫我睇CV揀3個出黎INTERVIEW,其實我都係是鳩但,因為SEND信黎嘅人都唔少.我是但揀左三個人出黎,親手送左自己落地獄.
三個黎見工嘅都係女仔.最後請左嘅,同我一見鍾情嘅,係同一人,叫KATHY.
如果話,呢個世界有人,一顰一笑,一舉手一投足都牽動到人思緒嘅話,我諗果個就係KATHY.
第一眼見到佢個陣,我唔相信自己嘅第一眼.我直頭想搵個眼科醫生,驗下自己對眼係唔係有問題,又或者係搵個精神科醫生,問下我係唔係因為單身左廿鳩幾年而美化晒所有女性嘅物體.
但當我一望去ESTHER到,我就知道自己一切正常.
ESTHER係個好叻嘅女性,就連磅數都俾男人優勝,聽講佢曾經一拳打暈個想非禮佢嘅南亞裔.如果我係法官大人,真係唔撚知點判……
講返正經野,KATHY,係我呢世見過最靚嘅女性,連VIVI,FIONA,NIKI都被佢比下去.
VIVI係一個散發住無限女人味嘅女性,如果要形容嘅話,就係嫵媚.
FIONA係嬌小玲瓏類,要形容嘅話,就係可愛.
NIKI係清甜氣質形,要形容嘅話,就係仙氣.
以上三個各有高低,你要我排我真係排唔到……
至於KATHY……SORRY我讀得書少,詞窮……總之就係好撚鳩柒閪靚.
佢黎見工個陣,我真係好撚鳩柒閪驚老細會唔揀佢,不過諗深一層,又想老細唔好揀佢……
因為就算佢黎返工,這些機會都不是屬於我的.
老細最後都係請左佢.
佢第一日返工,著得好樸素,告別左著SUIT黎見工個陣嘅俗套,多左一份性格,同清新.
我諗,人生得靚,就係一種好處.
如果你話,有啲女太靚嘅話會被身邊啲八婆排斥,我只可以話,只係果個女仔唔夠靚.
夠靚嘅話,係會令同性都憐愛.
KATHY第一日返工,就已經受到同事嘅各種寵愛,就連平時一度野就變第二種人格嘅老細,係今日度橋個陣都無咆哮.
我敢講,公司無人襯得起KATHY,除左老細.
我諗,金童玉女呢個詞語,就係為左佢地而存在.
當然,我唔排除老細已經有女朋友,不會為之所動,不過就算係,機會都唔會係屬於我.
因為JASON同JUSTIN,都係優秀到仆街嘅撚屌.
我呢條廢柴,係呢間公司到做,同佢地就好似隔住兩個宇宙咁.
佢地度野間房嘅溫度,同我坐出面嘅溫度,係兩回事.
因為間房,比一班人嘅熱血,搞到急劇升溫.


text:
青馬大橋
青馬大橋係香港一條大橋,橫跨馬灣海峽,連接青衣同馬灣.佢係全球最長嘅行車鐵路兩用懸臂式吊橋,亦係世界第六長嘅懸臂橋.條橋長 1,377米,連引道全長2,160米;係香港8號幹線青嶼幹線嘅一部份;連埋汲水門大橋係市區唯一去大嶼山,赤鱲角香港國際機場嘅路.車速限每小時80公里.
簡介[編輯]
青馬大橋採用雙層設計,橋嘅露天上層係3線雙程分隔快速公路,有蓋嘅下層就係2條港鐵東涌綫同機場快綫嘅共用路軌,同2條喺緊急時(例如打風同嚴重交通意外時)使用嘅單線行車道路.1992年5月25號開工,使咗港幣71.44億.條橋連同青嶼幹線其餘部份,喺1997年4月27號開幕,由前英國首相戴卓爾夫人主持.同年5月22號正式通車.
旅遊景點[編輯]
青馬大橋係香港一個地標同埋景點,所以吸引咗世界各地遊客參觀.為應付遊客,政府响青衣西北部整咗座青嶼幹線訪客中心及觀景台.訪客中心有大橋模型,相同互動遊戲;從螺旋小路圍圓柱形嘅觀景台上,遊人就可以較近距離或高角度,遠眺青馬大橋,汲水門大橋同埋汀九橋,觀景台設有行人天橋連接訪客中心同停車場.訪客中心同觀景台響1997年隨住青嶼幹線通車對外開放,最初由新機場工程統籌署負責管理同運作.該署響1998年解散後,展覽中心交由民政事務總署葵青民政事務處負責管理.
由於青馬大橋冇行人路,遊客冇得響橋上面行.現時政府只響國際馬拉松賽事舉行期間開放橋面,作為比賽路段.另外亦曾經喺2008年5月2日將部分橋面畀火炬手傳聖火.


text:
各位知唔知?
2019年3月31號,台北捷運嘅總載客量突破100億人次,台北捷運仲因為咁將捷運路線擬人化,配合各線嘅人文特色賦予豐富嘅性格同人性化嘅回覆經營,設立facebook粉專,唔單止做足行銷同宣傳,亦令視聽者對台北捷運有嘅新印象.
(截圖自:松山新店線粉絲專頁)
咁各位又知唔知?
台北捷運每日載客量都會突破206萬,206萬係咩概念呢?
相當於成個桃園市嘅人口都嚟搭捷運!
注意啦!每日有咁多人潮來回穿梭轉乘嘅捷運,邊啲行為唔單止冇禮貌,除咗會被人翻白眼,仲有可能被人拍片上傳上去.
唔想被人話「質素差」,而家就來一一檢視,呢啲千奇唔好做,絕對會激嬲人嘅行為!
一,職業係門神嘅不動峰
做咗絕對會被白眼,甚至會被人鬥嘅第一名──捷運門神.
尖峰時間擋住門口,唔畀人上車又唔畀人落車,死死黐喺嗰邊,簡直就係捷運不動峰.
朝早大家趕住返工返學,上落車仲有換車都係爭分奪秒,呢個時候仲有門神駐守,火都嚟啦!
唔理係碌手機,睇片定覆message,到站時都係請你讓啲空間出嚟畀其他乘客上落車,否則只會收到一大堆白眼同埋進出人潮嘅撞擊COMBO.
要知道尖峰班次嘅捷運比嘅唔只係速度,仲有膊頭同手袋嘅堅硬度啊!
二,逼所有乘客當「順風耳」嘅大聲公
雖然台灣嘅乘車禮儀唔似日本一樣禁止喺車廂內傾電話,但係聲音太大或者係睇片唔戴耳機等等,都係會被人睥嘅.
對於嗰啲成日喺車廂大聲講嘢嘅人,只係想話佢知,我哋一啲都唔想「偷聽」,都唔想知道你屋企停電漏水,另一半偷食,或者係邊個老婆離家出口,阿貓阿狗住院.
如果真係有必要喺車廂打電話,都要記得保持「輕聲細語」,「簡潔扼要」嘅兩大原則,閒話家常就留返屋企再講啦!
(拍攝喺捷運松山站)
三,出入閘時成日摷半日百寶袋嘅多啦A夢
有啲人嘅手袋就好似多啦A夢嘅四次元百寶袋,摷出嚟嘅永遠比想像中更多,但呢種狀況如果發生喺閘口,只會令人耐心消失.
出站前悠遊卡唔事先準備好,唔係埋喺手袋,就係跌都未知嘅某一處,成日要喺入閘嗰刻擋喺閘口,手忙腳亂到處摷唔到又唔退開,浪費所有人嘅時間.
明明用卡套就可以收好,但仲係有好多人都冇善用咁好工具.
想要慳番所有人嘅時間,唔做閘口多啦A夢,做個訂造卡套,收好收滿.
而且唔理員工證,悠遊卡定係門禁卡,都可以一套全收,絕對係商業人士必備,企業禮品推薦嘅物品之一.
除咗上面例子,仲有一啲係唔至於討人厭,但係博愛座魔人,背囊蝸牛同立柱地縛靈等等都係乘客普遍認為冇常識嘅行為,唔好做被討厭嘅嗰個人,坐捷運大家注意,方便人哋同時方便自己,善用工具都可以提高生活效率哦!


text:
Pena Palace 比一個公園包圍住,搭巴士到達入口買左飛再要行少少山先到個宮,因為佢座落係個山頂上面,係依邊既入口可以直接買埋其他景點既門票,依度我地順便買埋摩爾人城堡,Pena Palace 可以揀淨係入 Park 唔入 Palace,其實淨係入Park €7.5 已經好多野睇,可以去宮既外圍,不過難得黎到,比多少少睇下入面 €14.摩爾人城堡就 €8,都幾好睇,如果有更多時間就仲好,可以慢慢行.
去到Sintra之後搭火車站出面既434號巴士,Sintra之旅其實就係不斷行山,最好著波鞋同行山裝黎.見到個宮之前都係一啲好大既樹同斜坡,雖然好熱但有樹遮下蔭都無里斯本40度咁熱.
忍唔住係等巴士既時候買左頂帽,好似要€5定€7,買完之後覺得其實有啲貴,因為太薄都唔係好遮到太陽,最後依頂帽留左係巴塞.
就算望到個宮,都仲要爬坡上去,遠睇好似卡通入面既城堡,感覺仲係好新潮,近睇藍色個間係用傳統葡式磚舖面.
因為可以行埋入去影相,所以感覺好似迪士尼或者主題公園,只係佢真係城堡同埋有皇室住過.
行到咁上下有個平台超級大風,可以望返過去Sintra鎮同其他景點,最遠處係個海.
室內雖然無冷氣但都好涼爽,都係啲皇室野同埋好大既廚房,好靚既廚具等等.


text:
點樣執拾時先最慳水慳力?點樣用盡個倉?Cube有辦法.
第一部曲:目標清晰
唔理三七廿一將啲嘢塞晒落個箱,「好似係」最快嘅收納方法,但係往往亂塞一輪之後已經浪費好多儲存空間.不妨執之前花少少時間計劃下你想要儲存嘅嘢,例如諗下:有邊啲物品真係用得著?之後你會發現執走一啲唔會常用嘅嘢,會多咗空間留返俾其他真正重要嘅物品.
第二部曲:情投意「盒」
確認邊啲嘢要擺入倉之後,按分類分箱擺好.咁樣做可以令你清楚每個箱入面裝咗啲乜,到你有需要入倉搵返是旦一樣嘢出嚟嘅時候,就唔使咁頭痕啦.我哋嘅「包裝箱店」有各種包裝箱同包裝物料,甚至有專門嘅紙衣櫥(Wardrobe Boxes)幫你收納貴重衣物,即刻Click入去睇下.
第三部曲:優先保護易壞,貴重物品
對於容易「發毛」嘅物品,存倉之前最緊要確保物品(尤其係紡織製品)乾爽.如果係傢俱,搬入倉之前最好喺面層打返層蠟做好保護,咁就可以Keep得好啲添啦.
第四部曲:存倉有打算
幾時入倉,幾時出倉,事前要準備好你嘅存倉計劃.入倉時,諗下邊啲物品你成日需要用,可以將佢哋擺喺接近倉門嘅地方.當然每個箱都貼張紙標明每箱入面嘅內容,搵起上嚟就會方便好多.仲有,較重嘅箱通常墊底,較輕嘅擺喺上面,咁就可以避免重物跌落嚟壓壞其他物品嘅可能.
如果你對Cube迷你倉有興趣,即刻打 29142200 同我哋傾傾啦,或者點擊此處聯絡我們.


text:
原來仲有唔夠一年就到 2022 DSE 考 CHEM 嘅日子!讀中六嘅你唔係得返好多時間,咁係有限嘅時間入面點溫習,點操卷先最有效率?操卷難就難在點樣可以透過操卷去搵出自己嘅弱點,提升自己嘅實戰能力.為咗幫大家有系統咁溫晒 DSE Chem 三年嘅內容,我決定分享呢套溫習攻略.如果你到呢一刻都未有一個具體嘅溫習計劃,麻煩你一定要認真睇落去,因為呢篇文好有可能可以救你一命!
「公開考試」有分試卷一 (必修部分) 同埋試卷二 (選修部分):
- 卷一 Paper 1 (必修 Compulsory)(考試時間 2 小時 30 分鐘,佔全卷 75 %)
- Section A: 多項選擇題 MC (佔全卷 22.5 %)
- Section B: 短題目 short questions,結構體 structured questions,論述題 essay questions (佔全卷 52.5 %)
- 卷二 Paper 2 (選修 Elective) (考試時間 1 小時,佔全卷 25 %)
了解清楚 DSE Chem 嘅考核方式之後,我哋就可以開始就住以下嘅重點去操卷!
其實 2022 DSE CHEM 真係有唔少變動,唔單止評核大綱變咗,更 cut 咗唔少 syllabus!要打贏 DSE 呢個遊戲嘅首要條件就係掌握到個「遊戲規則」,syllabus 改咗都唔知,亂咁溫亂咁背,嘥時間溫多咗嘢都算,溫錯咗先大鑊.(已經聽過有啲老師都無提翻同學,搞到好多同學嘥時間背咗啲唔會考嘅嘢)
如果你唔係100%清楚個 syllabus 的話,記得自己 Google "DSE CHEM Syllabus" 睇睇,唔好依賴任何人,因為考試嘅係你.就算之前拎咗我嘅《Out C 終極懶人包》都要下載嚟睇睇,我嗰份只係一個 summary.
其實你知唔知點解要操 Past Paper?
好多人為操而操,但就無諗過點解要操卷.連目標係咩都唔知就走去操,你覺得真係幫到你提升成績?我認為操卷要達成嘅目的主要有三個:
1)提升 DSE 實戰能力
除咗日校大考外,正常學生根本無乜機會去操卷.但 DSE 真係一場「七分實力,三分運氣」嘅遊戲,而想提升實力同運氣就要多練習,確保到時 DSE 嘅臨場發揮可以穩穩陣陣!
2)測試自己對 DSE 題型嘅理解程度
喺呢個過程你要搵到自己嘅強項弱項,從而調整你嘅溫習策略以得到最佳嘅回報!
3)預測 DSE 成績
畢竟考試只係過程,每個人嘅目標都係拎住呢個成績入讀心儀大學.排 JUPAS 都係一個策略,要排得靚就必須要有能力以最大準確度去預測自己嘅成績!
接下來我會針對呢三大操卷目標,去話你知點樣「操」先可以真正幫到你考好 DSE !

考 2022 DSE 嘅學生得返唔夠一年就考 DSE,但升上中六其實好多中三,四嘅課題嘅 concept 同題型都唔記得七七八八,所以強烈建議大家先 By Topic 咁溫書同埋操 Paper.
12 個 Core + 2 個 Elective 前後 14 個課題,依加九月開始平均一個星期操一個課題,大約去到十二月就要操得晒所有課題!(一星期一個課題唔會花你好長時間,咁樣都 commit 唔到真係好難幫你)
依加開始準備定課題操練嘅 schedule(建議無咩特別嘅就由最簡單嘅開始),再準備好要操嘅 By Topic CE/DSE PP(係我嘅學生之後會比埋相關資源你,唔洗你晒時間自己搵),咁花少少心機就可以 K.O. 全部課題.
By Topic 操完你嘅根基應該會札實好多,去到呢嘅 stage 你需要 Full Paper 咁樣操,單計 DSE 有 10 份卷左右(CE,AL 都無咩意思).平均一星期操 1 - 2 份,咁去到一月(最遲二月)就可以操晒.
中六同學要記得自己嘅時間有限,所以一定要跟足時間表去操,如果唔係我教埋你操卷嘅具體時間分配都冇用!
要提提大家,操卷時需要 100% 跟足 DSE 要求!有同學會問我:提早做完 Past Paper 可唔可以對卷?答案係「唔可以」!唔講 DSE 講你學校大考,你做完有時間剩都會對下卷掛!如果你用 1 個鐘就做晒,咁麻煩你剩低 1.5 小時都同我專心對卷,check 答案,直到你手機上嘅 timer 開始響起為止!
又有人問,「有唔識做可以點算?」咪做咗識做果啲先囉,有時間剩再翻嚟睇下識唔識做.唔好同我講見到有條題目唔識就走去 Google 或者搵筆記,因為 DSE 考試咁做嘅話你應該可以儲定錢報下一年嘅 DSE 了...
其實自己操卷時做任何動作前都問自己一句:「如果而家考緊 DSE,我可唔可以咁做呢?」就得.奈何我實在聽過好多同學講一套做一套,希望你今日睇完真係會聽話!
Marking Scheme 同考評 Report 實在有太多嘢可以學到,特別係 LQ 好多同學連點計分都唔識,所以做完 PP 一定一定要對翻考評份 Marking.同學要留意翻啲 keywords,有唔肯定啱定唔啱嘅地方可以問老師或者問我.改卷嘅時候,寧願改得緊啲都唔好放水比自己,自己改得鬆手對你百害而無一利.你仲可以搵個朋友一齊做之後交換卷去改,因為自己做又自己改好容易有盲點.
Marking Scheme 其實同貓紙無分別,已經講晒比你知點樣先可以贏到呢場遊戲,咁都唔肯花時間睇嘅話真係會輸蝕好多!
紀錄錯題並定期重溫,再調整溫習策略,都係非常重要.操完知道自己幾分就算數嘅同學,其實同掉咗份卷落垃圾筒無分別.記住操卷嘅其中一大目標就係反思,調整,進步.以下幾個 steps 大家可以跟住做,咁做卷先最有用:
Step 1:By Topic 去紀錄錯題(連同 Marking Scheme)
建議大家唔好重新抄一次條題目,因為真係好晒時間.一係影相,一係剪亂份卷貼去本筆記到,再唔係開個 Google Sheet 記得佢都得!
Step 2:調整溫習策略
By Topic 分類嘅好處係等你可以從宏觀嘅角度去睇下自己邊個課題最弱,再去調整你嘅溫習策略.只有咁樣做你先可以真正透過操卷去提升自己嘅成績.
Step 3:定期重溫 DSE 錯題
你需要每星期至少做多一次曾經錯過嘅 DSE 題目.做嘅時侯一樣先做一次,然後再對 Marking 睇下自己啱幾多.
就算啱晒都唔好自滿,因為要將過去嘅失誤轉化為長期記憶就需要不斷重複嘅練習.
重申一次,2022 DSE Chem 嘅遊戲規則大改,本來佔分 20% 嘅 SBA cut 咗,令到 elective 部分變得尤其重要.點解?好簡單計條數比你睇:
Paper 1 兩個半鐘考 12 個課題,佔比 75%,除翻開條數即係平均一個課題佔比約 6.25%
Paper 2 一個鐘考兩個課題,佔比 25%,除翻開一個課題佔比約 12.5%
雖然每個課題嘅「份量」唔同,有啲多啲,有啲少啲.但係咁樣換算落嚟,平均溫 elective 嘅回報率係比 core topic 高出兩倍之多!
嚟緊,我會搞一套免學費
嘅《MOLE數思維特訓班
》(適合DSE 2022
嘅同學仔),務求幫你用最短時間重新掌握 DSE 必出嘅 MOLE 數題型,同時教你一套「Google Map 拆題法」,用短時間大幅提升你嘅 DSE CHEM 實戰搶分能力!想知道更多詳情?快啲點擊呢度
睇睇喇!
我另外仲有一套都係免學費
《REDOX 思維特訓班
》(適合 DSE 2023
嘅同學仔),幫你真正理解 "Redox Reaction","Oxidation Number","常見 O.A.,R.A." 等抽象難明嘅概念,學習推論 Redox Equation 嘅 100% 穩陣方法,再教你 DSE 必出題型滿分答法!想 KO Redox 就記得撳呢度
睇吓~
The Chemist🧪
🚀定期分享 DSE CHEM 嘅學習心得,應試技巧🧪港大化學系畢業.專科專教🎖港大理碩士學歷.鑽研最強教學法🏅曾與港大教授進行兩年教育研究🏆多年DSE教學經驗.曾教授近百學生


text:
早排見到網上面有間酒店嘅自助餐做緊38蚊一位嘅自助早餐,咁究竟好唔好食同埋底唔底食呢?
由於只收38蚊(有加一服務費),所以決定親身去試下,中伏都係無咗38蚊姐,ok嘅.
講明先呀,有俾錢嫁,唔係廣告嚟架屌你.
首先我係一坐低已經收到張單,呢度係先埋單,後食嘢嘅.
38蚊嘅自助早餐真係唔好期望有啲咩呀,而且現場真係比較細,食物選擇都少嘅,不過38蚊,算係咁啦.
既然得少少嘢食,咁不如睇哂所有嘅嘢食選擇啦,畢竟要講晒都唔會太長.
左邊有炸春卷,右邊有炸薯條
左邊係火腿,中間有豬柳漢堡排,右邊係煙肉
(38蚊有咁多款肉選擇好似幾抵食咁喎)
左邊係茄汁豆啦,中間有烚蛋,右邊係好多未凝固蛋汁嘅炒蛋
左邊有炒飯,右邊有炒麵
左邊係豬肉燒賣,右邊有啲中式嘅蒸包
(38蚊嘅燒賣竟然都可以係豬肉而唔係魚肉,呢個我比較意外)
左邊係有餡料嘅不知名味道粥,右邊係白粥
迷你沙律吧
麵包加多士爐
右邊係啲芝士,牛油同果醬
粟米片與他們的近親,左下角有他的好夥伴,牛奶.
左邊有部咖啡機,右邊有兩款不知名果汁
但係當我食完之後臨走前部咖啡機係停止運作,然後變成咗呢罐嘢
檸檬同埋熱茶,仲有熱鮮奶
最後我食完就覺得食物質素正常啦,食落肚都得嘅,重要38蚊咁計,直頭冇得頂.
38蚊呢個嘅價錢真係超值,但係如果講緊你超級肚餓. 但係如果一般肚餓,酒店對面有間金拱門,金拱門好好多.
(想知喺邊就去page 問啦)


text:
大家可以留意下,先秦時嘅女人嘅稱呼,第一個字係稱號,而第二個字先係姓嚟~
通常姓,尤其是嚟自黃河流域嘅姓都係女字部,例外嘅有子同芈~咁呢兩個,一個東夷一個南蠻,作為例外嘅理由都好充份.
咁睇「西施」就好奇怪,
施唔係女字部,唔係嚟自黃河流域嘅機會太高,而稱號嘅西字亦唔易理解~
不過,答案其實喺啲好顯眼嘅位置,但焦點要轉去大陸嘅西極──葡萄牙.
眾所周知,葡萄牙人嘅其中一個大姓係 Silva,而姓 Silva 嘅葡萄牙人改中文名時,絕大部份都會用施字當姓:例如曾任葡萄牙總理同總統嘅 Aníbal António Cavaco Silva,因為澳門嘅關係有一個中文名,就係叫施華高.由此可見,西施好有機會係葡萄牙人嚟.
但我哋點可以肯定西施係葡萄牙人嚟嘅呢?葡萄牙人嚟到東亞,好多時都自稱為大西洋國,連同佢哋嘅國有殖民地銀行,中文都譯做大西洋銀行.甚至乎呢個稱呼係大清朝廷承認,視為正式國號嘅.葡萄牙人自己亦相當清楚自己嘅國土係大陸嘅西極,佢哋甚至喺歐亞大陸極西點羅卡角立咗塊碑,寫住 Onde a terra acaba e o mar começa ,意思係「陸止於此,海始於斯」.
所以關鍵就係個西字.春秋戰國時,呢個女子稱號好多時都係佢嘅原生國家;例如晉獻公夫人,太子申生嘅生母齊姜,就係嚟自齊國;後嚟毒死太子申生嘅驪姬,就係嚟自驪戎.
咁邊個國家可以一個西字講晒呢?講到呢度,大家都知,係葡萄牙.
至於同西施打對台嘅東施呢?估計都係姓 Silva,不過應該係東帝汶嚟嘅.唔係種族歧視,不過東帝汶人一般嚟講,喺華人眼中可能真係冇葡萄牙人咁吸引囉.
#利申純9up


text:
英國升學心得- Warwick BA Language, Culture and Communication X3Q8 | 內附經UCAS Clearing入Warwick嘅心得同流程!
又要多謝有心人投稿🤩❤ 適逢而家係UCAS Clearing嘅時候,大家睇呢個post就啱晒喇,因為入面有經Clearing入Warwick嘅流程同心得🌟 課程特點 涵蓋嘅嘢很廣,每樣都會學一啲咁,除咗學language,culture and communication,都有學marketing同business方面嘅知識,所以唔會好似其他科咁咁專注喺一個area到.咁樣就有好有唔好嘅,雖然可以涉獵多啲範疇,但係我地每個module都唔算讀得好深入,所以只可以話係每樣都識啲咁. Language嘅話,我地Year 1嘅時候需要學一種新嘅語言,當中都有好多唔同選擇,而我自己就揀咗日文.Culture就會學吓culture communication同culture relationship等等.Modules嚟講,其實Year 1冇咩得揀,但Year 2之後個自由度就大啲,可以揀自己鐘意嘅嘢嚟讀!而可以選擇嘅modules都好廣泛,我就主要揀咗啲business modules,而我啲朋友就揀咗啲社會學,心理學同哲學嘅modules. 呢個都算係一個好新嘅course,而且每個cohort嘅人並唔多.好似我咁,我嗰屆就得12個人.不過,我地有時上堂都會同其他科嘅人一齊上,所以都唔會話係得10幾個人一齊上堂.但因為我地個course比較少人,我就一定要喺course以外都同其他人socialise吓,例如係透過我第一年住campus嘅hall識人咁,然後第二年再搬岀嚟一齊租屋住. 呢個course都係可以選擇要一年嘅exchange/placement,如果要呢啲嘅話就要讀4年.Exchange方面我地學校有同好多世界各地唔同嘅學校合作,美國,歐洲,亞洲(香港,大陸,台灣,日本,韓國)嘅都有,但以我所知就好似唔可以返去自己嘅國家到exchange嘅. 點解揀Warwick? 我本身係想揀UCL嘅,但因為分數上嘅問題,我最後經Clearing入咗Warwick.我本身係冇打算揀Warwick,因為我唔係好鍾意佢嘅位置同city,但讀咗兩年之後都覺得Warwick呢到都冇咩唔好嘅.Warwick俾人嘅感覺就係附近咩都冇,唔似其他大學係喺city centre咁,變相咁樣就可以令你更專注喺你嘅大學生活到.如果想social嘅,都通常會喺大學到,而且呢到每個禮拜三都會有pub或者都可以參加一啲societies嘅酒聚. 另外,Warwick嘅ranking都唔差,好多公司都幾鍾意Warwick畢業嘅人,所以就業率係比較高嘅. 經Clearing入Warwick嘅程序 首先打電話俾間學校問吓佢會唔會俾offer你,然後有個staff就話我個分數可以報到Warwick呢個course,但係要再問個course leader我可唔可以讀咁,可能係因為佢想睇吓你嘅background/experience符唔符合呢個course.所以最後尾我需要同個course leader嚟一個大約30分鐘嘅interview.Interview會問你咩嘢係communication,你之前中學讀嘅科點樣support你去讀呢個course等等.經過呢個interview之後佢地先正式出offer俾我.我覺得因為我係經clearing入,所以都係主要睇我嘅grade,而唔係我份personal statement. 考核模式 主要寫essay同埋考試.通常啲modules都係50% exam同50% essay,而essays都比較難拎到高分. 成績要求 DSE (如果你係讀3X): 英文,數學,LS:3|選修科:555 DSE (如果你係讀2X): 2個必修科 (中文唔計):55 |其餘必修科(中文唔計):3|選修科:55 IELTS (academic): Overall 6.5, 每個subset至少有6.0 出路 感覺上呢科嘅學生就係咩都識啲,所以唔同類型嘅工都可以報到,尤其是同culture side有關嘅工都可以.我啲同學都係會做番media同marketing相關嘅嘢.


text:
近日38歲索媽陳茵媺喺Instagram 上載咗自己16歲嗰陣嘅舊相,當時佢留長髮,笑容好甜美,個樣勁清純.咁啱佢琴日自拍趕飛機過程嗰陣冇化妝,同學生相一對比差唔多,唔怪得吸引到筍盤陳豪,生出嚟3個小朋友都咁靚仔靚女啦,連宋熙年都忍唔住留言話:「U look the same!」.不過陳茵媺貴為2006年香港小姐冠軍同國際親善小姐,梗係由細靚到大啦,咁其他TVB花旦細細個嘅樣又係咪同依家一樣係美人胚子,定係女大十八變,有好大分別呢?
樊亦敏
樊亦敏讀過名校嘉諾撒聖瑪利學校同嘉諾撒聖瑪利書院,18歲被發掘出道,同鄭伊健合作拍過1989年的陽光檸檬茶廣告,係第一代陽光妹!好有仙氣!
張寶兒
張寶兒呢幅素顏相被網民笑咗幾年,因為塊臉膚色蠟黃,大黑眼圈,冇生氣,不過化咗妝就即刻亮眼晒.
莊思敏
莊思敏喺馬來西亞出世,但細細個就移居香港,喺香港真光中學讀書.曾經公開承認自己整容同隆胸嘅佢,學生時期原來幾清純.
麥明詩
最經典一定係麥明詩放榜嘅樣,呢排佢就吐槽母校喺冇通知佢嘅情況下叫佢拎10A成績單,結果冇化妝嘅時候係咁被記者影相,張相一直被人笑到依家.不過其實,佢呢張ocamp相都好經典.
劉穎鏇
穎鏇依家只係得21歲卜卜脆,素顏當然冇問題,加上佢熱愛行山,踩單車,游水等戶外活動,曬得一身古銅色肌膚,好有健康味道.
黃山怡(糖妹)
糖妹中學嗰陣同依家完全冇分別,一樣係咁童顏,不過嗰陣就比依家黑啲啲.
吳若希
吳若希讀廖寶珊紀念書院,佢以前塊臉包啲,個鼻冇咁突出,對眼都細啲.
江嘉敏
江嘉敏參加過校花校草選舉,但原來嗰陣佢眼袋都幾大,眼窩位仲好浮腫,應該係溫書太勤力唔夠瞓喇,總括嚟講同依家都冇乜分別.
阮小儀
小儀以前都係留平蔭,基本上同依家係冇分別.
李佳芯
最靚女嘅學生一定有李佳芯份,讀伊斯蘭脫維善紀念中學嘅佢由細個開始已經瓜子險,眼大大,靚女到暈.
蔣家旻
蔣家旻學生嗰陣好靚女!相比起依家個嘴反而細啲,同埋感覺係好乖,好得老師鍾意嘅模範生.
劉佩玥
劉佩玥讀沙田名校,雖然臉上有幾粒青春痘,但下巴兜兜,喺冇化妝嘅情況下大致都係靚女一名.
黃翠如
黃翠如接受過香港電台《鏗鏘集》訪問,嗰陣佢塊臉仲有baby fat,相反依家瘦到冇晒肉.
馮盈盈
馮盈盈中學時好靚女,難怪被人話係寶血會上智英文書院嘅校花.不過奇就奇在大個之後馮盈盈嘅眉毛愈來愈少,所以另一張素顏相分別咁大.
陳自瑤
好誇張!陳自瑤10幾歲竟然同依家一啲分別都冇,甚至令人懷疑佢係咪穿越時空影番張學生相.
葉蘊儀
葉蘊儀細個勁可愛,年僅13歲就被星探發掘,1990年仲成為韓國最受歡迎外國女明星第1名,學生相自然靚爆鏡.
黃智雯
黃智雯細細個紮辮仔勁得意啊,一睇就知係做女明星嘅可造之材.
蘇韻姿
蘇韻姿喺加拿大多倫多長大,一直都喺當地讀書,相比起依家佢嗰陣瘦好多,而且幾標緻.
陳偉琪
雖然呢張相唔係著住校服影,不過已經在學中嘅陳偉琪好可愛,甜美,招牌酒窩勁突出,不得不分享畀大家睇睇.
林凱恩
大學時期嘅林凱恩個樣其實冇咩分別,只係依家化咗妝對眼就撐大咗.
周梓盈
周梓盈果然係由細靚到大,唔化妝都好掂,唔怪得歐陽震華都大讚佢好靚女啦.
楊秀惠
楊秀惠19歲個樣好青春,不過多咗啲baby fat,依家下巴尖晒,好靚女.
高海寧
學生時期嘅高海寧略肥,塊臉同鼻比較闊,五官就冇咩大分別.
徐子珊
呢張相係一個網友畀小編,果然係香港小姐冠軍,細細個下巴就咁尖,粉碎整容傳聞.
(各大藝人instagram,網上圖片,TVB電視截圖)